އެ ހިނދު މުޅި މަދީނާ އަނދިރިވިއެވެ. – Ilm\nއެ ހިނދު މުޅި މަދީނާ އަނދިރިވިއެވެ.\n“އަބޫހުރައިރާ ރަޟިޔަﷲ ޢަންހު ރިވާ ކުރައްވައިފައިވެއެވެ. ކައުސާހިބާ ޞައްލަﷲ ޢަލައިހި ވަސައްލަމަ ސުވަރުގެ ވަޑައިގެންނެވި ޚަބަރު ލިބިވަޑައިގަތުމުން ޢުމަރު ބުނުލް ޚައްޠާބު ރަޟިޔަﷲ ޢަންހު ތެދުވެ ވަޑައިގެން ވިދާޅުވިއެވެ. ވަރަށް ގިނަ މުނާފިޤުން ހީކުރާ ގޮތުގައި ރަސޫލުﷲ ޞައްލަﷲ ޢަލައިހި ވަސައްލަމަ އަވަހާރަވެއްޖެއެވެ. ނަމަވެސް މާތްﷲ ގަންދެއްވައި ވިދާޅުވަމެވެ. ރަސޫލުﷲ ޞައްލަﷲ ޢަލައިހި ވަސައްލަމަ އަވަހާރައެއް ނުވެއެވެ. އަދި ކީއްހެއްޔެވެ؟ އެކަލޭގެފާނު މާތްﷲގެ ޙަޟުރަތަށް ވަޑައިގެންނެވީއެވެ. މޫސާ ބިން ޢިމްރާން ވަޑައިގެންނެވި ފަދައިންނެވެ. އެކަލޭގެފާނުވެސް ސާޅިސް ދުވަސް ވަންދެން އެކަލޭގެފާނުގެ ޤައުމުގެ މީހުނަށް ޣާއިބުވެވަޑައިގެން ހުންނެވިއެވެ. އެކަލޭގެފާނު އަވާހަރަވީ ކަމުގައި ބުނެވޭން ފެށުމުން އެބައިމީހުންގެ ތެރެއަށް އަނބުރި ވަޑައިގެންނެވިއެވެ. މާތްﷲ ގަންދެއްވަމެވެ. މާތްﷲގެ ރަސޫލާވެސް ހަމައެފަދައިން އެނބުރި ވަޑައިގަންނަވާނެކަން ކަށަވަރެވެ. މުސާގެފާނުވެސް އެނބުރި ވަޑައިގެންނެވި ފަދައިންނެވެ. އެކަލޭގެފާނު ވަޑައިގެން، އެކަލޭގެފާނު އަވަހާރަވީ ކަމުގައި ހީކޮށްގެން އުޅުނު މީހުންގެ އަތްފައި ކަނޑުއްވާނެއެވެ.\nއަބޫބަކުރު ރަޟިޔަﷲ ޢަންހު އަށް އެޚަބަރު ލިބިވަޑައިގަތުމުން އެކަލޭގެފާނުވެސް ވަޑައިގެންފިއެވެ. މިސްކިތުގެ ދޮރުކޮޅުމައްޗަށް ފައިބައިވަޑައިގެންނެވިއިރު ޢުމަރުގެފާނު މީސްތަކުންގެ މެދުގައި ތަޤްރީރު ކުރައްވަނީއެވެ. އަބޫބަކުރުގެފާނު ސީދާ ވަޑައިގަތީ އިތުރު ސާހިބާ އޮންނެވި ކޮޓަރިކޮޅަށެވެ. އިތުރު ސާހިބާގެ މޫނުފުޅުމަތިން ސާލުކޮޅު ނަންގަވައި ބައްލަވައިލެއްވުމަށްފަހު އެކަލޭގެފާނުގެ މޫނުފުޅުގައި ބޮސް ދެއްވިއެވެ. އެއަށްފަހު ވިދާޅުވިއެވެ. އަޅުގަނޑުގެ މައިންބަފައިން ކަލޭގެފާނުގެ މައްޗަށް ޤުރްބާނެވެ. މާތްﷲ ކަލޭގެފާނުގެ މައްޗަށް މިންވަރުކުރައްވައިފައިވާ އަވަހާރަވުން ކަލޭގެފާނުގެ މައްޗަށް އަތުވެއްޖެއެވެ. މީގެފަހަކުން ކަލޭގެފާނުގެ މައްޗަކަށް އަވަހާރަވުމުގެ މުޞީބާތެއް އައުމެއްނެތެވެ. މިހެން ވިދާޅުވުމަށްފަހު އަބޫބަކުރުގެފާނު އިތުރު ސާހިބާގެ މޫނުފުޅުމަތީގައި އަލުން ސާލުކޮޅު އަޅުއްވައިފައި ބޭރަށް ނުކުމެވަޑައިގެންނެވިއެވެ. އޭރުވެސް ޢުމަރުގެފާނު ހުއްޓައިނުލައްވައި ވާހަކަ ދައްކަވަމުން ގެންދަވަނީއެވެ. އަބޫބަކުރުގެފާނު މިސްކިތަށް އަރައިވަޑައިގެން ވިދާޅުވިއެވެ. “އޭ ޢުމަރުގެފާނެވެ. ވާހަކަފުޅު ހުއްޓައިލައްވާށެވެ. ހިމޭންވެ ވަޑައިގަންނަވާށެވެ.” ނަމަވެސް ޢުމަރުގެފާނު ވާހަކަފުޅު ހުއްޓަވައެއް ނުލެއްވިއެވެ. އެކަމާކުރެއްވީ އިންކާރެވެ. ޢުމަރުގެފާނު އެކަލޭގެފާނު ވާހަކަފުޅު ހުއްޓައިލައްވަން އެއްބަސްވެ ވަޑައިނުގެންނެވުމުން އަބޫބަކުރުފާނު އެއްފަރާތަކަށް ޖެހިވަޑައިގެން މީސްތަކުންނާ މުޚާޠަބުކުރައްވައި ވާހަކަ ދައްކަވާން ފެއްޓެވިއެވެ. މީސްތަކުންނަށް އަބޫބަކުރުފާނުގެ އަޑުފުޅު އިވުމުން އެންމެން އެކަލޭގެފާނާ ދިމާޔަށް އެނބުރިއްޖެއެވެ. ޢުމަރުގެފާނު ދޫކޮށްލިއެވެ.\nއަބޫބަކުރުފާނު މާތްﷲ އަށް ޙަމްދާއި ޘަނާ ވިދާޅުވުމަށްފަހު ވިދާޅުވިއެވެ. “އޭ މީސްތަކުންނޭވެ! މުޙައްމަދުގެފާނަށް އަޅުކަންކުރާމީހުން ދަންނާށެވެ. ހަމަކަށަވަރުން މުޙައްމަދުގެފާނު އަވަހާރަވެއްޖެއެވެ. އަދި މާތްﷲ އަށް އަޅުކަންކުރާ މީހާ ދަންނާށެވެ. މާތްﷲ ދިރިދެމި ވޮޑިގެންވެއެވެ. އެކަލާނގެއީ ދުވަހަކުވެސް ފަނާވާނެ ކަލެއް ނޫނެވެ.” އަބޫބަކުރުފާނު އެއަށްފަހު ކިޔަވައި ވިދާޅުވި އާޔަތުގެ މާނައިގައިވެއެވެ.\n“ރަސޫލަކު ކަމުގައި މެނުވީ، މުޙައްމަދުގެފާނުން ނުވެއެވެ. ހަމަކަށަވަރުން އެކަލޭގެފާނުގެ ކުރީންވެސް ރަސޫލުން އިސްވެ ގޮސްފައިވެއެވެ. ފަހެ، އެކަލޭގެފާނުން އަވަހާރަވެއްޖެނަމަ ނުވަތަ ޤަތުލުވެއްޖެނަމަ ތިޔަބައިމީހުން (ކާފިރުވުމަށް) ފަހަތަށް އެނބުރިގަންނަންވީ ހެއްޔެވެ؟ އަދި ފަހަތަށް އެނބުރިގަންނަން މީހާ (ދަންނާށެވެ!) ފަހެ އެމީހަކަށް އެއްވެސް ކަމަކުން ﷲ އަށް ގެއްލުމެއް ނުދެވޭނެއެވެ. ޝުކުރުކުރާ މީހުންނަށް ﷲ ޖަޒާ ދެއްވާނެއެވެ.” (އާލު ޢިމްރާން : 144)\nރިވާކުރެއްވި ފަރާތުން ވިދާޅުވެފައިވެއެވެ. އަބޫބަކުރުގެފާނު އެ އާޔަތް ކިޔަވައި ވިދާޅުވުމުން ހީވީ ކީރިތި ޤުރްއާނުގައި އެ އާޔަތްވެސް ބާވައިލައްވައިފައިވާކަން މީސްތަކުން ހަނދާންވެސް ނެތްހެންނެވެ. މީސްތަކުން އެ އާޔަތް ލިބިގަތީ އަބޫބަކުރުގެފާނު އެދުވަހު ވިދާޅުވި އަޑުފުޅު އިވުމުން ހެންނެވެ.\nރިވާކުރެއްވި ފަރާތުން ވިދާޅުވެފައިވެއެވެ. އެދުވަހު ޢުމަރުގެފާނު ވިދާޅުވިއެވެ. މާތްﷲ ގަންދެއްވަމެވެ. އަބޫބަކުރުގެފާނު އެއާޔަތް ކިޔަވައި ވިދާޅުވާ އަޑު އިވުމުން ތިމަންކަލޭގެފާނު ބިރުފުޅުގެން ވަޑައިގަތެވެ. ބިރުފުޅުގެންގޮސް ތިމަންކަލޭގެފާނުގެ ބިންމައްޗަށް ވެއްޓިވަޑައިގެންނެވިއެވެ. ތިމަންކަލޭގެފާނުގެ ދެފައިންޕުޅަކަށް ތިމަންކަލޭގެފާނުގެ ހަށިކޮޅުގެ ބަރެއް ނުއުފުލުނެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމަ އަވަހާރަވީކަންވެސް ތިމަންކަލޭގެފާނަށް އެނގިވަޑައިގެންފިއެވެ. (ސީރަތު އިބްނު ހިޝާމް 4/335-334 )\nReference: Works of Sheikh Abdullah Farooq Hassan


ރަސްމީ ދަތުރުފުޅެއްގައި އިސްލާމިކް މިނިސްޓަރ ޑރ. އަޙްމަދު ޒާހިރު ޢަލީ ތުރުކީއަށް ފުރާވަޑައިގެންފި – Naares\nއިސްލާމިކް މިނިސްޓްރީން މަޢުލޫމާތު ދެއްވާ ގޮތުގައި، މިނިސްޓަރުގެ މި ދަތުރުފުޅުގައި ތުރުކީގެ ޕްރެޒިޑެންޓް އޮފް ޕްރެޑިޒެންސީ އޮފް ރިލިޖަސް އެފެއާޒްގެ ރައީސް ޕްރޮފެސަރ ޑރ. ޢަލީ އަބްރާސްއާ ބައްދަލުކުރައްވާ ދެ މުއައްސަސާ ގުޅިގެން ރާއްޖޭގައި ދީނީ ގޮތުން ހޭލުންތެރިކަން އިތުރު ކުރުމަށް ކުރެވިދާނެ ކަންކަމާމެދު މަޝްވަރާ ކުރުމަށް ހަމަޖެހިފައިވެއެވެ.\nރަސްމީ ދަތުރުފުޅެއްގައި އިސްލާމިކް މިނިސްޓަރ ޑރ. އަޙްމަދު ޒާހިރު ޢަލީ ތުރުކީއަށް ފުރާވަޑައިގެންފިއެވެ.\nމިނިސްޓަރ ޑރ. ޒާހިރުގެ އަރިހުގައި މި ދަތުރުފުޅުގައި ބަައިވެރިވެލައްވަނީ ޑެޕިއުޓީ މިނިސްޓަރ ޝާފިޢު އަލީ، ޑެޕިއުޓީ ޑިރެކްޓަރ ޖެނެރަލް އަބްދުލް ޢަޒީޒް އިސްމާޢިލްގެ އިތުރުން އިސްލާމީ މަރުކަޒުގެ އިމާމު ޝައިޚް ނަސްރުﷲ ޢަލީއެވެ.\nއަންނަ ހޯމަ ދުވަހާއި ހަމައަށް ކުރައްވާ މި ދަތުރުފުޅުގައި އެ ޤައުމުގެ ހަލާލު ސެޓްފިކެޓް ކަންކަން ބަލައްޓަވާ ވުޒާރާއަށްވެސް މިނިސްޓަރު ޒިޔާރަތް ކުރައްވާ ގޮތަށް ވަނީ ހަމަޖެހިފައެވެ.\nPost Views: 10،749\nރޯދައަކީ ނަފްސު އިޞްލާޙުކޮށް، ތަރުބިއްޔަތު ކުރުމަށް ލިބޭ ފުރުޞަތެއް: މިނިސްޓަރ\n8 އެޕްރީލް 2022\nކުރީގެ އިސްލާމިކް މިނިސްޓަރ ޑރ.ޒިޔާދަށް ކުރި ޚިޔާނާތުގެ ދައުވާ ސާބިތެއް ނުވި\nދީފައިވާ ލަފަޔަކަށް ޢަމަލުކޮށްފައެއް ނެތް، ބިލާމެދު ކަންބޮޑުވުން އެބައޮތް – އިސްލާމިކް މިނިސްޓަރ


17 ސެޕްޓެންބަރު 2018:މިއޮފީހަށް އެޑްމިނިސްޓްރޭޓިވް އޮފިސަރ (ޖީ.އެސް 3)ގެ މަޤާމަށް މުވައްޒަފަކު ހޯދުމާބެހޭ | އެޓަރނީ ޖެނެރަލްގެ އޮފީސް\n17 ސެޕްޓެންބަރު 2018:މިއޮފީހަށް އެޑްމިނިސްޓްރޭޓިވް އޮފިސަރ (ޖީ.އެސް 3)ގެ މަޤާމަށް މުވައްޒަފަކު ހޯދުމާބެހޭ\nމި މަޤާމަށް ކުރިމަތިލާން ޝައުޤުވެރިވާ ފަރާތްތަކުން 27 ސެޕްޓެންބަރު 2018 ވާ ބުރާސްފަތި ދުވަހުގެ 13:30 ކުރިން މި އިޢުލާންގައި ބަޔާންކުރާ ގޮތަށް އެޕްލިކޭޝަން ފޯމާއި ލިޔެކިޔުންތައް ހުށަހެޅުއްވުން އެދެމެވެ.\nމަޤާމުގެ ނަންބަރު: J-123370\n1. ދައުލަތަށް ދަޢުވާ ލިބޭ ނުވަތަ ދައުލަތުން ދަޢުވާ ކުރާ މައްސަލަތަކުގެ ތެރެއިން އަތޮޅުތަކުގައި ހިނގާ މައްސަލަތަކުގެ ކޯޓު ޝެޑިއުލްތައް އަޕްޓޭޑްކޮށް ބެލެހެއްޓުން.\n2. ދައުލަތަށް ދަޢުވާ ލިބޭ ނުވަތަ ދައުލަތުން ދަޢުވާ ކުރާ މައްސަލަތަކާ ގުޅިގެން ދަޢުވާ ފޯމު ނުވަތަ ދަޢުވާގެ ޖަވާބު ފޯމު ނުވަތަ އިސްތިއުނާފަށް ހުށަހަޅަންޖެހޭ މައްސަލަތަކުގައި އިސްތިނާފު ފޯމު ތައްޔާރުކުރުމުގައި އިދާރީ އެންމެހައި އިންތިޒާމްތަކެއް ހަމަޖައްސައި ޝަރީޢަތަށް ހުށަހެޅުން.\n3. ދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މައްސަލަތަކުގައި، ކޯޓުތަކާއި ދައުލަތުގެ ކަމާ ގުޅޭ އިދާރާތަކަށް ފޮނުވަންޖެހޭ ސިޓީތައް ތައްޔާރުކޮށް ފޮނުވުމާއި އެ ލިޔެކިޔުންތައް ތަރުތީބުކޮށް ބެލެހެއްޓުން.\n4. ދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މައްސަލަތަކުގައި، ކަމާ ބެހޭ އިދާރާތަކާއެކު ބާއްވަންޖެހޭ އެންމެހައި ބައްދަލުވުންތަކުގެ އިދާރީ އިންތިޒާމްތައް ހަމަޖެއްސުމާއި ބައްދަލުވުމުންތަކުގައި ޔައުމިއްޔާ ތައްޔާރުކުރުން.\n5.މައްސަލަތަކުގައި ވަޑައިގަންނަވާ އެޓަރނީންގެ މަޢުލޫމާތު ޝަރީޢަތުގެ މަޖިލީހަށް އަންގައި، އެ މަޢުލޫމާތު އަޕްޑޭޓްކޮށް ބަލަހައްޓަމުން ގެންދިއުން.\n6.ޝަރީޢަތް ނިމުނުގެ ގޮތުގައި ރިޕޯރޓުތައް ހޯދައި މައްސަލައާއެކު ތަރުތީބުކޮށް ބެލެހެއްޓުން.\n7.މުރާޖަޢާ ކޮމިޓީގެ އެންމެހައި އިދާރީ މަސައްކަތްތަކެއް، ސެކްޝަންގެ ވެރިޔާ ކަނޑައަޅާ ގޮތެއްގެ މަތިން، ބެލެހެއްޓުން.\n8. މައްސަލަތަކާގުޅިގެން އެޓަރނީން އަތޮޅުތަކަށް ކުރަންޖެހޭ ދަތުރުތަކުގެ އިދާރީ އިންތިޒާމްތައް ކަމާބެހޭ ސެކްޝަންތަކާ ގުޅިގެން ހަމަޖެއްސުން.\n9. އަތޮޅުތަކުގައި ޤާއިމްކުރާ އޮފީހުގެ ގޮފިތަކަށް ވަޑައިގަންނަވާ އެޓަރނީންނަށް މައްސަލަތަކަށް ތައްޔާރުވުމަށްޓަކައި ފުރިހަމަކުރަންޖެހޭ އިދާރީ އިންތިޒާމްތައް ހަމަޖެއްސުން.\n10. އަތޮޅުތަކުގައި ޤާއިމްކުރާ އޮފީހުގެ ގޮފިތަކުގައި މަސައްކަތްކުރައްވާ އެޓަރނީންގެ މައްސަލަތަކުގެ ސްޓޭޓަސް ގަވާއިދުން ހޯދައި އަޕްޑޭޓްކުރުން.\n1.ސާނަވީ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން ‘ޑީ’ ގްރޭޑް ލިބިފައިވުމާއެކު، އޭގެ އިތުރުން ‘ސެކަންޑަރީ ސްކޫލް’ ނުވަތަ ‘ހަޔަރ ސެކަންޑަރީ ސްކޫލް’ އިމްތިޙާނުގައި ‘ދިވެހި’ މި މާއްދާއިން ދަށްވެގެން ‘ސީ’ ގްރޭޑް ލިބިފައިވުން.\nހުށަހަޅަންޖެހޭ ލިޔުންތަން: 1.ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަންގެ ވެބްސައިޓުން އަދި މި އޮފީހުގެ ވެބްސައިޓުންނާއި މި އޮފީހުގެ ކައުންޓަރުން ލިބެންހުންނާނެއެވެ.)\n2.ވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއި އީމެއިލް އެޑްރެސް ހިމެނޭގޮތަށް) (މި އޮފީހުގެ ވެބްސައިޓުގައިވާ ނަމޫނާއާ އެއްގޮތަށް)\n6.ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\nމަޤާމަށް އެދެންވީ ގޮތާއި ސުންގަޑި: މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ސެޕްޓެންބަރު 2018 ވާ ބުރާސްފަތި ދުވަހުގެ 13:30 ގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް personnel@agoffice.gov.mv އަދި ފެކްސް 3314109 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް އަދި ޕްރެކްޓިކަލްސް އެޓޭޗްކޮށް ފޮނުއްވަންވާނެއެވެ.\nއިންޓަވިއު އަދި ޕްރެކްޓިކަލްސް އޮންނާނެ ތަނާއި، މުއްދަތު: މި މަޤާމަށް މީހަކު ހޮވުމަށް ބޭއްވޭ އިންޓަރވިއު އަދި ޕްރެކްޓިކަލްސް އޮންނާނީ 2018 ވަނަ އަހަރުގެ އޮކްޓޫބަރު މަހުގެ ތެރޭގައި، އެޓަރނީ ޖެނެރަލްގެ އޮފީހުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިއްބެވުންއެދެމެވެ.


ގައުމުތަކުގައި އީދު ފާހަގަކުރުން\nއޮކްޓޫބަރު 4، 2014: ދުނިޔޭގެ ކަންކޮޅުތަކުގައި މުސްލިމުން މިއަދު ދަނީ އުފާވެރި އަޟްހާ އީދު ފާހަގަކުރަމުންނެވެ. އީދު ނަމާދާއި އީދުގެ ހަރަކާތްތަކުގައި މުސްލިމް ގައުމުތަކުގެ ވެރިންނާ އާންމުން ވެސް ގެންދަނީ ބައިވެރިވަމުންނެވެ. އަދި އުލްހިޔާ ކަތިލުމުގެ ކަންކަން ވެސް ގައުމު ތަކުގައި ކުރިއަށް ގެންގޮސްފައިވެ އެވެ.\nމާލޭގައި އުލުހިޔާ ކަތިލުން\nމާލެ، އޮކްޓޫބަރު 4، 2014: އީދު އަލުހިޔާ ކަތިލުމަށް އަމިއްލަ ޖަމާއަތެއް ކަމަށްވާ އިސްލާމިކް ފައުންޑޭޝަނުން މިއަދު ވަނީ މާލޭގައި ގިނަ އަދަދެއްގެ ބަކަރި ކަތިލައި އޭގެ މަސް ފަގީރުންނަށާއި މިސްކީނުންނަށް ސޮދަގާތްކޮށްފައެވެ. މާލޭގެ އިތުރުން އަތޮޅުތަކުގެ ބައެއް ރަށްރަށުގައި ވެސް އެ ޖަމާއަތުން ވަނީ މިއަދު ވަނީ އުލުހިޔާގެ ގޮތު ބަކަރި ކަތިލާފައެވެ. އެގޮތުން މިއަދު 800 އަށްވުރެ ގިނަ ބަކަރި ކަތިލި އިރު އެ މަންޒަރު ބަލަން ގިނަ އަދަދެއްގެ މީހުން ވެސް ވަނީ ވަނީ ޖަމާވެފައެވެ.\nއީދު ނަމާދުގެ ބޮޑު ޖަމާއަތް\nމާލެ، އޮކްޓޫބަރު 4، 2014: އެހެން އީދުތަކެކޭ އެއްފަދައިން މިއަދުވެސް ވަނީ މާލޭގައި ބޮޑު ޖަމާއަތް ހަދައިގެން އެތައްހާސް ބަޔަކު އީދު ނަމާދުކޮށްފަ އެވެ. މާފަންނު ސްޓޭޑިއަމްގައި ބޮޑު ޖަމާއަތް ހަދައިގެން އީދު ނަމާދު ކުރި އިރު މާލެ އާއި ވިލިމާލެ އާއި ހުޅުމާލޭގެ 16 މިސްކިތެއްގައި ވެސް އީދުނު ނަމާދު ކުރި އެވެ. އަދި ރާއްޖޭގެ ވަރަށް ގިނަ ރަށްރަށުގައި ވެސް ވަނީ ބޮޑު ޖަމާއަތް ހަދައިގެން އީދު ނަމާދު ކުރި އެވެ.\nހޮންގްކޮންގް ގައި ޑިމޮކްރަސީއަށް ގޮވާލާ ކުރާ މުޒާހަރާތައް\nއެތައް ހާސް ބަޔަކާ އެކު ހޮންކޮންގްގައި ޑިމޮކްރަސީއަށް ގޮވާލާ މުޒާހަރާ ކުރަމުން އެބަދެ އެވެ. މި މުޒާހަރާތައް ލީޑް ކުރަނީ އެ ގައުމަށް ޑިމޮކްރަސީ ގެންނަން މަސައްކަތް ކުރާ އޮކިއުޕައި ސެންޓްރަލް އިންނެވެ. މި މުޒާހަރާތައް އަމާޒުކޮށްފައި ވަނީ ވިޔަފާރީގެ މައި ސަރަހައްދުތަކަށެވެ.އެ ހަރަކާތުގެ ލީޑަރު ބެނީ ތެއި އިސްވެ ފެށި މުޒާމި މުޒާހަރާގައި ތަންތަން ވަށާލައި މުޒާހަރާ ކޮށްފައިވާއިރު ޔުނިވާސިޓީތަކުގެ ކިޔެވުން ހުއްޓާލައި ދަރިވަރުން ވެސް ވަނީ މުޒާހަރާތަކުގައި ބައިވެރިކޮށްފަ އެވެ. އަދި ބައެއް މަސައްކަތްތައް ވެސް ވަނީ ހުއްޓުވައި އެ މަސައްކަތްތަކުގައި ބައިވެރިވާ މީހުން މުޒާހަރާތަކުގެ ތެރެއަށް ވައްދާފަ އެވެ. -- ފޮޓޯ: އޭއެފްޕީ\nއުމުރުން ދުވަސްވީ މީހުންގެ ދުވަސް 2014\nމާލެ، އޮކްޓޫބަރު 1، 2014: ރިޓަޔަރީ އެސޯސިއޭޝަނުން އިސްވެ އުމުރުން ދުވަސްވީ މީހުންގެ ދުވަސް މިއަދު ވަނީ ފާހަގަކޮށްފަ އެވެ. މާލެ ސިޓީ ކައުންސިލް ހޯލްގައި މިއަދު ބޭއްވި ހަފުލާއެއްގައި ޕެންޝަން އޮފީހުގެ އިސްވެރިންނާއި ރިޓަޔަރީ އެސޯސިއޭޝަނުގެ މެންބަރުންނާއި އުމުރުން ދުވަސްވީ ގިނަ އަދަދެއްގެ މީހުން ބައިވެރިވި އެވެ.\nނައިފަރު އީދުކުޅިވަރުގެ ތައްޔާރީތައް\nބޮޑު އީދު ކައިރިވެފައިވާއިރު އީދު ފާހަގަ ކުރުމަށް ނައިފަރު ވަނީ ވަރަށް ބޮޑަށް ތައްޔާރުވެފައެވެ. "އީދު ބޮލަށް ގޮން 1435" ގެ ނަމުގައި ފަށާ އީދު ކުޅިވަރުތަކަކީ ފަހުގެ ތާރީހެއްގައި ނައިފުގައި ބާއްވާ މިފަދަ އެންމެ ބޮޑު އީދު ފެސްޓިވަލް ކަމަށް ވެއެވެ. އީދު ފެސްޓިވަލްގެ ތައްޔާރީތައް ހިނގާއިރު އީދަށް އެރަށަށް މިހާރު ވެސް ވަނީ ގިނަ އަދަދެއްގެ ބަޔަކު މާލެއިން އިންނާއި އަތޮޅުގެ އެހެން ރަށްރަށުން ގޮސްފައެވެ.\nނިއުރޭޑިއަންޓާއި ބީޖީގެ މެޗް\nދިރާގް ދިވެހި ލީގު ނިއުރޭޑިއަންޓް ސްޕޯޓްސް ކްލަބް އާއި ބީޖީ ސްޕޯޓްސް ކްލަބް ބައްދަލު ކުރި މެޗް: ބީޖީ އަތުން ފަސޭހަ ކަމާއެކު 5-1 ލަނޑުން ނިއު މޮޅުވެ ލީގުގެ އެއް ވަނަ މަގާމަށް ޖެހިލިއިރު، މި މެޗުން ބަލިވި ބީޖީއަށް ވަނީ ރެލިގޭޝަން ކުޅެން ޖެހިފައެވެ. -- ވީ ފޮޓޯ: މުހައްމަދު ވަހީދު\nއޭވައިއެލް އަތުން މާޒިޔާ މޮޅުވި މެޗް\nބޮޑު ބްރޭކަކަށްފަހު ދިރާގް ދިވެހި ލީގުގެ ކުޅުން މިއަދު ފެށި މެޗުގައި ބައްދަލުކުރީ މާޒިޔާ އާއި އޭވައިއެލް. މިއަދުގެ މެޗުގެ ކުރީ ކުޅު އޭވައިއެލްއިން ލަނޑެއް ޖަހާފައި ވަނިކޮށް މާޒިޔާއިން ވަނީ ފަހަތުން އަރައި ފަސް ލަނޑު ޖަހައި މެޗް ކާމިޔާބުކޮށްފަ. މިއަދުގެ މެޗުން މާޒިޔާ މޮޅުވުމުން އެޓީމް ވަނީ ވަގުތީ ގޮތުން ލީގުގެ އެއް ވަނަ މަގާމަށް ޖެހިލައިފަ--ވީ ފޮޓޯ: މުހައްމަދު ވަހީދު


އެމްއާރުއެމްގެ ޒައީމަކަށް މައުމޫން، ރައީސަކަށް ފާރިސް އެމްއާރުއެމްގެ ޒައީމަކަށް މައުމޫން، ރައީސަކަށް ފާރިސް\nއެމްއާރުއެމްގެ ޒައީމަކަށް މައުމޫން، ރައީސަކަށް ފާރިސް\nއެމްއާރްއެމްގެ ޒައީމް މައުމޫން އަބްދުލް ޤައްޔޫމް އަދި ރައީސް ފާރިސް މައުމޫން، ފޮޓޯ: ޕީއެސްއެމް\nމޯލްޑިވްސް ރިފޯމް މޫވްމަންޓް، އެމްއާރުއެމްގެ 16 މަޤާމަކަށް 72 ބޭފުޅަކު ކުރިމަތިލައްވައިފިއެވެ.\nއަންނަ މަހުގެ ދެވަނަ ދުވަހު ބޭއްވުމަށް ހަމަޖެހިފައިވާ އެމްއާރުއެމްގެ ޤައުމީ ޖަލްސާގައި 16 މަޤާމަށް ވަނީ ހުޅުވާލާފައެވެ. މިމަޤާމުތަކުގެ ތެރެއިން އިންތިޚާބު ކުރަންޖެހޭ އަދަދަށް ކުރިމަތިލާފައިވުމުން 12 މަޤާމަކަށް މެމްބަރުން ވަނީ ވޯޓަކާއި ނުލައި ވަނީ ހޮވިފައެވެ.\nއެމްއާރުއެމްގެ އިންތިޚާބުގައި ވޯޓަކާއި ނުލައި ހޮވުނު މަޤާމުތަކުގެ ތެރޭގައި ޕާޓީގެ ޒައީމްގެ މަޤާމަށް ރައީސް މައުމޫން އަދި ރައީސްކަމަށް ފާރިސް މައުމޫން ވަނީ ހޮވިފައެވެ. އަންހެން މެމްބަރުންގެ ތެރެއިން ނާއިބް ރައީސްކަމަށް ޚާއްސަކުރި މަޤާމަށް ނާދިރާ ވަނީ ހޮވިފައެވެ.\nމި އިންތިޚާބުގައި ވޯޓަކުން ކަނޑައަޅަންޖެހޭ4މަޤާމަކީ ނާއިބް ރައީސް ކަމުގެ މަޤާމާއި، އެގްޒެކެޓިވް ކޮމެޓީގެ ފިރިހެން މެމްބަރުންގެ އިތުރުން ޒުވާނުންގެ ކައުންސިލަށް އަންހެނުންގެ ތެރެއިންނާއި، ފިރިހެނުންގެ ތެރެއިން އިންތިޚާބު ކުރަންޖޭ މެމްބަރުން އިންތިޚާބު ކުރުމެވެ.\nއެމްއާރުއެމް ސިޔާސީ ޕާޓީއެއްގެ ގޮތުގައި އުފެއްދުމަށްޓަކައި ބާއްވަންޖެހޭ ޖަލްސާ ބޭއްވުމުގެ ހުއްދަ އިލެކްޝަންސް ކޮމިޝަނުން އެޕާޓީއަށް ދިނީ 2019 ވަނަ އަހަރުގެ އޮކްޓޫބަރު މަހުގެ 2ގައެވެ. އަދި އެޕާޓީގެ މަޤާމުތަކަށް ބޭފުޅުން އައްޔަންކުރައްވާފައިވަނީ ޤައުމީ ޖަލްސާއެއް ބޭއްވެންދެންނެވެ. އެމްއާރުއެމް އިން ބުނީ ކޯވިޑާއި ގުޅިގެން އެޕާޓީގެ ޤައުމީ ޖަލްސާ ބޭއްވުމަށް ލަސްތަކެއްވެފައިވާކަމަށެވެ.\nނަމަވެސް ކުއްލި ނުރައްކަލުގެ ޙާލަތު ދެމިއޮތުމުން ޤައުމީ ޖަލްސާ ބޭއްވުމަށް އިލެކްޝަންސް ކޮމިޝަނުން ދޭ މުއްދަތު ހަމަވެފައިނުވާކަމަށެވެ. އެމްއާރުއެމް އިން ބުނީ އެޕާޓީގެ އިންތިގާލީ އެގްޒެކެޓިވް ކޮމިޓީން ޤައުމީ ޖަލްސާ އޮންލައިންކޮށް ބޭއްވުމަށް ނިންމާފައިވާކަމަށެވެ. އެމްއާރުއެމްގެ މެންބަރުންގެ ގޮތުގައި މިވަގުތު ތިބީ 3048 މެންބަރުންނެވެ.


Uthuru Korea in rocket sitethah halaakukollan fashaifi\nދުނިޔެ - އުތުރު ކޮރެއާގެ މައްސަލަ\nއުތުރު ކޮރެއާއިން ރޮކެޓް ސައިޓްތައް ހަލާކު ކޮށްލަން ފަށައިފި\nއުތުރު ކޮރެއާއިން އިތުރު ސައިޓްތަކެއް ވަގަށް އޮޕަރޭޓްކުރާ ކަމަށް ވަނީ ބެލެވިފައި\nނިއުކްލިއަރ ހަތިޔާރު ނައްތާލުމަށް ވަކި ޕްލޭނެއް ކަނޑައަޅާފައެއް ނުވޭ\nކ. މާލެ 25 ޖުލައި 2018 | ބުދަ 08:49 2,008\nއުތުރު ކޮރެއާއިން މިސައިލެއް ޓެސްޓް ކުރަނީ - ގޫގުލް\nއުތުރު ކޮރެއާގެ ހުޅަނގު އުތުރުގައި ގާއިމްކޮށްފައިވާ ރޮކެޓް ލޯންޗުކުރާ ސައިޓްތަކުގެ ބައެއް ނައްތާލަން ފަށައިފި ކަމަށް ފެންނަން ފަށައިފިއެވެ.\nއެމެރިކާގައި ގާއިމްވެފައިވާ މޮނިޓަރިންގ ގްރޫޕް، 38 ނޯތް އަށް ފެނިފައިވާ ސޮހެއި ސްޓޭޝަންގެ ސެޓެލައިޓް ފޮޓޯތަކުން ފެންނަގޮތުގައި އުތުރު ކޮރެއާއިން ގެންދަނީ އެމެރިކާއާއިއެކު ޖޫންމަހު ވީ ވައުދު ފުއްދަމުންނެވެ.\nއެމެރިކާގެ ރައީސް ޑޮނަލްޑް ޓްރަމްޕް ވިދާޅުވެފައި ވަނީ އިންޖިން ޓެސްޓް ސައިޓްތައް ހަލާކު ކޮށްލުމަށް އުތުރު ކޮރެއާގެ ލީޑަރު ކިމް ޖޮން އުން ވައުދުވެވަޑައިގެންނެވި ކަމަށެވެ. ނަމަވެސް އެއީ ކޮން އެއްޗެއްކަމެއް ސާފުކޮށެއް ނުދެއްވައެވެ.\nޕިޔޮންގްޔަންގއިން ބުނަމުންދާގޮތުގައި ސޮހެއި އަކީ ސެޓެލައިޓް ލޯންޗުކުރާ ސައިޓެކެވެ. ނަމަވެސް އެމެރިކާއިން ތުހުމަތުކުރާގޮތުގައި އެ ސައިޓް ބޭނުން ކުރަނީ ބެލަސްޓިކް މިސައިލް ޓެސްޓު ކުރުމަށެވެ.\nރައީސް ޑޮނަލްޑް ޓްރަމްޕްއާއި އުތުރު ކޮރެއާގެ ލީޑަރު ކިމް ޖޮން އުން މިދިޔަ މަހު ސިންގަޕޫރުގައި ބޭއްވެވި ބައްދަލުވުމުގައި ވަނީ ކޮރެއަން ޕެނިންސިއުލާއަކީ ނިއުކްލިއަރ ހަތިޔާރު ނެތް ސަރަހައްދަކަށް ހެދުމަށް އެއްބަސްވެ ވަޑައިގެންފައެވެ.\nނަމަވެސް ޕިޔޯންގޔަންގ އިން އެގައުމުގެ ނިއުކްލިއަރ ހަތިޔާރު ނައްތާލާނެ ގޮތުގެ ތަފްސީލް ހާމަކޮށްފައި ނުވާތީ އެ އެއްބަސްވުމަށް ވަނީ ފާޑުކިޔުން އަމާޒުވެފައެވެ.\nޓެސްޓް ސައިޓްތައް ނައްތާލުމުގެ މަސައްކަތް ކުރި ކަމުގެ ޚަބަރުތައް އައިސްފައި މިވަނީ ޖޫން މަހުގެ 12 ވަނަ ދުވަހު ބޭއްވި ސަމިޓުގައި ވައުދުވީ ކަންކަން އުތުރު ކޮރެއާއިން ކޮށްފާނެތޯ ސުވާލު އުފެދިފައިވާ ދަނޑިވަޅެއްގައެވެ.\nހޯމަ ދުވަހުގެ ހެނދުނުގެ ވަގުތެއްގައި ރައީސް ޓްރަމްޕް ވަނީ އުތުރު ކޮރެއާއިން ވޭތުވެ ދިޔަ ނުވަ މަސްދުވަހުގެ ތެރޭގައި ރޮކެޓް ލޯންޗު ކޮށް މިސައިލް ޓެސްޓްކޮށްފައި ނުވާ ކަމަށް ވިދާޅުވެ އެ ގައުމާއިއެކު އޮތް ގުޅުން ރަނގަޅު ވަމުން ދާ ކަމަށް ވިދާޅުވެފައެވެ.\nމީގެ އިތުރުން މިދިޔަ ހަފްތާގައި ރައީސް ޓްރަމްޕް ވަނީ އުތުރު ކޮރެއާ އިން ނިއުކްލިއަރ ހަތިޔާރު ނައްތާލުމަށް "ވަކި މުހުލަތެއް ނެތް" ކަމަށާއި އަދި އަވަސް އަރުވާލައިގެން އެކަން ކުރުމުގެ ބޭނުމެއް ނެތް ކަމަށް ވިދާޅުވެފައެވެ.\nއެމެރިކާގެ އިންޓެލިޖެންސް އިން ލީކުވެފައިވާ ރިޕޯޓްތަކަށް ބަލާއިރު އުތުރު ކޮރެއާ އިން ސިއްރިއްރިއްޔާތުގައި ނިއުކްލިއަރ ހަތިޔާރު އުފެއްދުމުގެ ޕްރޮގްރާމް ދަނީ ކުރިއަށް ގެންދަމުންނެވެ.\nއެ ރިޕޯޓްތައް ދައްކާގޮތުން ޔޮންގބިޔޮންގގައި ހުންނަ އުތުރު ކޮރެއާގެ ނިއުކްލިއަރ ހަތިޔާރު ފައްކާކުރާ ރަސްމީ ސައިޓް ގެންދަނީ އިތުރަށް ތަރައްގީ ކުރަމުންނެވެ. އަދި އޭގެ އިތުރުން އެހެން ސައިޓްތަކުގައި ނިއުކްލިއަރ ހަތިޔާރު ފައްކާކުރުމުގެ މަސައްކަތް ސިއްރިއްޔާތުގައި ކުރަމުން ގެންދެއެވެ.\nއެ ރިޕޯޓްތަކަކީ މިނިވަން ފަރާތަކުން އޭގެ ސައްހަކަން ކަށަވަރު ކުރެވިފައިވާ ރިޕޯޓްތަކެއް ނޫން ނަމަވެސް އުތުރު ކޮރެއާގެ ކަންކަން މޮނިޓަރ ކުރާ ފަރާތްތަކުން އެކަމުގެ ސައްޙަކަން ކަނޑައަޅާފައިވާ ރިޕޯޓްތަކެކެވެ.


21 aharuvee Shukuru haggu hidhumatheh!\nމިތަނަށް ކިޔަވަން އަންނީ ވަރަށް ހާއްސަ ކުދިންނެވެ. އެއިން ކޮންމެ ކުއްޖެއް ރެޖިސްޓަރީ ކޮށްގެން ސްކޫލަށް ވަންނަ ދުވަހާ ހަމައިން މިތާނގެ ޓީޗަރުން ކޮންމެ ކުއްޖަކަށް ވަކި ލަނޑުދަނޑިތަކެއް ކަނޑަ އަޅައެވެ. އޭގެ ތެރެއިން ބައެއް ކަންކަން އަހަރު ނިމޭ އިރު ވެސް އެ ކުދީންނަށް ފުރިހަމައެއް ނުކުރެވެ އެވެ. އަދި ބައެއް ކުދިންނަށް ފަސޭހައިން އެ އަމާޒަށް ވާސިލުވެ ޓީޗަރުން ސިއްސުވާލާހާ ތަފާތު ވެސް ދައްކަ އެވެ. މިތަނަކީ ކެއާ ސޮސައިޓީ އެވެ. މިތަނަށް 21 އަހަރުވި އިރު އެތައް ސަތޭކަ ދިންނެއްގެ އަތުގައި ހިފައިގެން ކިޔަވައިދިނުމުގައި ދެވަނަ ޓީޗަރު ރޯލު އަދާކޮށްފައި ވެއެވެ.\nމީގެ ވިއްސަކަށް އަހަރު ކުރިން އުފެއްދި ކެއާ ސޮސައިޓީއަކީ ރާއްޖޭގައި ނުކުޅެދުންތެރިކަން ހުންނަ ކުދިންނާ އެންމެ ގާތުން މަސައްކަތް ކުރާ އެންމެ ދުވަސްވީ އެއް ޖަމިއްޔާ ކަމަށް ބުނެވެން އެބައޮތެވެ. މުޖުތަމައުގައި އެކަހެރިކޮށް ބާކީ ކޮށްލާފައި ތިބި ކުދިންތަކަކަށް އެ ކުދިންނަށް ލިބެންޖެހޭ ހައްގު ހޯދައިދިނުމަށް ހަ މީހުން އެކުގައި އިސް ނަގައިގެން ފެށި މަސައްކަތްވީ އެތައް ބަޔެއްގެ ލޮލުގައި އަަޅަގައިން މަސައްކަތަކަށެވެ. ހާއްސަކޮށް ނުކުޅެދުންތެރިކަން ހުންނަ ކުދިންގެ މައިންބަފަައިންނަށް ހެޔޮހިތުން ދިއްކޮށްލަދިން އެހީގެ އަތަކަށް ކެއާ ސޮސައިޓީވި އެވެ.\nއިއްޔެއާ ހަމައަށް ކެއާ ސޮސައިޓީ ދަތުރު ކުރީ ގަދަ ކަނޑެއްގަ އެވެ. އެކަމަކު ކިތަންމެ ބޮޑު ރާޅެއް ނެގިޔަސް ކުދިންގެ ހައްގުގައި ތެދުވެ އެ ކުދިންނާއެކު އަމާން ދަތުރެއް ކުރެވޭތޯ މަސައްކަތް ކުރީ އެވެ. އަދިވެސް އެއީ މަދު ބައެއްގެ ޓީމެކެވެ، ނަމަވެސް ދަތުރުގެ ކާމިޔާބީ މިހާރު ފެންނަން ފަަށައިފި އެވެ.\nކެއާގެ ބައެއް ދަރިވަރުންނާއި ޓީޗަރުންތަކެއް\nކެއާ ސޮސައިޓީގެ މި މަސައްކަތް ފެށި ދުވަސްވަރު އެންމެ އިސްކޮށް ހަރަކާތްތެރިވެ ވަޑައިގެންނެވި ކުރީގެ ބޯޑުގެ ޗެއާ ޕާސަން އަަބްދުލް ހަަމީދު އަލީ މި ވާހަކަތައް ކިޔައި ދެއްވަނީ ފަސޭހަކަމާއެކުގައެއް ނޫނެވެ.\nއޭނާ ވިދާޅުވި ގޮތުގައި ކެއާ ސޮސައިޓީގެ 21 އަހަރަކީ ކޮންމެ ދުވަހަކު އެތައް ހާދިސާއަކާ ކުރިމަތިލާން ޖެހުނު އަހަރެކެވެ. އެންމެ ފުރަަތަމަ ފަށައިގަތް ދުވަހުން 2014 ވަނަ އަހަރާ ހަމައިން ކެއާ ބަންދު ކުރަން ވިސްނި ދުވަހާ ހަމައަށެވެ. އެހިސާބުން ހިތްވަރު އެލުނު ކަމުގައިވިޔަސް އަލުން ވެސް ހަމަ ހައްގު ހޯދަން ތެދުވީ އެވެ.\n"ފައިސާއެއް އެއްގޮތަކަށް ވެސް ނުލިބުނު އެދުވަސްވަރު. ހަމަ މިއަދު ބަންދު ކުރާ ގޮތަށް އޭރު އޮތީ. އޭރު އުންމީދު ނުކުރަން މާދަން ވެސް ރަަނގަޅު ވާނެ ކަމަކަށް. އަހަރީ ރިޕޯޓު އިއްވާއިރު ސޮސައިޓގެ ބަޖެޓުގައި ނޯވޭ 50،000 ރ. ވެސް. އެކަމަކު މިހާރު ... ވަަރަަށް ހިތަށް ހިތްހަމަ ޖެހުން ލިބޭ،" ހަމީދު ވިދާޅުވި އެވެ.\nކެއާ ސޮސައިޓީގެ މި މަސައްކަތް ފެށި ދުވަސްވަރު އެންމެ އިސްކޮށް ހަރަކާތްތެރިވެ ވަޑައިގެންނެވި އަަބްދުލް ހަަމީދު އަލީ\nފަރުދީ ޒިންމާ އިސްކޮށް އިންސާނިއްޔަތަށްޓަކައި ކުރި މަސައްކަތް ކާމިޔާބުވެފައިވާތަން ފެންނަ ކަމަށް ހަމީދު ވިދާޅުވެ އެވެ. އުފަލާ އެކު އެވެ. ދުވަހަކު ކެއާ އަށް ނުލިބޭ ވަރަށް މިހާރު ފަންޑު ވެސް ލިބެ އެވެ. ނަމަވެސް މިއީ ވަގުތީ އުފަލެކެވެ. އަދިވެސް ކުދިންނަށް ބޭނުންވާ ވަރަށް ވަސީލަތްތަކާއި ފައިސާގެ އެހީތެރިކަން ލިބުމުގައި ކެއާ ސޮސައިޓީއަށް ދައްޗެވެ.\n"ހަގީގަތުގަ މައިގަނޑު މައްސަލަ އަަކީ ފަރުދީ ޒިންމާ. ފަރުދީ ގޮތުގައިވެސް ނުނަގަނީ، ސަރުކާރުތަކުން ވެސް މުޖުތަމައު ވެސް ޒިންމާ ނުނަގަނީ. ޒިންމާ އެެއްގެ ގޮތުގައި އެކަން ނެގިފަ ނޯންނާތީ ގޮންޖެހުންތައް ބޮޑު!" ހަމީދު ވިދާޅުވި އެވެ.\nކެއާގެ ކޮންމެ ކުއްޖަކަށް ވެސް ބޭނުންވަނީ ހާއްސަ ތެރަޕިިސްޓުންނެވެ. އެކި ކުދިންނަށް ބޭނުންވާ ފަަރުވާ ތަފާތުވެ އެވެ. ފަރުވާ ހޯދަންވެސް އުނދަގޫވެ އެވެ. ނަމަވެސް ޅަ އުމުރުގައި ފަރުވާ ދެވެން ފަަށާނަމަ އެކުދިންނަށް ކޮންމެވެސް ވަރެއްގެ ބަދަލުތަކެއް ގެނެސް ދެވެއެވެ. އެކަން ކަމަށް އޮތް އެންމެ ބޮޑު ގޮންޖެހުމަކީ ދިގު މުއްދަތަކަށް ހަމަޖެހޭނެ ފަންޑު ނެތުމެވެ.\nކެއާގެ އެގްޒެކެޓިވް ޑިރެކްޓަރު ނައުޝަން މުހައިމިން\n"21 އަހަރު ވީ އިރުވެސް އެންްމެ ބޮޑު ޗެލެންޖަކީ އަދިވެސް ފަންޑިން. އެއީ ކެއާގެ ޕްރޮގްރާމްތައް ހިންގަން. އެ ކުދިންނަށް މަސައްކަތް ދަަސްކޮށް ދިނުމުގައި އެކަަންކަން ކުރުމުގައި އެހތެރިކަމެއް ފޯރުކޮށް ދެވެނީ އެ. ނިމިގެންދާއިރު އެ ކުދިންނަށް އަމިއްލަ އަށްވެސް އިހުސާސް ކުރެވޭނެ އެއީ މިޖުތަމައުއަށް ބޭނުން ހިފޭނެ ބައެއްކަން،" ކެއާގެ އެގްޒެކެޓިވް ޑިރެކްޓަރު ނައުޝަން މުހައިމިން ވިދާޅުވި އެވެ.\nމިކ ކަންކަން މިހެން ހުއްޓަސް ކެއާ ނުހުއްޓި ކުރިއަށް ދިޔައީ ކިޔަވައިދޭ ޓީޗަރުންގެ ހިތްވަރާއެކު އެވެ. ކިޔަވަންދާ ދަަރިވަރުންނަށް އެ ޓީޗަރުންގެ ހިތްތަކުގައި އޮންނަ ލޯބިންނެވެ. ބައެއް ކުދިންނަށް އާއިލީ ތަފާތު ސަބަބުތަކާހުރެ އެ މަހެއްގެ ފީ ނުދެއްކޭ ނަމަ ނަމަވެސް ކިޔަވަން ދިއުުމުގެ ފުރުސަތު ދެ އެވެ.\nކެއާގެ ޓީޗަރުންގެ ހިތް މިހާ ސާފުވިޔަސް މަދުން ނަމަވެސް މުޖުތަމައުތެރޭން މި މަންޒަރު ނުފެންނަ ކަން ނައުޝަން ފާހަގަ ކުރެއްވި އެވެ.\nކެއާގެ ދަރިވަރެއް: މި ކުދިންނަށް އެހީތެރިވެދާނެ ފަރާތްތައް ބޭނުންވޭ\nކެއާގައޮ ކިޔަވަން ހޭދަކުރާ ވަގުތުތަކަކީ އެ ކުދިންގެ ހަޔާތަށް ކިތަންމެހާވެސް މުހިއްމު ވަގުތުތަކެކެވެ. އަޅާލުމާއި ލޯތްބާއެކު ދިރިއުޅުމުގެ އެތައް ކަމެއް ދަސް ކުރެ އެވެ. ކިޔެވުމުގެ އިތުރުން ދީނީ އަޅުކަންތަކާއި ގޭތެރޭގެ ކުދި މަސައްކަތްތައްވެސް މެ އެވެ. މި ކަންކަމުގައި އަމަލީގޮތުން ބައިވެރިނުވެވުނަސް ފަރުދީ ޒިންމާ ވިސްނާ ކުޑަ އެހީއެއް ވެދިނުމުން އެއިން ކޮންމެވެސް ކުއްޖެއްގެ މުސްތަގުބަަލު ބިނާ ކުރުމަށް ފިޔަވަޅެއް އެޅުނީ އެވެ.


Boa Alhaane Baaleeheh Baahvaane Thanehves Mithaaku Neh:Komandoo Council\nބޯ އަޅާނެ ބާލީހެއް ބާއްވާނެ ތަނެއްވެސް މިތާކު ނެތް: ކޮމަންޑޫ ކައުންސިލް\n14 ޖެނުއަރީ 2022 - 21:25:06\nށ. ކޮމަންޑޫއަށް ކުރިމަތިވެފައިވާ ބޯހިޔާވަހިކަމުގެ ދަތިކަމުގެ ސަބަބުން ކޮމަންޑޫގައި ބޯ އަޅާނެ ބާލީހެއް ބާއްވާނެ ތަނެއް ވެސް ނެތްކަމަށް އެ ރަށު ކައުންސިލުން ބުނެފި އެވެ.\nރައްޔިތުން މަޖިލީހުގެ ކޮމަންޑޫ ދާއިރާގެ ބައި އިލެކްޝަނަށް ސިޔާސީ ޕާޓީތަކުން އެރަށަށް ވަޑައިގެން އެންމެ ބޮޑަށް ދައްކަވާ އެއް ވާހަކައަކީ އެރަށުގައި އޮތް ބޯހިޔާ ވަހިކަމުގެ ދަތިކަމުގެ ވާހަކައެވެ.\nއެކަން ހައްލުކުރުމަށް ކައުންސިލުން ވޭތުވެދިޔަ ދުވަސްތަކުގައި ކުރި މަސައްކަތްތަކާއި ބެހޭގޮތުން "ސީއެންއެމް" އިން ކުރި ސުވާލަކަށް ޖަވާބުދެއްވަމުން ކައުންސިލުގެ ރައީސް މުހައްމަދު ސިނާން ކޮމަންޑޫ ސިފަކުރެއްވީ ކުޑަ މާލެއެއްގެ ގޮތުގައެވެ.\n"މިހާރު މިތަން މިއޮތީ ހަމަ މާލެ ގޮތަށް ތޮއްޖެހިފައި. މިތާ ނެތް ބޯ އަޅާލާނެ ބާލީހެއް ބައްވާނެ ތަނެއްވެސް. މައިންބަފައިންގެ ގޯތީގައި އެއްމެން ފިތިގެން އުޅެނީ. އަޅުގަނޑުމެން ކައުންސިލަށް އައިފަހުން އަދި މިއުޅެނީ ގައިން ދޮންވެލި ނުހިކިގެން. އަޅުގަނޑުމެން ވަކި ކޮން ކަމެއްތޯ ކުރާނީ ބޯހިޔާ ވަހިކަމަށް." ސިނާން ވިދާޅުވިއެވެ.\nއާބާދީގައި ގާތްގަޑަކަށް 1900 އެއްހާ މީހުން ދިރިއުޅޭ އެރަށުގައި ގޯތި ދޫނުކުރާތާ 40 އަހަރު ވެފައިވާކަން ފާހަގަކުރައްވާ ސިނާން ވިދާޅުވީ، މިދިގު މުއްދަތުގެ ތެރޭގައި 600 އެއް ހާ މީހުން ގޯތި ބޭނުން ވެފައި ވާކަމަށެވެ.\nސިނާން ވިދާޅުވީ، ގާތްގަނޑަކަށް 250 ގެ އެރަށުގައި ހުރިއިރު، އެތަނުން 20 ނޫނީ 30 ގެއަކީ ފަޅު ގޭގެ ކަމަށެވެ. ރަށުގެ އާބާދީގެ ގިނަމީހުން ދިރިއުޅެމުން ދަނީ މާލެއާއި ރާއްޖޭގެ ގިނަ ރަށްތަކުގައި ކަމަށް ވެސް އޭނާ ވިދާޅުވިއެވެ.\nއޭނާ އިތުރަށް ވިދާޅުވީ، މީގެ ކުރިން ރަށުގެ ވަށާ ހިއްކާފައިވަނީ 12 ހެކްޓަރުގެ "ރޮދިފަށެއް" ވަރުގެ ސަރަހައްދެއް ކަމަށާއި، މިހާރުވެސް އުދައަރާ ދުވަސް ވަރެއް ވެއްޖިއްޔާ ރައްޔިތުންނަށް ބޮޑެތި ދަތިތަކާއި ކުރިމަތިވާކަމަށް ސިނާން ވިދާޅުވިއެވެ.\nކޮންމެ ސަރުކާރެއް ވެސް ބޯހިޔާވަހިކަމެއް ދޭން ވައުދުވަނީ ކަމަށްބުނެ ރައްޔިތުން ތިބެނީ އުއްމީދުގައި ކަމަށާއި، ދައުރު ނިމިގެން ދާއިރު ކަމެއްކޮށްދެވޭ ތަނެއް ފެނިފައި ނުވާ ކަމަށް އޭނާ ވިދާޅުވިއެވެ.\nނަމަވެސް މި ސަރުކާރުން 30 ހައުސިން ޔުނިޓް އެރަށުގައި އެޅުމަށް ނިންމިކަން ފާހަގަކުރައްވާ ސިނާނު ވިދަޅުވީ، ކޮމަންޑޫއާއި ކޮމަންޑޫ ގުޅުވާލާ ރަށް ބޮޑުކުރުމަށް މިސަރުކާރުން ހިންގާ ޕްލޭން ކަޑައެޅިތާ ދޮޅު އަހަރުގެތެރޭގައި ނިންމާލެވޭނެ ކަމަށް ސަރުކާރުން ވަނީ ވައުދުވެފައި ކަމަށެވެ. އަދި އެކަން މިއަދު ވަނީ އިފްތިތާހު ކޮށްފައިކަން އޭނާ ފާހަގަކުރެއްވިއެވެ.


.ޚާއްސަ އެހީއަށް ބޭނުންވާ ކުދިންނަށް ކިޔަވައިދިނުމުގައި 70 ސްކޫލަށް އެހީ ބޭނުންވޭ - އެޑިއުކޭޝަން .ޚާއްސަ އެހީއަށް ބޭނުންވާ ކުދިންނަށް ކިޔަވައިދިނުމުގައި 70 ސްކޫލަށް އެހީ ބޭނުންވޭ - އެޑިއުކޭޝަން\nޚާއްސަ އެހީއަށް ބޭނުންވާ ކުދިންނަށް ކިޔަވައިދިނުމުގައި 70 ސްކޫލަށް އެހީ ބޭނުންވޭ - އެޑިއުކޭޝަން\n"އޯލް އިންކްލޫސިވް އެޑިއުކޭޝަން ކޯޗަސް ޓްރެއިނިންގ ޕްރޮގްރާމް". ފޮޓޯ:ޕީއެސްއެމް\nޚާއްސަ އެހީއަށް ބޭނުންވާ ކުދިންނަށް ކިޔަައިދިނުމުގައި އެހީތެރިކަން ބޭނުންވާ 70 ސްކޫލެއް ފާހަަގަކުރެވިފައިވާކަމަށް ޑިޕަރޓްމަންޓް އޮފް އިންކުލޫސިވް އެޑިއުކޭޝަނުން ވިދާޅުވެއްޖެއެވެ. "އޯލް އިންކްލޫސިވް އެޑިއުކޭޝަން ކޯޗަސް ޓްރެއިނިންގ ޕްރޮގްރާމް"ގެ ދަށުން ތަމްރީންވި ޓީޗަރުން ފޮނުވައިގެން އެ ސްކޫލްތަކުގެ މުދައްރިސުންނަށް އެހީތެރިކަން ދިނުމުގެ މަސައްކަތް ވަރަށް އަވަހަށް ޑިޕަރޓްމަންޓް އޮފް އިންކްލޫސިވް އެޑިއުކޭޝަނުން ވިދާޅުވެއެވެ.\nޑިޕަރޓްމަންޓް އޮފް އިންސްކޫސިވް އެޑިއުކޭޝަނުންގެ ޑިރެކްޓަރ ޖެނެރަލް އަޙްމަދު އާތިފް ވިދާޅުވީ މި ޕްރޮގްރާމްގެދަށުން ތަމްރީންވާ ޓީވަރުން ރަށްރަށް ފޮނުވައިގެން ޓީޗަރުންނަށް ތަމްރީންދޭނެކަމަށެވެ. އެގޮތުން މިމަހުގެ 18ވަނަ ދުވަހު ރަށްރަށަށް ދާން ފަށާނެކަމަށް ވިދާޅުވިއެވެ.\nއާތިފް ވިދާޅުވީ 4ދުވަހަށް ކުރިއަށްގެންދިޔަ މަސައްކަތު ބައްދަލުވުމުގައި އެންމެ ބޮޑަށް މަސައްކަތް ކޮށްފައިވާނީ އެހީ ބޭނުންވާ ހުރިހާ ސްކޫލްތަކަށް އެއް އުސޫލެއްގެ ތެރެއިން މަސައްކަތްކުރެވޭނީ ކިހިނެތްތޯ ބަލައި، އެކަމަށް ބޭނުންވާ އޮނިގަނޑެއް ހެދުމަށްކަމަށެވެ. އެގޮތުން މި މަސައްކަތް ކުރާނީ އެ ރަށްރަށާއި ކައިރި ރަށްރަށުން ތަމްރީންދީފައިވާ ކޯޗުން މެދުވެރިކޮށެވެ.\n"މިއަހަރު 70ސްކޫލެއް ފާހަގަވި އިތުރު އެހީ ބޭނުންވާ. ވަރަށް އަވަހަށް އައުޓް ރީޗް ސެކްޝަނެއް ހަދައި މަސައްކަތް ޙާއްސަ އެހީއަށް ބޭނުންވާ ކުދިންނަށް ތަޢުލީމު ދިނުމުގެ މަސައްކަތް ފުޅާކުރާނަން." އާތިފް ވިދާޅުވިއެވެ.\nމި ޕްރޮގްރާމްގެ ތެރެއިން ޚާއްސަ އެހިއަށް ބޭނުންވާ ކުދިންނަށް ތަޢުލީމް ދޭނެ ގޮތްތައް ދަސްކޮށްދިނުމާއި، އެފަދަ ކުދިން ޅައުމުރުގައި ދެނެގަންނާނެ ގޮތާއި، ކުދިންގެ ކަންކަމަށް ބެލެނިވެރިން އަހުލުވެރި ކުރާނި ގޮތްތަކާއިގުޅޭގޮތުންވަނީ އެކި ސްކޫލްތަކުގެ މެދުގައި މަޝްވަރާކޮށްފައެވެ.\n"އިންގިގެން ދިޔަ އެކި ސްކޫލްތަކުގައި މަސައްކަތް ކުރާ ރަނގަޅު ގޮތްތައް. އަދި ކުދި ސްކުލްތަކުގައި މަސައްކަތް ކުރިއަށްގެންދެވޭނި ގޮތްތަކާއި އަދި ހުރިހާ ސްކޫލެއްގައި އެއް ސްޓޭންޑަޑަކަށް ކުރިއަށް ގެންދާނެ ގޮތެއްވަނީ ކަނޑައެޅިފައި." ބައްދަލުވުމުގެ ބައިވެރިން ފާހަގަކޮށްފައިވެއެވެ.\n"އޯލް އިންކްލޫސިވް އެޑިއުކޭޝަން ކޯޗަސް ޓްރެއިނިންގ ޕްރޮގްރާމް"ގައި 18 ސްކޫލަކުން 25 ބައިވެރިންވަނީ ބައިވެރިވެފައެވެ.


Musical.ly - Zuvaanunge hunaruveikan dhaikaidhey appeh Musical.ly - Zuvaanunge hunaruveikan dhaikaidhey appeh\nމިއުޒިކަލީ - ޒުވާނުންގެ ހުނަރުވެރިކަން ދައްކުވައިދޭ އެޕެއް\nދިވެހިންނަކީ އަބަދުވެސް ޓެކްނޮލޮޖީއާއި ރަށްޓެހި ޓެކްނޮލޮޖީގެ ވަޞީލަތްތަކަށް އަހުލުވެރިބައެކެވެ. އެގޮތުން މާސް މީޑިއާގެ ތަފާތު ވަޞީލަތްތަކާއި ތަފާތު އެޕްލިކޭޝަންތަކަކީ ދިވެހިން އޭގެ ބޭނުންހިފާ އެއްޗިހިތަކެކެވެ.\nއެގޮތުން ފޭސްބުކާއި ސްނެޕްޗެޓާއި ޓްވިޓަރ ފަދަ އެޕްލިކޭޝަންތަކަށް ދިވެހިން ވަރަށް ފަރިތައެވެ. އެގޮތުން މިހާރު ދިވެހި ޒުވާނުންގެ މެދުގައި އެންމެ ބޮޑަށް މަޤްބޫލުކަން ހޯދަމުން އަންނަ އެއް އެޕަކީ މިއުޒިކަލީ ކިޔާ ޑަބްކުރާ އެޕެކެވެ. މި އެޕަކީ ދިވެހި ޒުވާނުންގެ އެކްޓިންގ ސްކިލް މުޅި ދުނިޔެއަށް ދައްކައިދޭ ޕްލެޓްފޯމަކަށް މިއަދު މިވަނީވެފައެވެ.\nދުނިޔޭގެ ބޮޑުމިން އެތަށް މިލިއަން ކިލޯމީޓަރަށް ދެމިގެން ދިޔަސް މިއަދު ދުނިޔޭގެ ކޮންމެ ކަންކޮޅެއްގައި ކަމެއް ހިނގިޔަސްވެސް އެކަމުގެ މަޢުލޫމާތު ހޯދުމަކީ މާ އުނދަގޫކަމެއް ނޫނެވެ. އެގޮތުން ތިމާގެ ދުވަސް ދާގޮތް ސްނެޕް ނުވަތަ އިންޓަގްރާމް ކޮށްލާ، ފޭސް ބުކް ސްޓޭޓަސް އެއް ޖަހާނުލާ މީހަކު މިއަދު ނުހުންނާނެއޭ ބުނުމުން ދޮގަކަށް ނުވާނެއެވެ. މީގެ އިތުރުން ވަކިކަމެއް ޓްރެންޑްކުރަން ޓްވީޓް ކުރުމަކީވެސް މިއަދު އަޅުގަނޑުމެންނަށް އާކަމެއް ނޫނެވެ. އެގޮތުން މި ޒަމާންވީ މޯބައިލް އެޕްތަކަށް މީހުންގެ ތަރުހީބު ލިބެމުންދާއިރު، މިހާރު ކޮންމެ ދުވަހަކުހެން ތަފާތު ކަންކަން ކުރެވޭ އާ އެޕަށް ވުޖޫދުވެގެން އާދެއެވެ.\nއެގޮތުން މިފަހަކަށް އައިސް ދިވެހި ޒުވާނުންގެ މެދުގައި މަޝްހޫރުވެފައިވާ އެއް އެޕަކީ މިއުޒިކަލީ ކިޔާ ޑަބްކުރާ އެޕެކެވެ. 2014 ވަނަ އަހަރު ޗައިނާގެ ކުންފުންޏަކުން އުފެއްދި މި އެޕަކީ މީގެ ދުވަސްތަކެއް ކުރިން ދިވެހިންގެ ތެރޭގައި މަޝްހޫރުވި ޑަބްސްމެޝްއާ ދާދި އެއްގޮތް އެހެން ނަމަވެސް ގިނަ ފީޗާތަކެއް އެކުލެވޭ އެޕެކެވެ.\nއެގޮތުން މި އެޕް މެދުވެރިކޮށް 15 ސިކުންތާއި 1 މިނެޓާއި ދެމެދުގެ ކުރު ވީޑިއޯ ކްލިޕްތަށް ހެދޭއިރު މިއެޕް މެދުވެރިކޮށް ޓައިމް ލެޕްސްއާއި، ސްލޯމޯ، އަދި ޑުއެޓް ލަވަތަކަށް ޑަބްކުރުމުގެ ފުރުސަތުވެސް ލިބިގެންދެއެވެ. މިހާރު ޓްރެންޑްވާ ޖިފްތަކަށް އިތުރަށް ބާރަކަށް ވެފައިވާ މި އެޕްގައި 14 ޕްރީ ސެޓް ފިލްޓަރ ހުންނައިރު ތަފާތު ހޭޝްޓެގްތަށް ބޭނުންކުރުމުގެ ފުރުސަތު މި އެޕުން މިއަދު މިވަނީ ހުޅުވާލައިފައެވެ.\nމި އެޕް މެދުވެރިކޮށް، ޒަމާނުއްސުރެ ދިވެހިންގެ ތެރޭގައި މަޝްހޫރުވެފައި ހުރި ތަފާތު ލަވަތަކާއި ޑައިލޮގްތަކަށް ޒުވާނުން އެކްޓްކޮށްލާފައި ހުންނައިރު ހޮލީވުޑާއި ބޮލީވުޑްގެ ހިޓް ލަވަތަކާއި ޑައިލޮގްތަށް ޑަބްކޮށްފައި ހުންނަ މަންޒަރަކީ ކޮންމެ މީހެއްގެ މޫނުމައްޗަށްވެސް ހިނިތުންވުން ގެނުވާފަދަ ތަފާތު ހުށަހެޅުންތަކެކެވެ.\nދުނިޔޭގެ އެކި ކަންކޮޅުތަކުގައި މިއުޒިކަލީ ބޭނުން ކުރަމުންދާ މީހުންގެ އަދަދު 200 މިލިއަނަށް އަރާއިރު މި އެޕަށް އެޕަށް ކޮންމެ ދުވަހަކު އެތަށް މިލިއަން ވީޑިއޯ އަޅައެވެ.\nރާއްޖޭގެ ރީތިކަން ދެމެހެއްޓުމަށް ޕްލާސްޓިކް ބޭނުންކުރުން ހުއްޓާލަންޖެހޭ- ހާޓްވިގް\nރާއްޖެއާއި ވޯލްޑް ބެންކުގެ ގުޅުމަށް 40 އަހަރު\nތިނަދޫގައި ފެންބޮޑުވާ މައްސަލަ ހައްލުކުރަން7ޕަންޕް ސްޓޭޝަން ބަހައްޓަނީ\nތިނަދޫއިން ފެންބޮޑުވި 110 ގެއެއް ސަރުކާރުގެ އެހީތެރިކަމަށް ބޭނުންވެފައި\nވެހިކަލްތައް ހަލާކުވެގެން ތިނަދޫ މަގުތައް މަރާމާތު ނުކުރެވިފައި


Amaazakee Addu Airportaaharaku6lakka fathuruverin genaun: Fayyaz – adduLIVE\nއަމާޒަކީ އައްޑޫ އެއާޕޯޓަށް އަަހަރަކު6ލައްކަ ފަތުރުވެރިން ގެނައުން: ފައްޔާޒު\nSep 15, 2020, 11:48 އަލީ ހުޒާމް\nސަރުކާރުގެ އަމާޒަކީ އައްޑޫ އިންޓަނޭޝަނަލް އެއާޕޯޓު ތަރައްޤީކޮށް އަހަރަކު6ލައްކަ ފަތުރުވެރިން ގެނައުމަށްކަމަށް އިކޮނޮމިކް މިނިސްޓަރ ފައްޔާޒު އިސްމާއިލް ވިދާޅުވެއްޖެއެވެ.\nރާއްޖެއެމްވީއަށް ދެއްވި އިންޓަވިއުއެއްގައި އިކޮނޮމިކް މިނިސްޓަރ ފައްޔާޒު ވިދާޅުވީ ސަރުކާރުން އައްޑޫ ތަރައްޤީ ކުރުމަށް އެކުލަވާފައިވާ ޕްލޭނާއި އެއްގޮތަށް އައްޑޫ ތަރައްޤީ ކުރުމަށް ނިންމާފައިވާ ކަމަށެވެ. އެގޮތުން ގަން އިންޓަނޭޝަނަލް އެއާޕޯޓު ތަރައްޤީކުރުމަށް އެކުލަވާލާފައިވާ ޕްލޭނާއި އެއްގޮތަށް ގަން އިންޓަނޭޝަނަލް އެއާޕޯޓު ތަރައްޤީ ކުރުމަށް ހަމަޖެހިފައިވާ ކަމަށެވެ.\nފައްޔާޒު ވިދާޅުވީ ގަން އިންޓަނޭޝަނަލް އެއާޕޯޓު ތަރައްޤީކުރުމަށް 17 މިލިއަން ޑޮލަރު އިންވެސްޓު ކުރާއިރު އެ ފައިސާ އަކީ އިންޑިއާގެ ލައިން އޮފް ކްރެޑިޓުގެ ތެރެއިން އެއާޕޯޓަށް އިންވެސްޓު ކުރާނެ ފައިސާކަމަށެވެ.\nފައްޔާޒު ވިދާޅުވީ ސަރުކާރުގެ ޕްލޭނަކީ ގަން އިންޓަނޭޝަނަލް އެއާޕޯޓާއި އެކު ދެކުނުގެ ފަތުރުވެރިކަން ކުރިއެރުވުމެއެވެ. އެގޮތުން އެއާޕޯޓު ތަރައްޤީކޮށް6ލައްކަ ފަތުރުވެރިން ގެނައުމަށް އަމާޒު ހިފާފައިވާ ކަމަށެވެ.\n"ސަރުކާރުގެ ވިސްނުމަކީ އިންފްރާސްޓަރަކްޗަރ، ރައްޔިތުންނަށް ބޭނުންވާ އަސާސީ ޚިދުމަތްތައް ޤާއިމްކޮށްދިނުން، އައްޑޫއަށް ގޮސް މީހުންނަށް ވަޒީފާ އަދާކުރެވޭނެ މަގު ފަހިުކުރުން.. ދަރިންނަށް ރަނގަޅު ތައުލީމެއް ދީ، ރަނގަޅު ސިއްހީ ފަރުވާ ލިބޭނެ އިންތިޒާމް ހަމަޖެއްސުން." ފައްޔާޒު ވިދާޅުވިއެވެ.\nރައީސް އިބްރާހިމް މުހައްމަދު ސޯލިހުގެ ސަރުކާރުން ވަނީ އައްޑޫގައި 300 މިލިއަން ޑޮލަރުގެ މަޝްރޫއެއް ހިންގާނެކަމަށް ވައުދުވެފައެވެ. މިދިޔަ އަހަރު ބޭއްވި 19 ވަނަ މަޖްލިސް އިންތިހާބުގެ ކެމްޕެއިންގައި ރައީސް ސޯލިހހު ވިދާޅުވީ މި ފައިސާއިން އައްޑޫގެ މަގުތަކާއި، ކަރަންޓު އަދި ޓޫރިޒަމް ތަރައްޤީ ކުރާނެކަމަށެވެ.


Feyrey meehun ge undhagoo Hithadhoo Regional hospitala bodu vejje! – adduLIVE\nފޭރޭ މީހުންގެ އުނދަގޫ ހިތަދޫ ރީޖަނަލް ހޮސްޕިޓަލަށް ބޮޑުވެއްޖެ!\nJan 07, 2019, 10:28 އައިޝަތު ނަޒާހަތު\nހިތަދޫ ރީޖަނަލް ހޮސްޕިޓަލަށް ރޭގަނޑު ދަންވަރު ވަދެ ބަލިމީހުންނާއި، އެހީތެރިން އަތުން ފޭރޭ މައްސަލަ ބޮޑުވެ، އާއްމު ރައްޔިތުން ކަންބޮޑުވުން ފާޅު ކުރަން ފަށައިފިއެވެ.\nމައުލޫމާތު ލިބިފައިވާ ގޮތުގައި ރޭގަނޑު ދަންވަރު އެކި ގްރޫޕްތަކުން ހޮސްޕިޓަލަށް ވަދެ ބައެއް ބަލި މީހުންނާއި އެމީހުންގެ އެހީތެރިން އަތުން ފޭރެން މަސައްކަތް ކޮށްފައިވެއެވެ.\n"އައްޑޫލައިވް" އާއި މައުލޫމާތު ހިއްސާ ކުރި ފޭދޫ މީހަކު ބުނީ މީގެ ދެދުވަސް ކުރިން އާއިލާގެ މީހަކު ހޮސްޕިޓަލްގެ އައިސީޔޫގައި އެޑްމިޓްކޮށްގެން އުޅުމުގެ ތެރޭގައި ދަންވަރު އޭނާގެ އަތުން ފޭރެން މަސައްކަތް ކޮށްފައިވާ ކަމަށެވެ.\n"އައިސީޔޫ ބޭރުގެ ގޮޑިއެއްގައި ހުއްޓާ ކުޑަކޮށް ނިދުނީ، ހޭލެވުނީ އަތް ދަބަހުގައި މީހަކު ހިފިހެން ހީވެގެން، ލޯ ހުޅުވާލި އިރު މީހަކު އައިސް ކުރިމަތީ ހުރެ ދަބަސް ޖަހައިގަންނަން އުޅެނީ"\nއޭނާ ބުނީ ލީ ހުޅުވާލުމުން އެ ސަރަހައްދުން އޭނާ ގޮސްފައިވާ ކަމަށާއި، ވަށައިގެން ބަލާލި އިރު ބައެއް އެހެން މީހުންވެސް ނިދިފައި ގޮޑިތަކުގައި ތިބިކަމަށެވެ. އަދި އެއީ ބިރުވެރި ހާދިސާއެއްކަމަށް އޭނާ ބުންޏެވެ.\n"އަހަރެން ދުވަހަކުވެސް ދެކުނު މީހެއް ނޫން، އަނެއްކާ ހިތަދޫއަކު ދަންނަ ބަޔަކު އުޅެނީއެއް ނޫން، ފޭދޫން އައިސް ހަތަރު ދަމު ހޮސްޕިޓަލްގައި އުޅުމުން މިތިބެނީ ވަރަށް ވަރުބަލިވެފައި، އެހެން ހުއްޓާ މި ނިދެނީ، ކިހިނެއް މި ބިރުވެރިކަމުގައި ތިބެވެނީ، މި ތަނުގައި އެއްވެސް ސެކިއުރިޓީއެއް ނެތް"\nހޮސްޕިޓަލްގެ އައިސީޔޫ ހުންނަ ގޮތުން އައިސީޔޫގައި ބަލިމީހުން ބައިތިއްބައިގެން ތިބޭ އެހީތެރިން ތިބެން ޖެހެނީ އޯޕީޑީ ކައިރީގައި ހުންނަ ގޮޑި ބަރީގައެވެ. އެ ސަރަހައްދުގައި ދޮރު ބަންދުކުރެވޭ ގޮތަށް ހަދާފައި ހުރި ނަމަވެސް އެސަރަހައްދަކީ އާއްމުންނަށް ކޮންމެ އިރަކުވެސް ވަދެ ނިކުމެވޭ ގޮތަށް ހުންނަ ސަރަހައްދެކެވެ.\nހިތަދޫ ރީޖަނަލް ހޮސްޕިޓަލަށް ވަދެ ވައްކަން ކުރާ މައްސަލަ އަކީ އިއްޔެ މިއަދަކު އެކަނި ހިނގާކަމެއް ނޫނެވެ. މިކަމުގެ ނުރައްކާ ގިނަ ފަހަރު ދިމާވެފައިވަނީ ރަށް ރަށުން އަންނަ މީހުންނަށެވެ. ހާއްސަ ގޮތެއްގައި ހުޅުމީދޫން ހޮސްޕިޓަލަށް އަންނަ މީހުންނަށް މިފަދަ ހާދިސާތަކާއި ކުރިމަތިލާން ޖެހިފައިވެއެވެ.\nހިތަދޫ ރީޖަނަލް ހޮސްޕިޓަލްގައި ސެކިއުރިޓީން ބައިތިއްބާފައިވާ އިރު ތަނުގެ ސެކިއުރިޓީ ނުބެލެހެއްޓޭ މައްސަލައަކީ އަބަދުވެސް ގިނަ މީހުންގެ ޝަކުވާއެކެވެ. ހޮސްޕިޓަލް މިހާރު ހަދާފައިވާ ގޮތުން ރޭގަނޑު ވަކި ވަގުތަކުން ފެށިގެން ބަލިމީހުން ތިބޭ ސަރަހައްދަށް ނުވަދެވޭނެ ހެން ބަންދދު ކުރެވެއެވެ. ހޮސްޕިޓަލަށް މިބަދަލު ގެނައުމުގެ އެއް ބޭނުމަކީވެސް ބަލި މީހުންނާއި، އެހީތެރިންނަށް ރައްކާތެރިކަން ދިނުމެވެ.\nފޭރުގެ ގިނަ މައްސަލަތައް ހޮސްޕިޓަލުން ފުލުހުންނަށް ހުށަހަޅާފައިވެއެވެ. ނަމަވެސް މިކަމަކީ ކަމާއިބެހޭ ފަރާތްތަކުން މާ ބޮޑު ސަމާލުކަމެއްދޭ މައްސަލައެއް ނޫންކަން، ހޮސްޕިޓަލުގެ އިންތިޒާމު ހުރި ގޮތުން އެނގެއެވެ.\n"މާލެ އައިޖީއެމްއެޗަކަށް ބޭނުން ބަޔަކަށް ނުވަދެވޭ، އެތަން ފުލުހުން ތިބެގެން ސެކިއުރިޓީ ބަލަހައްޓާ، ކީއްވެ ހިތަދޫ ރީޖަނަލް ހޮސްޕިޓަލްގައި އެގޮތަށް އެކަން ނުކުރެވެންވީ، މިއީ ވަރަށް ބިރުވެރިކަމެއް"\nހޮސްޕިޓަލްގައި ތިބޭ ބަލިމީހުންނާއި، މުވައްޒަފުން އަދި ބަލިމީހުންގެ އެހީތެރިންގެ ރައްކާތެރިކަމާއި ސަލާމަތަށް ހޮސްޕިޓަލްގެ މެނޭޖުމަންޓުން އަވަސް ފިޔަވަޅުތަކެއް އަޅަން ޖެހެއެވެ. މިއީ ހެލްތު މިނިސްޓްރީ އާއި ފުލުހުންވެސް ހާއްސަ ސަމާލުކަމެއްދީގެން ހައްލުކޮށްދޭން ޖެހޭ ބޮޑު މައްސަލައެކެވެ.\nއެތައް ބައެއްގެ އަގުބޮޑު ތަކެއްޗާއި ފައިސާ ފޭރިގަނެގެން ފަސޭހަކަމާއި އެކު ދެވޭނެ ގޮތް ހިތަދޫ ރީޖަނަލް ހޮސްޕިޓަލުން ފަހިވެފައި އޮވެގެން ނުވާނެއެވެ. މިތަނަކީ ހުރިހާ އެންމެނަށްވެސް ރައްކާތެރި ތަނަކަށް ހަދަން ޖެހެއެވެ.


Hiyaanaathu Ge List Gai Nan Himenee Siyaasee Gothun Kurimagu Banakohlan: Leezaa - Vaguthu\nލީޒާ - ފޮޓޯ އަވަސް\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓުގައި ހިމަނާފައިވަނީ ސިޔާސީ ގޮތުން ކުރިމަގު ބަނަކޮށްލުމަށް ކަމަށް ޓީވީ ޕްރެޒެންޓަރު އަދި ކުރީގެ ނޫސްވެރިޔާ އައިޝަތު ލީޒާ ވިދާޅުވެއްޖެއެވެ.\nދެހާސް ސާދަވަނަ އަހަރުގެ މަޖިލިސް އިންތިޚާބުގެ ކެމްޕޭން ދުވަސްވަރު ޚިޔާނާތުގެ ފައިސާ ބެހި ކަމަށް އެ ޚިޔާނާތުގައި އިސްކޮށް ހުންނެވި ކުރީގެ ނައިބު ރައީސް އަހްމަދު އަދީބު ވަނީ ވިދާޅުވެފައެވެ. އޭރު މެދު ހެންވޭރު ދާއިރާއަށް ޕީޕީއެމްގެ ޓިކެޓުގައި ލީޒާ ވާދަކުރެއްވިއިރު، ޚިޔާނާތުގެ ފައިސާ ލިބުނު ކަމަށް ތުހުމަތު ކުރެވޭ މީހުންގެ ލިސްޓުގައި އޭނާގެ ނަން ވެސް އޮތެވެ.\nލީޒާ ކުރެއްވި ޓްވީޓެއްގައި ވިދާޅުވީ އެ ޚިޔާނާތުގައި އޭނާގެ އެއްވެސް ބައިވެރިވުމެއް ނޯންނާނެ ކަމަށާއި އެއިން މަންފާއެއް ލިބިފައި ނުވާ ކަމުގެ ޔަގީންކަން ވެސް އަރުވާ ކަމަށެވެ. އަދި މިހާތަނަށް އެއްވެސް ތަހުގީގީ އިދާރާއަކުން އެ ޚިޔާނާތާ ގުޅޭ ގޮތުން އޭނާއާ ސުވާލު ކޮށްފައި ނެތް ކަމަށާއި، އޭނާގެ ބަޔާން ނެގުމެއް ވެސް ނެތި ތުހުމަތުވާ މީހުންގެ ލިސްޓުގައި ހިމެނުމުން ކަންބޮޑުވާ ކަމަށް ވިދާޅުވިއެވެ.\n"އަޅުގަނޑުގެ ނަން ދައުލަތުން މި މައްސަލަ ތަހުގީގު ކުރާ މުއައްސަސާއަކުން ނެރުނު ލިސްޓެއްގައި އިންފޮމޭޝަން ކަލެކްޓް ކުރަނީ ކަމަށް ބުނެ ކޮށްފައިވާ ތުހުމަތަކީ ކަނޑައެޅިގެން ދޮގު ތުހުމަތެއް ކަމާއި މިއީ އަޅުގަނޑުގެ އަބުރު ކަތިލުމަށް ކުރި ކަމެއް ކަމާއި ސިޔާސީ ގޮތުން ކުރިމަގު ބަނަކޮށްލަން ކޮށްފައިވާ މަސައްކަތެއް ކަމަށް ހިތާމައާއެކު ދަންނަވަން،" ޓީވީއެމްގައި ދިހަ އަހަރަށްވުރެ ގިނަ ދުވަހު ޚިދުމަތް ކޮށްދެއްވި ލީޒާގެ ޓްވީޓްގައިވެއެވެ.\nހިޔާނާތުގައި އަޅުގަނޑުގެ އެއްވެސް ބައިވެރިވުމެއް އަދި އޭގެއިން އެއްވެސް މަންފާއެއް އަޅުގަނޑަށް ލިބިފައިނެތް ކަމުގެ ފުރިހަމަ ޔަޤީންކަން އަރުވަން. pic.twitter.com/AZZ37tITut\n— Liza Laurella (@lizalaurella) May 12, 2021\nކުރީގެ ރައީސް އަބްދުﷲ ޔާމީންގެ ވެރިކަމުގައި، އޭރުގެ ނައިބު ރައީސް އަހްމަދު އަދީބު އިސްވެ ހުންނަވައިގެން ހިންގެވި މި ޚިޔާނާތުގެ ތަހުގީގު ފުރިހަމަ ކުރުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދުފުޅެކެވެ.\nމި ވެރިކަމުގައި މި ޚިޔާނާތުގެ މައްސަލަ ތަހުގީގު ކުރަމުން ދަނީ ރައީސް ސޯލިހް އުފެއްދެވި އެސެޓް ރިކަވަރީގެ ރިޔާސީ ކޮމިޝަނަކާއި، އެންޓި ކޮރަޕްޝަން ކޮމިޝަން (އޭސީސީ) އާއި ޕްރޮސެކިއުޓާ ޖެނެރަލް (ޕީޖީ) އާއި ފުލުހުން ގުޅިގެން ޖޮއިންޓް އިންވެސްޓިގޭޓިވް ކޮމިޓީއަކުންނެވެ.\nއެސެޓް ރެކަވަރީގެ ރިޔާސީ ކޮމިޝަނުން ޚިޔާނާތުގެ ފައިސާ ލިބުނު މީހުންގެ ލިސްޓު ވަނީ މި މަހުގެ ހަވަނަ ދުވަހު މަޖިލީހަށް ޚިއްސާކޮށްފައެވެ. މަޖިލީހުގެ 241 ކޮމިޓީއާއި ޖުޑިޝަރީ ކޮމިޓީ ހިމެނޭ ގޮތަށް އެކުލަވާލާފައިވާ ޖޮއިންޓް ކޮމިޓީގެ ރިޕޯޓްގައި އެ ލިސްޓު ހިމަނައި މިދިޔަ ބުދަ ދުވަހު އާންމު ކުރިއެވެ.\n281 މީހުންގެ ނަން އެ ލިސްޓުގައި އޮތް އިރު، އެ ލިސްޓުގައި ހިމެނޭ މީހުންތައް ދަނީ އެ ކަމަށް އިންކާރުކޮށް އަދި ލިސްޓުގެ ސައްޚަ ކަމާ މެދު ސުވާލު އުފައްދަވަމުންނެވެ.\nލިސްޓުގައި ނަން ހިމެނޭ ފަރާތްތަކުގެ ތެރެއިން މިހާރު ވެސް މަގާމުތަކުގައި ތިބި ފަރާތްތައް އެ މަގާމުތަކުން ދުރުވުމަށް ވެސް ގިނަ އަދަދެއްގެ ބަޔަކު އަންނަނީ މީސް މީޑިއާގައި ގޮވާލަމުންނެވެ.\nމެއި 15, 2021 13:06\nވަހީދު ކައިރީ ރައީސް އޮފީހުގައި އުޅުނުއިރު ކިހާ މައުލޫމާތެއް އަދީބަަށް ވިއްކިންތޯ؟ ބަދަލުގައި އަދީބުދިނީ ކޮން އެއްޗެއްތޯ؟ އަދީބު ޖަލަށްލީމާ ފްރާންސްގައި ބޯއީ ފްރެންޑް ގޮވައިގެން ގޮސް އެތައް އަހަރަކު އަރުވާލެވިގެން ހުންނަން ޖެހުނީ ކީއްވެތޯ؟\nމެއި 15, 2021 15:08\nބަލަ އަރުވާލެވިގެން ލީޒާ ނުހުރޭ އެނައަކީ އެތަނުގެ ސިޓިޒެންއެކޭ. އަނގައެއް އޮތީތީ އެންމެންވެސް ތަޅަނީ..\nމެއި 15, 2021 16:10\nވަހީދު ކައިރި ކޮންއިރަކުތަ އަޅެ އޭނަ އުޅުނީ ރައީސް އޮފީހުގައި. ހަމަ ދެން މިހުންނޭ ކިޔައިގެން ތަނެއް ދޮރެއް ނޭނގިތިބެ ހަޤިގަތް ނުބަލާ ވާހަކަ ދައްކަން ހެޔޮވާނިި ކިހިނެތް\nގައިރުގާނޫނީ ކޮމިޓިއަކުން ނެރުނު ގައިރު ގާނޫނީލިސްޓެއް ތިކަންކުރިބަޔަކާ ދެކޮޅަށް ބައިނަލްއަގުވާމީ ކޯޓެއްގައި މަށްސަލަ ބަލަންޖެހޭނެ\nމެއި 15, 2021 13:28\nހިޔާނާތުގެ އަޑީގަ ތިއްބެވި ބޭފުޅުންގެ ނަންތައް ފޮހެލާފަ ކެނެރީ ނަޝީދާ އިބޫ ބޭނުންވާ މީހުންގެ ނަންތައް ހިމަނައިގެން ނެރެފައޮއް ލިސްޓެއްތީ.\nމެއި 15, 2021 13:42\nވަގުތަކަސް އަބަދު " މި ޚިޔާނާތުގެ ތަހުގީގު ފުރިހަމަ ކުރުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދުފުޅެކެވެ." ޖަހަންޏާ ކަޑަވާނެ.2018 ގައި މި ބުރާންތި ވީ ހަމައެކަނި މި ވަޢުދުތޯ؟ ކޮބާ ރިލްވާން ، ކޮބާ ބްލޮގާ ޔާމީން، ކޮބާ އަފްރާޝީމް ، މިހާރު ދެން މާ އެމްއެމްޕީއާރުސީ މީކޮންފަދަ ޖަރީމާ އެއް މިޤައުމުގަ ހިންގަން ކުޅޭ ޑްރާމާ އެއްބާ.؟\nމެއި 15, 2021 14:25\nޢަޅުގަނޑު އުންމީދުކުރަނިީ ލިީޒާ ދިވެހި ދައުލަތާއި ދެކޮޅަށް ދަޢުވާ ކުރާނެ ކަމަށް އަދި ބޭނުންވަނީވެސް އެގޮތް. ކެނެރީގެ ނަޝީދާއި އިވާ އަށް ހީވެފައި އޮތީ މިއީ ހަމައެކަނި އެމީހުން އުޅެން އޮތް ޤައުމެއް ކަމަށް. ލީޒާއަށް ހެޔޮދުއާ އަބަދުވެސް.\nމެއި 15, 2021 14:34\nދެން ތިހެންކިޔާނެކަމެއް ނެތް... ކެވުނު ވަރަކަށް ލާރި ކާފައި😡\nމެއި 15, 2021 14:33\nމެއި 15, 2021 14:39\nލީޒާ ތީ ސިޔާސީ މީހެއް ކަމެއް ނުދެނެ ހުރިން\nމެއި 15, 2021 15:14\nތިޔަ ކޮމެޓީއެއްގައި ތިބި އެންމެންނާ ދެކޮޅަށް ދައުވާކުރަން މަ ތާއިދު. ސާބަސް ލީޒާ\nމެއި 15, 2021 15:17\nމަށަށް ފެންނަނީ ތަންކޮޅެއް ރަނގަޅަށް ސިޔާސީ ދައިރާއަށް ނުކުންނަން...މިހާރު މާ ލޮނުމަޑުކޮށް ތިހުންނަނީ. ދެރަ ނުވޭ މިއީ ހިތްވަރު ގަދަކޮށްފައި ނުކުންނަން ވީ ވަަގުތު. ﷲއީ ކުޅަދުންވަންތަ ރަސްކަލާންގެ. އަނެއް މީހައަށް ދެރައެއް ދީފައި އެއްވެސް މީހަކަށް ކުރިއެރުމެއް ނުލިބޭނެ\nމެއި 15, 2021 15:20\nޚަބަރު ލިބުނު ގޮތުގައި ލީޒާގެ ވަރަށް ގާތް މީހެއް ފަރާތުން މިކަމާއި އެކަމަނާ ހުންނެވީ ވަރަށް ދެރަވެފައި. އަޅުގަނޑު ބުނަން ބޭނުމީ ގަދަކޮށް ހުންނަވާށޭ. އަބަދު މިހިނެތް ނޯންނާނެޔޭ. އެބޭފުޅުން އެތިބީ ޤާނޫނި ގޮޅިއަކަށް ފެތިފައި.\nމެއި 16, 2021 05:24\nދެރަވާނެ ލާރި ކޮޅު ކާލާފަ\nމެއި 15, 2021 15:42\nޢިންސާފު ލިބޭނެ އިރާދުކުރެއްވިޔާ. އިންސާފަކީ ހަމައެކަނި ކެނެރީގޭ ބުއްޅަބެއަށް މަޖިލީހަށް ސަރުކާރު މީހުންނަށް އޮތް އެއއޗެއް ނޫން...\nމެއި 15, 2021 16:01\nމިހާރި މިވާ ގޮތުން މަންފާއެއް ލިބުނު އެކަކުވެސް ނެތްތާއެވެ. އެއްމެ ކުޑަމިނުން ޔާމީނާއި އަދުރޭއާއި ނިހާނު ވެސް ބުނަނީ ނުވެސް ދެނަހުރީމޭ.\nމެއި 15, 2021 16:26\nކޮންމެ މީހަކު މިވަނީ " މިސްކިތު ހުޅުޖެހި " މީހާއަށް ! ކަމެއް ނުކުރަންޏާ ތިވަރަށް ތެޅިފޮޅެނީ ކީއްވެ ! ނަންއޮތީވެސް ކަމެއް ވީމަ !\nމެއި 15, 2021 16:33\nއިނޮސެންޓް އަންޓިލް ޕްރޫވަން ގިލްޓީ.\nމެއި 15, 2021 16:43\nބޮޑަށް ހީވަނީ އީވާ، ހިސާން، ސަބުރާ، ސައުނަ މެން ކުރުވި ކަމެއް ހެން. މި އަންހެން ވެރިން ލީޒާ ދެކެ ވަރަށް ރުޅިއަންނަކަމަށް އެމްޑީޕީ އެތެރެކޮއެލުން ހަބަރުދޭ. ޢެ މީޙުން ނޫނަސް ޚާއްސަ ގޮތެއްގައި ދިވެހި އަންހެނުން މީނަ ދެކެ ރުޅިއަންނަ ސަބަބު އުފެއްދުން ތެރި ސިކުނޑިއަކުން ވިސްނާލީމާ ވަރަށް ސާފު. ލީޒާ އަށް ކުރިއަށް ދިއުމުގައި ހިތްވަރު ގަދަކުރައްވާ މާތްﷲ އަށް ދުއާ ދަންނަވަން. ދެރަގޮތެއް ނުވާނެ އިރާދަކުރެއްވިޔާ\nމެއި 16, 2021 05:21\nތީހުސް ބަސްތަކެއް، ލިސްޓުގަ ނަން އޮތް އެންމެން ދައްކަނީ ހަމަ އެއްވެސް އޮއްޓަރެއް ނެތް ހުސްބަސް ތަކެއް! އެއްވެސް ހެއްކެތް ނުދެއްކޭ ދިފާއުވާކައް؟\nމަގޭ ގަައުމާ، މަގޭ މަސައްކަތް ކޮއްގެން، ގައުމު ކުރިއައް އޮތް ޖީލު ތަކަައް ޓަކާ ތަރައްގީ ކުރަން ދޭ 6% ލާރި، މި ދޭތި ކޮޅާގަތީމަ މީހުންގެ ނަފުރަތު ނުލިބޭނެ ކަމައްތަ މިއެއްޗެހިތައައް ހީކުރަނީ؟!\nއެންމެކުޑަމިނުން ކޮންވިންސް ކޮއްލަން މަސައްކަތް ކޮއްލަބަލަ އެލާރި ނުލިބޭ ކަމައް، ހުސް ބަސް ތައްތީ ހައްތަހާވެސް، ހެއްކަކާއި ނުލާ އޮއްޓަރެއް ނެތް. މީ ކުޑަ ކަމެއްގެ ވާހަކައެއްނޫން!


ހޫނު ފެނަށް ވެއްޓި، “ފެއާ & ލަވްލީ” ގެ ނަން ބަދަލު ކުރަނީ – Dhen.mv\nހޫނު ފެނަށް ވެއްޓި، "ފެއާ & ލަވްލީ" ގެ ނަން ބަދަލު ކުރަނީ\nJune 27, 2020 - 9:44 am\nނަސްލީ ދިމާ ކުރުން ތަކާ ދެކޮޅަށް މި އަހަރު ހިންގަމުން އަންނަ ހަރަކާތްތަކުގެ ތެރޭގައި ކުރިމަތިވި ތަފާތު އެކި އެކި ފާޑުކިޔުން ތަކާއެކު ކޮސްމެޓިކް ބްރޭންޑެއް ކަމުގައިވާ ޔުނިލީވާ އިން އެ ކުންފުނިން އުފައްދާ ހަމުގެ ކުލަ އަލިކޮށްދޭ ކްރީމެއް ކަމަށްވާ ފެއާ އެންޑް ލަވްލީ ގެ ނަން ބަދަލުކުރަން ނިންމައިފިއެވެ.\nއެގޮތުން ޔުނިލީވާ އިންޑިއާ އިން ވަނީ ބްރޭންޑުގެ ނަމުގައި އިންނަ "ފެއާ" ކަނޑާލުމަށް ނިންމާފައެވެ.\nޔުނިލިވާ އިން އިއުލާން ކޮށްފައިވާ ގޮތުގައި "ފެއާ" މި ބަސް އެމީހުންގެ ބްރޭންޑުގައި ބޭނުން ކުރުން އެ ކުންފުނިން މުޅިން ހުއްޓާލަން ވަނީ ނިންމާފަ އެވެ. އަދި މި ކްރީމަށް ކިޔާނެ އާ ނަން ފާސްވުމުން ވަރަށް އަވަހަށް އިއުލާނު ކުރާނެ ކަމަށްވެސް އެ ކުންފުނިން ބުނެފައިވެއެވެ.\nއަދި އެ ކުންފުނީގެ އަމާޒަކީ ރީތިކަން ފުރިހަމަ ކުރުމަށް މިހާރަށް ވުރެ ރަނގަޅަށް ޕްރޮޑަކްޓްތައް އިޝްތިހާރު ކުރުން ކަމުގައިވެސް އެ ކުންފުނިން ވަނީ ބުނެފައެވެ. އެގޮތުން އެ ކުންފުނީގެ އުފެއްދުންތަކުގައި ދޮންވުން ދޭހަވާ ފަދަ ބަސް ބަސް އެއް ގޮތަކަށް ވެސް ބޭނުން ނުކުރާނެ ކަމަށް ވެސް އެކުންފުނިން ވަނީ ވައުދުވެފައެވެ.\nފެއާ އެންޑް ލަވްލީ އިން ދޮން މީހުން ރީތި ކަމަށާއި ކާމިޔާބު ކަމަށް ބުނެ އިސްތިހާރު ކުރަމުން އަންނަތާ އެތައް އަހަރެއް ވެފައިވާއިރު އެ އުފެއްދުންތަކަށް އަބަދުވެސް އެކަމާއި ގުޅިގެން އަންނަނީ ފާޑުކިޔުންތައް އަމާޒުވަމުންނެވެ.\nބައެއް ފަރާތްތަކުން ވަނީ ފެއާ އެންށް ލަވްލީ ގެ ނަން ބަދަލުކުރުމުން ނުފުދޭ ކަމަށާއި އެ އުފެއްދުން ބާޒާރަށް ނެރުން އެއްކޮށް ހުއްޓާލަން ޖެހޭ ކަމަށް ބުނަމުންނެވެ.\nވޭމަންޑޫ ކްލަސްޓަރ: 53މީހުން ކޮވިޑަށް ފައްސި


ތީއޭ މިހިތުގެ ދިރުމަކީ – Esfiya\nލޯބި 17 hours ago\nކޮންމެ ދުވަހެކޭ އެއްފަދައިން މިއަދު ވެސް އަހަރެން އަތިރިމަތީގައި އިނީ އަހަރެންގެ ހިތުގެ ހާލަތު އަހަރެން ގެ ޑައިރީ ގައި ލިޔާށެވެ. މިހާތަނަށް ދިމާވި ހުރިހާ އަޑިގުޑަން ތަކެއް އަހަރެން ޙިއްޞާ ކުރަމުން އައީ އަހަރެން ގެ ގާތް މިތުރެއް ކަމަށްވާ އަހަރެން ގެ ޑައިރީ އާއެވެ. އަހަރެން ގެ ހަޔާތުގައި އަހަންނަށް ނާކާމިޔާބު ވީ ލޯބީގެ ވާހަކަ އަހަރެން ދިޔައީ އެންމެ އަކުރެއް ވެސް ވައްޓާނުލައި އޭގައި ލިޔެ ރައްކާ ކުރަމުންނެވެ. އަހަރެން އިޙްސާސް ތައް ބަންޑުން ކޮށްލާ ވަރުގެ އިތުބާރު ހިފޭ އެކުވެރި އެތް ނެތުމަކީ އަހަރެން ގެ ބަދުނަސީބު ކަމެވެ.\nއަހަރެން ނަށް ހަޔާތުގައި ވެސް ފުރަތަމަ ލޯބިވެވުނީ އަހަރެންނާ އެތް ކުލާހެތް ގައި ކިޔަވަމުން އަންނަ އަހަރެން ގެ ވަރަށް ގާތް އެކުވެރިއެތް ކަމަށް ވާ ނިހާން އާއެވެ. މިކަން ނިހާން އަށް އިނގުނު ދުވަސް ވީ އަހަރެންގެ ޙަޔާތައް ތޫފާނެތް އައި ދުވަހަކަށެވެ. އެދުވަހު އަހަންނަށް މުޅި އުމުރަށް ނިހާން އަދި އޭނާ ގެ އެކުވެރިކަން ގެއްލުނީއެވެ. އަބަދުހެން ސަކަރާތް ޖަހަމުން އަންނަ ދެމީހުންގެ އެކުވެރިކަމުގައި ސިއްކަ ޖެހުނީއެވެ. އަހަރެން ގެ ހަޔާތް އެކަނި ވެރި ކަމުން ވަށާލީދެނެވެ . ހުރި ހަމަ އެކަނި އެކުވެރިޔާ ވެސް ބީވެ ގެން ދިޔައީ އަހަރެން ގެ އިޙްސާސް ތަކުގެ ސަބަބުންނެވެ. ނަމަވެސް ލޯބިވެވުން އެއީ އަހަރެންގެ ކުށެއް ހެއްޔެވެ. ؟\nއިރުއޮއްސުމުން ދިޔަވަރަކަށް އަހަރެން އިށީނދެގެން އިން އުނދޯލިން ތެދުވެލީމެވެ. މަންމަ ރުޅިއައުމުގެ ކުރިން ގެއަށް ދާން އަހަރެން އަބަދުވެސް ހަނދާން ކުރަމެވެ. އިސްޖަހާގެން ހުރެ އަހަރެން ހިނގަމުން ދިޔައީ އަހަރެންގެ އަމިއްލަ ހިޔާލު ތަކުގައި ހުރެއެވެ. ކުރިމަތިން ފޯނާ ކުޅެމުން އަންނަ ޒުވާނާ އަހަންނަށް ނުފެނުނީ އެހެންވެ އެވެ. ” އައުޗް” އެ ޒުވާނާ ގައިގައި ޖެހިފައި ވެއްޓުމުން އަހަރެން ގެ ދުލުން ހަމައެކަނި ބޭރުކޮށްލެވުނީ މި ޖުމްލަ އެވެ. ” ސޮރީ އަހަރެން ނަށް ނުބަލާލެވުނީ… ” އެ ޒުވާނާ މިހެން ބުނެފައި ހުއްޓުމުގެ އަހަރެން އޭނާ އާއި ދިމާއަށް ބަލައި ލީމެވެ. އެއާއެކު އަހަރެން ގެ ދެލޯ ބޮޑުވި އެވެ. އޭނާ އަށް ވެސް ވީ އެ ވަރެވެ. އަހަރެން ގެ ކުރިމަތީ އެ ހުރީ އަހަންނާ އެއް ކުލާހެއްގައި ކުރިން ކިޔެވި ކިއާން އެވެ. އޭނާ އަކީ އަހަރެން ނަށް ލޯބި ހުށައެޅި އެކަކެވެ. އޭރު އަހަރެން ގެ ހިތުގައި ވަނީ ނިހާން ކަމަށް ވުމުން އަހަރެން އޭނާ ގެ ހުށަހެޅުމަށް އިންކާރު ކުރީމެވެ. އަދި ހަމަ އެ އަހަރު އޭނާ ކައިރީ އޮތް ރަށަކަށް ކިޔަވަން ބަދަލުވީ އެވެ.\n” ޒީޝާ ” ކިއާން އަށް ބުނެވެނީ މިހެންނެވެ. އެއަށްފަހު އޭނާގެ ކަނާއަތް އަހަންނަށް ދިއްކޮށްލީ އަހަރެންނަށް ތެދުވުމަށް އެހީވާ ށެވެ. އަހަރެން ވެސް ފަސްޖެހޭ ހާލު އެއަތުގައި ހިފާލީ ތެދުވެ ލުމަށެވެ.” ކިއާން މި ކޮޅުގައި ތަ. ޗުއްޓީއަތް ދޯ ” އަހަރެން އަހާލީމެވެ.” ހޫމް އެކަމަކު ދެން އެ ރަށަށް ނުދާގޮތައް މި އައީ މަންމަ މެން ކައިރީ ހުންނަން ވަރަށް ބޮލަށް ފަސޭހަ ވާނެ އެތް ނޫ ދޯ. ” ޗޮކެއް ކަނޑާލަމުން ކިއާން ބުނެލިއެވެ.” އާނދޯ ” ހިނިގަނޑެއް ޖަހާ ލަމުން އަހަރެން ބުނެލީމެވެ. އަދި ހިނގާ ގަންނަން ފެށީމެވެ. ކިއާން ވެސް އަހަރެން ފަހަތުން އަންނަމުން ދިޔައެވެ. ” ކަންތައް ތައް ކިހިނެތް ތަ ؟ ބިޓެއް ނަގާފިން ތަ ޒީޝާ ” އެންމެ ފަހު ޖުމްލަ ސަމާސާ ރާގަކަށް ބުނެ ލަމުން ކިއާން އަހަންނާ ދިމާއަށް ބަލާލި އެވެ. ” އާން ދެން ރަނގަޅޭ އެތް ނު ދޯ ބުނެވޭ ނީ. ހަހަހަ ނޯވޭ އަހަރެން ބިޓެއް ނަގާނޭ ދޯ ޔަގީން ކިއާން ތިޔައީ އެރަށުން މަންޖެއެތް ހޯދައިގެން ދޯ” އަހަރެން ވެސް ކިއާން އަށް ސަމާސާ ކޮށްލަމުން ބުނެލީމެވެ. ބަދަލުގައި ކިއާން ޖަހާލީ ހިނިގަނޑެކެވެ. ރަށުގެ ބޮޑު ކުޅޭ ދަނޑާ ހަމައަށް އަރާފައި އަހަރެންގެ ފިޔަވަޅުތައް ހުއްޓުނީ ނިހާން އަދި އޭނާގެ އެކުވެރިން ތަކެއް އެތާ ކައިރީ އިން ޖޯލި އެތް ގައި ތިބި ތަން ފެނިފައެވެ. ނަމަވެސް އަޅާނުލާ އަހަރެން ހިނގާ ގަންނަން ފެށީމެވެ. ” އަދިވެސް ނިހާން އެންޑް ޒީ ސޭމް ތަ. އޭނާ ވާހަކަ އެތް ނުދައްކާ ތަ އަދިވެސް ؟” އަހަރެންގެ ގެއާއި ހަމަ އަށް އަރާފައި ކިއާން އަހާލިއެވެ.\n” ހޫމް ސްޓިލް ދަ ސޭމް ” މާޔޫސްވުން ހުރެފައި އަހަރެން ބުނެލީމެވެ. ނަމަވެސް ޙަޤީޤަތުގައި އަހަރެން ގެ ހިތުގައި މިހާރު ނިހާން އަށްޓަކައި ވާ އިޙްސާސް ތައް ފަސްލާ ފޮރުވިތާއެތައް ދުވަހެކެވެ.” ދެން ދަނީ އިނގޭ ދިމާވާނެ އެތް ނޫ އަދި ދޯ ” އެތެރެ އަށް ވަންނަމުން އަހަރެން ބުނީމެވެ.\n” ޒީ އަައި ސްޓިލް ލަވް ޔޫ އައިއެމް ވެއިޓިން ” ޒީޝާ ދިއުމާއެކު ކިއާން އަމިއްލަ ނަފްސައް އަޑު އިވޭ ވަރަށް ބުނެލިއެވެ.\nދުވަސްތައް ފާއިތު ވަމުން ދިޔައީ އެސްފިޔަ ޖަހާލާހާ އަވަހަށެވެ. ކޮންމެ ދުވަހަކު ވެސް އަހަރެން އަދި ކިއާން އަހަރެން އަބަދުވެސް ދާ އަތިރިމަތިން ބައްދަލު ކުރަމެވެ. ދެމީހުން ވެސް އެކި އެކި ވާހަކަ ދައްކާ ހަދަމުން ދިޔައީމެވެ. އަހަރެން ގެ ހިތުގެ ހާލު ޙިއްޞާ ކުރާ އަހަރެން ގެ ޑައިރީ މިހާރު އަބަދުވެސް އަހަރެން ބާއްވަނީ ގޭގައެވެ. ހަޔާތުގައު ހިނގަމުން ދިޔަ ހުރިހާ ވާހަކަ އެތް އަހަރެން ޙިއްޞާކުރަމުން ދަނީ ކިއާން އާއެވެ. އަހަރެންނަށް ކިއާން އަޅާލާ އަޅާލުން އަހަރެންނަށް ވަރަށް ކަމުދެއެވެ. އެކަހަލަ އެކުވެރި އެތް ލިބޭނީ މަދު މީހަކަށޭ އަހަރެން ހިތަށް އަރާ ފަހަރު މަދެއް ނޫނެވެ. ނަމަވެސް ” އެކުވެރި” މި ބަސް އަހަރެންގެ ހިތުގައި ދިޔައީ ތަފާތު ހައިޖާނު ގަނޑެއް އުފައްދަމުންނެެވެ. އަހަރެން ގެ ހިތުގައި ވާ ގޮތް ނޭނގޭ އިޙްސާސް ތައް ދިޔައީ އަހަރެން ގެ ވިސްނުމަށް ވުރެ ކުރި ހޯދަމުންނެވެެ. ކުރިން ކިއާން އަހަރެން ކައިރީ ރައްޓެހި ވާން އެހީ އެތް ކަމަކު މިހާރު އޭނާގެ ހިތުގައި އަހަރެންގެ ނަން ވާނެކަމާމެދު ޝައްކުކުރަމެވެ. އަހަރެން މި ހުރިހާ އިޙްސާސް ޑައިރީ ގައި ލިޔުމުން ދިޔައީ ހިތައް ލުއި ކޮށް ލުމަށެވެ. ކިއާން ދެކެ އަހަރެންނަށް ގަޔާވެވުނު ވާހަކަ އަހަރެން ޑައިރީ ގައި ލިޔުނީ އެއްދުވަހު އަތިރިމައްޗައް އައިސް ފައެވެ. އެއީ ހެދުނު ގެ ހަމަހިމޭން ވަގުތު ކަމުން އަހަރެން ހުރީ ހިތްހަމަ ޖެހިފައެވެ. ސަބަބަކީ ކިއާން ހެނދުނު ވަގުތު އަތިރި މައްޗައް ނާންނާނޭތީއެވެ. އެއަށްވުރެ އޭނާއަށް އޭނާގެ ނިދި ގަނޑު މުހިންމެވެ. އެހެން އިރުކޮޅަކު އިންދާ އަހަރެން ސިހުނީ ފަހަތުން މީހަކު ހަޅޭލަވާގަތުމުންނެވެ. ސިހިގެން ދިޔަ ވަރުން އަހަރެންގެ އަތުން ޑައިރީ ވެސް ދޮންވެލިގަނޑު މައްޗައް ވެއްޓުނެވެ. ނަމަވެސް އަހަރެން ފަހުން އެ ނަގަން ހަނދާން ނެތުނީ ކިއާން އާ ތޮޅުން ހުރުމުންނެވެ. އިރުކޮޅަކު އެހެން ހުރެފައި އަހަރެން ގެއަށް ދާން މިސްރާބު ޖެހީއޭ ކިއާން ދާނީ އިރުކޮޅަކުން ކަން ބުނުމުންނެވެ. މަޑު ހިނގުމެއް ގައި އަހަރެން ދިޔަ އިރު ގެއާއި ހިސާބަށް އެރި ތަނުން އަހަރެން ޑައިރީ މަތިން ހަނދާންވެގެން ދުވަމުން އަހަރެން އަތިރިމައްޗަށް ދިޔައީމެވެ. ދިޔައިރު އަހަރެން ގެ ޑައިރީ ހިފަހައްޓައިގެން އެ ކިޔަން އެ ހުރީ ހަމަ ކިއާން އެވެ. އަހަރެން ނުތަނަވަސް ވެގެން ދިޔައެވެ. މުޅި ހަށިގަނޑު ތުރުތުރު ލަމުން ދިޔައީ ކިއާން ގެ މޫނުމަތީގައި ވާ ކުލަވަރު ދޭހަކުރުން ނޭނގުމުންނެވެ. ހަމަ ގައިމު ވެސް ސިހުމުގެ ކުލަވަރު ކިއާން ގެ މޫނުގައި ވެއެވެ. އެހެން ހުރެފައި ކިއާން ޑައިރީ ލައްޕާލަމުން އަހަންނާ ދިމާލަށް އަންނަން ފެށިއެވެ. އަހަރެން ހުރީ ނޭވާ ހިފަހައްޓައިލައިގެންނެވެ. ނިތްކުރި މަތީގައި ދާތިކިތައް ބަބުޅަމުން ދިޔައީ އަހަރެން ހާސްވެފައި ހުރި ވަރުންނެވެ.\n” މީ… ކިއާން އަހަރެން ގެ ޑައިރީ ” ކިއާން އަހަރެން ގެ ކައިރީގައި އައިސް ހުއްޓުމުން އަހަންނަށް އަޅައަޅާ ގަންނަމުން މިހެން ބުނެވުނެވެ.” ޒީ ހަމަ އަސްލައްވެސް އަހަރެން ދެކެ ލައިކް ވޭތަ ” ކުއްލިއަކަށް ހުރެފައި ކިއާން މި ސުވާލު ކޮށް ލުމުން އަހަރެން ސިހިގެން ދިޔައެވެ. ލަދުވެސް ގަތެވެ. ދޭނެ ޖަވާބެއް ނޭނގި ފައި އަހަރެން އެހެން ހުއްޓާ ކިއާން އަހަރެން ގެ ދެއަތުގައި ހިފާ ލިއެވެ. ކިއާން ދެވަނަ ފަހަރަށް ހަމަ އެ ސުވާލު ތަކުރާރު ކޮށްލުމާއެކު އަހަރެންނަށް ފުރަތަމަ ވެސް ބަލައިލެވުނީ ކިއާން ގެ ދެ ލޮލަށެވެ. އަހަރެން ނަށް ބޯ ޖަހާ ލެވުނީ ކިއާން ގެ ލޮލުގެ ޖާދޫގައި ޖެހިފައި ހުރެއެވެ. އެއާއެކު ކިއާން ފިރިހެން ވަންތަ ހިނިތުންވުމެތް އަހަރެންނަށް ދިނުމަށްފަހު އަހަރެން ގެ ގައިގައި ބައްދާ ލިއެވެ. ޙަރަކާތެއް ގެން ނަން ނޭނގިފައި އަހަރެން ހުއްޓާ ކިއާން ވާހަކަ ދައްކަން ފެއްޓިއެވެ. ” ޒީ އަށް އިނގޭތަ އަހަރެން އަދިވެސް ޒީ ދެކެ ލޯބިވޭ އެދުވަހު ޒީ ނޯއޭ ބުނީމާ އަހަރެން ވަރަށް ދެރަވި. ބަޓް އަހަރެން ގެ ހިތުން އެހެން އަންހެން ކުއްޖަކަށް ދުވަހަކު ވެސް ޖާގައެއް ހުހެއް ނުވޭ އަބަދުވެސް ޒީގެ ނަން މި ހިތުގައި ރަސްކަން ކުރަމުން ދިޔައީ އަހަރެން ހުރީ ވެސް މިރަށް އައި ފަހުން ޒީ އަށް އެކުވެރި ވުމުން ވަރަށް އުފާވެފައި ނަމަވެސް ލޯބި ހުށަހަޅަން ނުކެރުނީ ޒީގެ އެކުވެރި ކަން ގެއްލިދާނޭތީ އެކަމަކު އަހަރެން މިއަދު ވަރަށް އުފާ ވެއްޖެ. އައި ލަވް ޔޫ ޒީ ” ކިއާން އޭނާގެ ހިތުގެ ހާލަތު އަހަރެން ކުރިމަތީގައި ބަންޑުން ކޮށްލިއިރު އަހަރެންނަށް ރޮވެން ފެށުނެވެ. އަހަރެން ނޭފަތް ދަމާލި އަޑަށް ކިއާން އަހަރެން ދުރުކޮށް ލުމަށްފަހު އަހަރެން ގެ މޫނުގައި ހިފަހައްޓައިގެން ހުރެ ނުހަނު ލޯބިން ކަރުނަ ތައް ފޮހެލަދިނެވެ. އަދި ދެން ނުރޮ އުމަށް އަހަރެން ކައިރި ލޯބިން ބުނެލިއެވެ. އަހަރެން ހުރީ އިންތިހާ އަށް އުފާ ވެފައެވެ. ނިހާން މަތިން ހަނދާން ނައްތާލާ އެހެން ދިރިއުޅުމެއް ފެށުނީމާ އަހަރެން އަދި ވަކިން ވަރަށް އުފާ ވިއެވެ. އަހަރެން ގެ ލޯބި ނިހާން އަށް ހައްޤެއް ނޫނެވެ. ކިއާން އަކީ އަހަރެން ގެ ޙަޔާތަށް ބަހާރު މޫސުން ގެނެސްދިން ބައިވެރި އެވެ. އަހަރެން އިންތިހާއަށް ލޯބިވާ އަހަރެން ގެ ހިތުގެ ދިރުމެވެ.\nHello readers ❤❤❤\nHope u will like this stry ❤❤❤\nStay safe ❤❤❤and tvgc all ❤❤\nMasha Allah V bestievrh reethi mi story vx\nThank uuuu soo much xeenoo❤❤❤\nVrh happy ingey kamudhiyaamaa❤❤❤\nMasha Allah bestie ❤❤❤❤❤❤❤❤ V reethi mi story vx❤❤❤❤❤❤❤❤\nKeep it up bestie ❤❤❤❤❤❤❤❤❤❤❤❤❤❤❤❤❤❤❤❤❤❤❤❤\nLove u so soo much bestie ❤❤❤❤❤❤❤❤❤❤❤❤❤❤❤❤❤❤❤❤❤\nTake care bestie ❤❤❤❤❤❤❤❤❤❤❤❤❤❤❤❤❤❤❤❤❤❤❤❤❤\nWaiting foranew story of you bestie❤❤❤❤❤❤❤❤❤❤❤❤❤❤❤❤❤\nAwwwwnn❤❤❤ thank uuu soo much xeenoo❤❤❤❤❤❤\nThank uu soo much vrh ufaavehje ❤❤❤kamudhiyaamaa❤❤❤\nKeep waiting ISA new stry eh up kohlaana ❤❤❤avaha ❤❤❤\nLove u moree bestie ❤❤❤\nStay safe and tvgc ❤❤❤\nHiiiii sisooooooo kihinehthrr\nMi story vx hama amazing 😁😁😁😁😁😁\nHiiii lwbiiii yeoja Hama baraabaru and kokki❤ ❤❤❤❤kihineh thr ❤❤❤❤\nThank uuu soo much purple gurl❤❤❤\nKeep waiting kokkiii ISA vrh avaha ❤❤❤\nHello Yeoja dhaithaaa👋👋👋👋\nManjey bunaakah mashah hama v kamu gossi mi vaahaka…. Hama hiivii udaa bimaa dhethan vihen… Hehheh\nVvvv salhi ingey… Feshumaa ninmun vx👌👌👌👌👌\nWaiting for another fantastic stry\nHlwww nonnniii dhoonee❤❤❤❤\nAleyy vrh ufaavehje stry kamhdhiyaa maa hahahah aslu tha ❤❤❤❤❤\nThanks again Hama vrh happy vehje ingey❤❤❤❤\nKeep waiting dhoonee ❤❤ISA vrh avaha ❤❤❤\nދެން ކޫޑަ ކޫޑަ މައްސަލަ އެއް އިނގޭ… އަހަރެން ގެ އެއް ނޫން ދޫނީ.. އަހަރެންގެ… އަހަރެން ގެ ވެއްޖެއްޔާ އެއީ މައި ހައުސް… އަހަރެންގެ ލޯބިވެރިޔާ ބުނީމަ މައި ލަވް އޭ ބުނެ ވޭނީ… ރަނގަޅު ކޮއްލައެޗޭ ބުރޯ… ހަމަ ހެޔޮ އެދޭތީ ބުނެލީ😘😘😘😘😊😊😊😊😊😊\nThank uuu soo much nonnii ❤❤❤mistake faahaga ❤❤❤kohladiny maa ISA dhn ina stry gaa ragalu kohlaana ingeyy❤❤❤❤\nIngeyy heyo edeytheekan vrh happy vehje faahaga kohladiny maa ❤❤❤\nMuch lovesss nonni ❤❤❤\nހިތާމަ ލޯބި February 5, 2020\nއަބަދުވެސް ލޯބި ދޭނަން….7\nލޯބި March 10, 2014\nހިތާމަ މަޖާ ލޯބި April 21, 2020


ބައިނަލްއަޤްވާމީ އަންހެނުންގެ ދުވަސް 2018\nބައިނަލްއަޤްވާމީ އަންހެނުންގެ ދުވަހުގެ ތަހުނިޔާ ދިވެހިރާއްޖޭގެ އެންމެހާ ބޭކަނބަލުންނަށް އަރިސްކުރަމެވެ.\nއަންހެނުންގެ ދުވަސް ބައިނަލްއަޤްވާމީ ފެންވަރުގައި ފާހަގަ ކުރުމުގެ ބޭނުމަކީ އަންހެނުން ކުރިއަރުވާ، ބާރުވެރިކުރުމަށް މިހާތަނަށް ކުރެވިފައިވާ ކަންތައްތައް ބަލައި އެކަންތައްތައް ފާހަގަކުރުމާއި، ބަދަލުގެންނަންޖެހޭ ކަންތައްތަކަށް ގޮވާލުމުގެ އިތުރުން އަންހެނުންނަށް ލިބިފައިވާ ކާމިޔާބީތައް އުފަލާއެކު ފާހަގަކުރުމެވެ.\nއަންހެނުންނަކީ އެކި ސިފަސިފައިގައި މުޖްތަމައުގައި މުހިއްމު ދައުރެއް އަދާކުރާ ބައެކެވެ. އަދި މުޖްތަމަޢަށް އެކި ގޮތްގޮތަށް އަގުހުރި ހިދުމަތްކޮށްދޭ ބައެއްވެސް މެއެވެ. މިއަދުގެ އަންހެނުންނަކީ އިސްނަގައިގެން ފިރިހެންނުންނާއެކު އެއް ސަފެއްގައި ކުރިއަށްދާ ބައެކެވެ.\nޤައުމެއް ކުރިއަރުވަން އަންހެނުންގެ އެހީތެރިކަން ލިބުން މުހިއްމުކަމަކަށްވާއިރު، އަންހެނުންނަށް ލިބެމުންދާ އަނިޔާތައް އިތުރުވަމުންދިއުމަކީ ހިތާމަކުރަންޖެހޭ ކަމެކެވެ. އަންހެނުންނަށް ނަފްސާނީ އަދި ޖިސްމާނީ އަނިޔާތައް އިތުރުވުމަކީ މުޖްތަމަޢުގެ ކުރިއެރުމުގެ ބަދަލުގައި އެ މުޖުތަމަޢެއް ދަށު ދަރަޖައަކަށް ހިނގައިދާނެ ކަމެކެވެ. އަންހެނުން ކުރިއެރުވުމަށް ބައިނަލް އަޤުވާމީ ޖަމިއްޔާ ތަކުގައި ބައިވެރިވިޔަސް ނުވަތަ މުވާހަދާތަކުގައި ސޮއިކުރި ކަމުގައިވިޔަސް، އެ ޤައުމެއްގެ މުޖްތަމަޢު އެކަން ޤަބޫލުކޮށް، އެއަށް އަމަލުނުކުރާނަމަ، އެއީ ބޭކާރު ކަމެކެވެ.\nމިއަދުގެ އަންހެނުންނަކީ އިޤްތިޞާދީ ގޮތުން ފުއްދުންތެރި ބަޔަކަށް ވާއިރު، އެ ކަނބަލުންނަކީ ދުނިޔޭގެ ފެންވަރުގައާއި ދިވެހިރާއްޖޭގައިވެސް އެކި ރޮގުން ކާމީޔާބީ ހޯދަމުން ދާބައެކެވެ. ޒިންމާދާރު ވަޒީފާތައް އަދާކުރުމުގަޔާއި ވަޒީފާއަށް ނުދިޔަ ކަމުގައިވިޔަސް، ގޭގައި ތިއްބަވައިގެން އާއިލާގެ ކަންތައްތައް ހަރުދަނާކޮށް ބެލެހެއްޓުމުގައި އަވަދި ނެތި އުޅުއްވާ ބައެކެވެ. އަދި މިފަދަ ހީވާގި ބައެއްގެ ހައްގުތައް ރައްކާތެރިކޮށް، އެ ޙައްޤުތައް ހޯދައިދިނުމަށް މަސައްކަތްކުރުމަކީ އަޅުގަނޑުމެން އެންމެންގެމައްޗަށް ނުހަނު މުހިންމުވެގެންވާ ކަމެކެވެ.\nދިވެހި ޤައުމު އެކި ރޮނގޮތަކުން ތަރައްޤީކުރުމަށް އަންހެން ބޭފުޅުން ކުރައްވަމުން ގެންދަވާ މިންނެތް މަސައްކަތްތަކަށް ތަޢުރީފުކޮށް، އެކަނބަލުންނަށް ޝުކުރު އަދާކުރަމެވެ. އަދި ޚާއްސަކޮށް މޯލްޑިވްސް ކަރެކްޝަނަލް ސަރވިސްގައި މަސައްކަތްކުރައްވަމުން ގެންދަވާ އަންހެން އޮފިސަރުންނަށާއި މަދަނީ މުވައްޒަފުންނަށްވެސް މި ފުރުޞަތުގައި ޝުކުރުއަދާކުރަމެވެ.\nاللّـه سبحـانـه وتعـالى ތިޔަ އެންމެ ކަނބަލުންނަށް، އުފާވެރިކަމާއި ފާގަތި މުސްތަޤްބަލެއް މިންވަރު ކުރައްވާށި! އާމީން.


Mi3kudhinnah thaureefu haggu!\nޒީޝާ އާއި ރާހިލް އަދި ރިފާދާ-- ފޮޓޯ: ސޯޝަލް މީޑިއާ\nމި ތިން ކުދިންނަށް ތައުރީފު ހައްގު!\nއިސްމާއިލް ރާހިލް އާއި އައިޝަތު ޒީޝާ އަދި ރިފާދާ ރަޝީދަކީ އަޑު އެހުމުން މަހުރޫމު ވެފައިވާ ތިން ކުދިންނެވެ. މި ތިން ކުދިން ވަނީ މިއަދު މުޅި ރާއްޖޭގައި ނަން ފަވާލާފައޭ ބުނުމަކުން ދޮގަކަށް ނުވާނެ އެވެ.\nރާހިލް އާއި ޒީޝާ އަދި ރިޕާދާ ވަނީ އޯ ލެވެލް އިމްތިހާނުގައި ބައިވެރިވެ، ރާއްޖެ ފަހުރުވެރިވާ ފަދަ ނަތީޖާއެއް ހޯދާފަ އެވެ. އެ ތިން ކުދިންނަކީ ވެސް ޖަމާލުއްދީން ސުކޫލުގައި ތައުލީމު ހާސިލް ކުރި ތިން ކުދިންނެވެ.\nނަތީޖާއަށް ބަލާއިރު ރާހިލު ވަނީ ފަސް މާއްދާއިން ފާސްވެ ބިޒްނަސް އިން "އޭ" ހޯދާފަ އެވެ. ޒީޝާގެ ނަތީޖާއަށް ބަލާއިރު އޭނާ ވަނީ ފަސް މާއްދާއިން ފާސްވެ އިސްލާމުން "އޭ" ސްޓާ ހޯދާފަ އެވެ. އަދި ރިފާދާ ވަނީ ހަ މާއްދާ އިން ފާސްވެ، އެކައުންޓިން އިން "އޭ" ހޯދާފަ އެވެ.\nއަޑު އިވުމުން މަހުރޫމު ވެފައިވާ އެ ތިން ކުދިން ވެސް ބައިވެރިވީ އާއްމުކޮށް ހުރިހާ ކުދިންނަށް ހުޅުވާލައިގެން ބާއްވާ އޯލެވެލް އިމްތިހާނުގަ އެވެ. އެ ތިން ކުދިން ހޯދި ފުރިހަމަ ނަތީޖާއަކީ އަޑުއިވުމުން މަހުރޫމުވެފައިވާ އެހެން ކުދިންނަށް ވެސް ލިބިގެންދިޔަ ހިތްވަރެކެވެ.\nއެ ތިން ކުދިންނަކީ ވެސް މިއަދު، މަތީ ތައުލީމު ހާސިލްކުރަމުންދާ ތިން ކުދިންނެވެ. އޭގެ އިތުރުން ރާހިލް މިހާރު އަންނަނީ މޮރީޝަސް ބޭންކު ގައި އިންޓާންޝިޕެއް ފުރިހަމަ ކުރަމުންނެވެ.\nވަޒީފާގެ މާހައުލުގައި ރާހިލް އަންނަނީ އޭނާގެ ހުނަރުން ގިނަ ބައެއްގެ ހިތް އަތުލަމުންނެވެ. ޒީޝާ އާއި ރިފޫ އަންނަނީ މޯލްޑިވްސް ނެޝަނަލް ޔުނިވާސިޓީގައި މަތީ ތައުލީމު ހާސިލްކުރަމުންނެވެ.\nމިދިޔަ އަހަރުގެ އޯލެވެލް އިމްތިހާނުގެ ގައުމީ ގަދަ 10 ގައި ޖަމާލުއްދީނު ސުކޫލުގެ 28 ދަރިވަރަކު ހިމެނެ އެވެ. އޭގެ އިތުރުން އެ ސުކޫލުގެ އަށް ދަރިވަރުން ވަނީ ދުނިޔޭގެ ގަދަ 10 ގައި ވެސް ހިމެނިފަ އެވެ.\nމީހުން އެޑިއުކޭޝަން މިނިސްޓްރީ


Eh Aailaaehgge 23 Meehakah Covid-19 Jehigen Faruvaadhenee - Vaguthu\nއެއް އާއިލާއެއްގެ 23 މީހަކަށް ކޮވިޑް-19 ޖެހިގެން ފަރުވާދެނީ\n11 މަސް ކުރިން ( އޭޕްރީލް 10, 2020 )\nއިންޑިއާގެ ބިހާރް ސްޓޭޓުން ފެނިފައިވާ ކޮވިޑް-19ގެ 60 ކޭސްގެ ތެރެއިން 23 މީހަކު ނިސްބަތްވަނީ އެއް އާއިލާއަކަށް ކަމަށް ރިޕޯޓްތައް ބުނަން ފަށައިފިއެވެ.\nއެންޑީޓީވީން ރިޕޯޓްކޮށްފައިވާގޮތުގައި، އެ ސްޓޭޓްގެ ސިވާން ޑިސްޓްރިކްޓްއަށް ނިސްބަތްވާ މީހަކު މިދިޔަ މަހު އޮމާންއަށް ކުރި ދަތުރަށްފަހު އެ ޑިސްޓްރިކްޓްުގެ ގިނަ ބަޔަކަށް ވަނީ މި ބަލި ޖެހިފައެވެ. އެއާއިލާއަށް ބަލި ފެތުރެން ފެށީ އެ މީހާގެ ސަބަބުންނެވެ.\nއެ ފިރިހެން މީހާ އޮމާން އިން ވިލޭޖަށް އެނބުރި އައިސްފައި ވަނީ މާރިޗް 16 ވަނަ ދުވަހުއެވެ. އޭނާގެ ހެދި ޓެސްޓުތަކުން ކޮވިޑް-19 އަށް ފައްސި (ޕޮޒިޓިވް) ކަން އެނގިފައި ވަނީ އޭޕްރިލް4ވަނަ ދުވަހުއެވެ. އެއިރު އޭނާ ވަނީ އެ ޑިސްޓްރިކްޓުގެ އެކި ސަރަހައްދުތަކަށް ދަތުރުކޮށްފައެވެ.\nއެއާއެކު އެ މީހާގެ އާއިލާގައި ހިމެނޭ 23 މީހަކަށް މި ބަލި ވަނީ ޖެހިފައެވެ. އޭގެ ތެރޭގައި އަންހެނުންނާއި ކުޑަކުދިން ހިމެނެއެވެ. އެ މީހުން މި ބައްޔަށް ފައްސިވިއިރު، ގައިން ބަލީގެ އަލާމާތްތަކެއް ފެންނަން ނެތް ކަމަން ވެއެވެ.\nއެ ޑިސްޓްރިޓުގެ 31 މީހެއްގެ ގައިން ކޮވިޑް-19 މިހާތަނަށް ވަނީ ފެނިފައެވެ.\nއޮފިޝަލުންނާއި، ހަވާލާދީ އެންޑީޓީވީން ރިޕޯޓްކޮށްފައިވާގޮތުގައި، ކޮވިޑް-19 ޖެހުނު އެ އާއިލާގެ 23 މީހުންގެ ތެރެއިން ހަތަރު މީހަކު ވަނީ ރަނގަޅުވެފައެވެ. އެހެން ނަމަވެސް އެ މީހުންވެސް ތިން މީހުން ހަފްތާ ވަންދެން ކަރަންޓީންގައި ބޭތިއްބުމަށް ވަނީ ނިންމާފައެވެ. މީގެ އިތުރުން، އެ އާއިލާގެ 10 މީހެއްގެ ޓެސްޓުގެ ނަތީޖާ އަދި ލިބިފައި ނުވާ ކަމަށް ވެއެވެ.\nމިހާރު އެ ސްޓޭޓްގައި ވަނީ ބައްޔާއި ދެކޮޅަށް ރައްކާތެރިކަމުގެ ފިޔަވަޅުތަކެއްވެސް އަޅާފައެވެ.\nބިހާރްއިން ކޮވިޑް-19ގެ 60 ކޭސް ފެނިފައިވާއިރު، އޭގެ ތެރެއިން އެކަކު ވަނީ މަރުވެފައެވެ.


#BREAKING: Campaign kurumah hani furusatheh, aa usoolun inthihaabu ge haradhuthah bodu vegen dhaane! | Jazeera\tކެމްޕޭންކުުރުމަށް ހަނި ފުރުސަތެއް، އިންތިހާބުގެ ހަރަދު ދެގުނަ ބޮޑުވާނެ! - Jazeera\nކެމްޕޭންކުުރުމަށް ހަނި ފުރުސަތުތަކަކާއެކު، އިންތިހާބުގެ ހަރަދު ދެގުނަ ބޮޑުވާގޮތަށް އުސޫލެއް އެޗްޕީއޭ އިން އެކުލަވާލައިފި\nތާއީދު ހޯދުމަށް ގޭގެއަށް ނުދިއުމަށް އަންގާފައިވޭ\nކެމްޕޭން ޖަލްސާތައް ނުބޭއްވުމަަށް އަންގާފައިވޭ\nވޯޓު ފޮށީ ކައިރީގައި ހަރަކާތްތެރިވާ އޮފިޝަލުންގެ ބަދަލުގައިވެސް މީހުން ނަގަންޖެހޭ\nއަބްދުﷲ ނަސީރު އިބްރާހިމް February 5, 2021 378 views0\nއިންތިހާބަށްދާނެ ވަގުތު ލަފާކުރުމަށް ބޭއްވި އިންތިހާބުގެ ތެރެއިން -- ފޮޓޯ: އިލެކްޝަންސް ކޮމިޝަން\nލޯކަލް ކައުންސިލް އިންތިހާބުގައި ވާދދަކުރާ ކެނޑިޑޭޓުންނަށް ކެމްޕޭންކުުރުމަށް ހަނި ފުރުސަތުތަކަކާއެކު، އިންތިހާބުގެ ހަރަދު ދެގު ބޮޑުވާގޮތަށް އުސޫލެއް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެކުލަވާލައިފި އެވެ.\nއެޗްޕީއޭގެ ފަރާތުން މި އުސޫލު އެކުލަވާލައިފައިވަނީ އެންމެ ފަހުން ރައްޔިތުންގެ މަޖިލީހުން ލޯކަލް ކައުންސިލްގެ އިންތިހާބުގެ ހާއްސަ ޤާނޫނަށް ގެނައި އިސްލާހާއެކު، އިންތިހާބުގެ ބޮޑެތި ބާރުތަކެއް އެޗްޕީއޭއަށް ދިނުމާއި ގުޅިގެންނެވެ. އެ އިސްލާހްގައިވާގޮތުން، އިންތިހާބުގެ ކެމްޕޭނާއި، އަދި އިންތިހާބުގެ ކަންކަން ކުރިއަށްދާނެގޮތް ކަނޑައަޅާނީ، ސަރުކާރުގެ ވުޒާރާއެއްކަމުގައިވާ ހެލްތު މިނިސްޓްރީގެ ދަށުން ހިންގާ އެޗްޕީއޭއިންނެވެ.\nއެޗްޕީއޭއިން ކަނޑައަޅާފައިވާ އުސޫލުގައިވާގޮތުން ކެމްޕޭން ޖަލްސާތަކާއި، ރަސްމިއްޔާތުތައް ބެއްވުމުގައި ބަދަލުގައި، އެކަންކަން ކުރިއަށްގެންދިއުމަށް ބާރު އަޅާފައިވަނީ އޮންލައިންކޮށެވެ. އަދި އޮންލައިންކޮށް ނޫންގޮތަކަށް ކުރިއަށްގެންދާނާމަ، ކުރިއަށްގެންދަންޖެހެނީ ހަފްލާތަކާއި، ރަސްމިއްޔާތުތައް ބޭއްވުމަށް ކަނޑައަޅާފައިވާ އުސޫލުގެ ދަށުންނެވެ. އެ އުސޫލުގެ ދަށުން މާލެ ސަރަހައްދުގައި ޕާޓީތަކާއި ހަފްލާތަކާއި، އެހެނިހެން ހަރަކާތްތައް ކުރިއަށްގެންދިއުމަކީ މަނާކެމެވެ. އެހެންކަމުން އެޗްޕީއޭއިން އަލަށް އެކުލަވާލި އުސޫލުގެ ދަށުން މާލެ ސަރަހައްދުގައި އެއްވެސް ކެމްޕޭން ޖަލްސާއެއް އަދިި ރަސްމިއްޔާތެއްވެސް މިވަގުތަށް ނުބޭއްވޭނެ އެވެ.\nއެހެންކަމެެއްގެ ގޮތުން، އުސޫލުގައި ދޮރުން ދޮރަށް ހިންގުމުގެ ބަދަލުގައި އެކަންވެސް ކުރިއަށްގެންދިއުމަށް ބަރު އަޅާފައިވަނީ އޮންލައިންކޮށެވެ. އެއާއި ހިލާފަށް ދޮރުން ދޮރަށް ހިނގާ، ކެމްޕޭންކުރާނަމަ، ހުންނަންޖެހެނީ ތިން ފޫޓު ދުރުގަ އެވެ.\nއޭގެއިތުރުން ތާއީދު ހޯދުމަށް ދަތުރެއް ކުރާނަމަ، އެ ދަތުރުގައި ބައިވެރިވާ އެންމެން ފުރަތަމަ ޖެހޭނީ ކަރަންޓީނުވާންށެވެ. ކެމްޕޭން ހަރަކާތެއް ކުރިއަށްގެންދެވޭނީ އުސޫލުގައިވާގޮތުން ކޮންމެ ރަށެއްގައި 10 ދުވަސް ކަރަންޓީވުމަށްފަހު އެވެ.\nއުސޫލުގައިވާގޮތުން އިންތިހާބުގައި ވޯޓު ގުނަންވެސް ޖެހޭނީ ތިން ފޫޓު ދުރުމިނުގަ އެވެ. އެހެންކަމުން ގިނަ ކެނޑިޑޭޓުން ކުރިމަތިލާ، އަދި ގިނަ މޮނީޓަރުންނާއި، އޮބްޒާވަރުން ހަރަކާތްތެރިވާ ފޮއްޓެއްނަމަ، ވޯޓު ގުނާ ވަގުތު ފާހަގަ ސާފުނުވުން ފަދަ ގިނަ މައްސަލަތައް ކުރިމަތިވާނެ އެވެ.\nސިއްހަތާއި ގުޅެޭ ސަރުކާރުގެ އިދާރާއިން ކޮންޓްރޯލްކޮށް ބާއްވާ އިންތިހާބުގައި އިލެކްޝަންސް ކޮމިޝަނަށް ދެން އެންމެ ބޮޑު ގޮންޖެހުމަށްކަށްވާނީ އިންތިހާބަށް ބޭނުންވާ އޮފިޝަލުން ހޯދުމަށެވެ. އެހެނީ ކުރިއަށް އޮތް އިންތިހާބަކީ އެހެން އިންތިހާބުތަކަށްވުރެ ގިނަ ކެނޑިޑޭޓުން ވާދަކުރާނެ އިންތިހާބަކަށްވާއިރު، އޮފިޝަލުންވެސް ގިނައިން ހަރަކާތްތެރިވާންޖެހެ އެވެ. އެ ބުރައިގެ މައްޗަށް އައު އުސޫލުގައިވާގޮތުން އިލެކްޝަންސް ކޮމިޝަނުން ބަދަލު އޮފިޝަލުންވެސް ނަގަންޖެހެ އެވެ. އެއީ އިންތިހާބުގެ ކަންކަން ނުހުއްޓޭނެހެން ކުރިއަށްގެންދިއުމަށެވެ.\nއެޗްޕީއޭއިން އަލަށް އެކުލަވާލި އުސޫލުގެ ދަށުން އިންތިހާބުގެ ކަންކަން ކުރިއަށްގެންދިއުމަށް އިލެކްޝަންސް ކޮމިޝަނަށް ބޮޑު ހުރަހަކަށްވާނެ އެވެ. އުސޫލަށް ބަލާއިރު ކުރިއަށް އޮތް ކައުންސިލް އިންތިހާބު، ކަނޑައަޅާފައިވާ މުއްދަތުގައި ބޭއްވުުމަށްވުރެ، ނުބޭއްވުން ގާތެވެ. އެއީ ޤާނޫނަށް އެންމެފަހުން ގެނައި އިސްލާހުގައިވާގޮތުން އިންތިހާބު ނުބޭއްވޭނެކަމަށް އިލެކްޝަންސްއަށް ފެނިއްޖެ ހިނދެއްގައި އިންތިހާބުގެ ބޭއްވުމުގެ 30 ދުވަސްކުރިން ސަބަބުން ބަޔާންކޮށް ރައްޔިތުންގެ މަޖިލީހަށް ހުށަހެޅުމުގެ ފުރުސަތު އޮތަތީ އެވެ.\nއިލެކްޝަންސް ކޮމިޝަނުން މިހާރު ކަނޑައަޅާފައިވާގޮތުން، ލޯކަލް ކައުންސިލް އިންތިހާބު ބާއްވާނީ އަންނަ އޭޕްރިލް މަހުގެ3ވަނަ ދުވަހު އެވެ.\nކެމްޕޭންކުުރުމަށް ހަނި ފުރުސަތެއް، އިންތިހާބުގެ ހަރަދު ދެގުނަ ބޮޑުވާނެ!


Covid-19: Gaza ge Miskihthakaai School Thah Hulhuvaalaifi - Vaguthu\nކޮވިޑް-19 ގެ ސަބަބުން އަޅާފައިވާ ފިޔަވަޅުތަކަށް ލުއިތަކެއް ދީ ޣައްޒާގެ މިސްކިތްތަކާއި ކުޑަކުދިން ކިޔަވަމުން އަންނަ ބައެއް ސްކޫލްތައް ހުޅުވާލައިފިއެވެ.\nޣައްޒާގެ މިސްކިތް ހުޅުވުމާއި އެކީ އާންމުންނަށް ނަމާދު ކުރެވޭ ކަމަށް އެގައުމުން ވަނީ ބުނެފައެވެ.\nޣައްޒާގެ ބައެއް ސްކޫލްތަކާއި މިސްކިތްތައް ބަންދު ކޮށްފައިވަނީ ބަލި އިތުރަށް ފެތުރުން ކޮންޓްރޯލް ކުރުމުގެ ގޮތުން މާޗް މަހުގެ ތެރޭގައެވެ.\n2 މިލިއަން ފަލަސްތީނު މީހުން ދިރިއުޅުމުން އަންނަ ޣައްޒާއިން ކޮވިޑް-19ގެ ފުރަތަމަ ކޭސް ފެނިފައިވަނީ މާޗް މަހުގެ 11 ވަނަ ދުވަހުއެވެ. އޭގެ ފަހުން މިއަދާއި ހަމައަށް ކޮވިޑް-19 ޖެހިގެން 61 މީހަކު ފެނިފައިވާއިރު، އެކަކު ވަނީ މި ބަލި ޖެހިގެން މަރުވެފައެވެ.\nފަލަސްތީންގައި އަދި ހާއްސަކޮށް ޣައްޒާގައި ކޮވިޑް-19 ފެތުރިގެން ހިނގައްޖެނަމަ އެތައް ބަޔަކަށް ބަލި ޖެހިގެން ދިއުމުގެ ބިރު އޮތީ ބޮޑުވެފައެވެ. އެއީ ފަލަސްތީންގެ ގިނަ ސަރަހައްދުތަކުގައި ވެސް އަދި ޣައްޒާގައި ވެސް އެކަށީގެންވާ މިންވަރަކާއި ގާތައް ވެސް ސިއްހީ ޚިދުމަތްތައް ލިބެން ނުހުންނާތީއެވެ.\nއިސްރާއީލުން ޣައްޒާ ހިސޯރު ކޮށްފައި އޮންނާތީ ޣައްޒާ އަށް ބޭސް ވެއްދުން އެއީ ވެސް ވަރަށް ގިނަ ގޮންޖެހުންތައް ކުރިމަތިވާ ކަމެކެވެ.\nފަލަސްތީނު ހިމެނޭހެން މިހާތަނަށް ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. މިހާތަނަށް ދުނިޔެއިން މި ބައްޔަށް ފައްސިވީ މީހުންގެ އަދަދު 6.4 މިލިއަންއަށްވުރެ އިތުރުވެފައިވާއިރު، އޭގެތެރެއިން 383،073 މީހަކު ވަނީ މަރުވެފައެވެ.\nޖޫން 3, 2020 22:39\nފަލަސްތީނުގެ ލޮބުވެތި އަހުންނާ އުހުތުންނަށް ﷲ ހެޔޮ ރަހުމަތްލައްވާށި އާމީން


Insaafeh nulibey , hingany jangaleege gaanoonu\nއިންސާފެއް ނުލިބޭ ހިންގަނީ ޖަންގަލީގެ ގާނޫނު\nފަނޑިޔާރުންނާއި ދޭތެރޭ ފިޔަވަޅު އެޅުމުގެ ބާރު ގާނޫނު އަސާސީއިން ދީފައިވަނީ ޖޭއެސްސީ އަށް\nފަނޑިޔާރުން ވަކިކުރުމުގެ ބާރު ގާނޫނު އަސާސީއިން ދީފައިވަނި ރައްޔިތުންގެ މަޖިލީހަށް\nސްޕްރީމް ކޯޓަކަށް އެއްވެސް ފަނޑިޔާރެއް ވަތްކެއް ނުކުރެވޭނެ\nކ. މާލެ | 24 ފެބްރުއަރީ 2017 | ހުކުރު 18:34 | 5,094\nފަނޑިޔާރުން ހުވާކުރެއްވުމުގެ ރަސްމިޔާތެއްގެ ތެރެއިން - ރާއްޖެއެމްވީ\nދިވެހިރާއްޖޭގެ ކޯޓުތަކުން އިންސާފު ނުލިބޭ ކަމަށް ބުނެ ރައްޔިތުންގެ ތެރެއިން ގިނަ ބަޔަކު ކަންބޮޑުވުން ފާޅުކުރަމުން ގެންދާއިރު، އެ ކޯޓުތަކުގެ ދިފާއުގައި ފަނޑިޔާރުންގެ ބެލެނިވެރި ފަރާތް ކަމުގައިވާ ޖުޑީޝިއަލް ސާވިސް ކޮމިޝަނުން އަބަދުވެސް ގެންދަނީ ވާހަކަ ދައްކަވަމުންނެވެ.\nފުލު ފުލުގައި ބަޔާންތައް ނެރެ، ޝަރުޢީ ދާއިރާގެ ރަނގަޅު ވާހަކަ ރައްޔިތުންނަށް ކިޔައިދޭން ކިތަންމެ މަސައްކަތެއް ކުރަމުން ގެންދިޔަ ނަމަވެސް، ކޮންމެ ދުވަހަކު ވެސް ހާމަވަމުން ގެންދަނީ ޝަރުޢީ ދާއިރާގައި ހުރި ބޮޑެތި މައްސަލަތަކެވެ.\nބަރަހަނާ ވީޑިއޯތަކުގެ މައްސަލަ ފެންމަތިވި ފަނޑިޔާރުގެ ކުށެއް ނެތް ކަމަށް ނިންމުމާއި، ހަގީގަތާ އެއްގޮތަށް ދައްކަވާ ވާހަކަތަކަށް ބަލާފައި ފަނޑިޔާރުން ސަސްޕެންޑް ކުރުން ފަދަ ކަންތަކާ އެކު ގިނަ ބައެއްގެ ފާޑުކިޔުން ޖޭއެސްސީއަށް ވަނީ އަމާޒުވެފައެވެ. އަދި ކޯޓުތަކަށް ފަނޑިޔާރުން އައްޔަން ކުރުމުގައި ގެންގުޅޭ އާދަޔާ ޚިލާފު އުސޫލުގެ ވާހަކައަކީ ވެސް ގިނަ ބަޔަކު ދައްކާ ވާހަކައެކެވެ.\nކޯޓުތަކަށް ފަނޑިޔާރުން އައްޔަން ކުރުން ބޭއިންސާފުން ކުރިއަށް ގެންގޮސްފައިވާއިރު، އެ ކޯޓްތަކަށް އައްޔަން ކުރި ފަނޑިޔާރުންނަށް، ނުފޫޒުން އެއްކިބާވެ އިންސާފުން ހުކުމް ކުރުމުގެ ފުރުސަތު ލިބިދާނެތޯ ގިނަ ބަޔަކު ގެންދަނީ ސުވާލު އުފައްދަމުންނެވެ. އެފަދަ ސުވާލުތަކަށް ބާރުލިބިދޭ ބޮޑު ކަމެއް ދާދިފަހުން ސްޕްރީމް ކޯޓުން ވަނީ ނިންމާފައެވެ. އެއީ ސިވިލް ކޯޓުގެ ގާޒީ މަރިޔަމް ވަހީދު ފަނޑިޔާރު ކަމުން ވަކި ކުރުމެވެ.\nގާޒީ މަރިޔަމް ވަހީދާ ދެކޮޅަށް ސުޕްރީމް ކޯޓުން މިފަދަ ފިޔަވަޅެއް އަޅާފައިވަނީ އެކޯޓު ނިންމުމާ ޙިލާފަށް މަރިޔަމް ވަހީދު ހުކުމެއް އިއްވާފައިވާ ކަމަށް ބުނެ އޭޖީ އޮފީހުން ހުށައެޅި މައްސަލައަކާ ގުޅިގެންނެވެ.\nވ. ބޮޑުމޮހޮރާ ޓޫރިސްޓް ރިސޯޓެއްގެ ގޮތުގައި ތަރައްގީ ކުރުމަށް ކުއްޔަށް ދިނުމަށް އެއްބަސްވުމަކަށް ވާސިލުވުމަކީ ސަރުކާރަށް ލިބިފައިވާ އިޚްތިޔާރީ ބާރެއް ކަމަށް އެ ކޯޓުން ކަނޑައަޅާފައިވަނިކޮށް ގާޒީ މަރިޔަމް ވަހީދު ވަނީ ހަތް ދުވަހުގެ ތެރޭގައި އެގްރީމެންޓުގައި ސޮއިކުރުމަށް ލާޒިމްކޮށް ހުކުމް ކޮށްފައެވެ.\nސުޕްރީމް ކޯޓުން ގާނޫނު އަސާސީގެ 145 ވަނަ މާއްދާ އާއި 143 ވަނަ މާއްދާގެ (ރ) އާއި ފަނޑިޔާރުންގެ ގާނޫނުގެ 30 ވަނަ މާއްދާ އާއި ކޯޓުތަކުގެ ގާނޫނުގެ 20 ވަނަ މާއްދާ އާއި 22 ވަނަ މާއްދާ އާއި ސުޕްރީމް ކޯޓުގެ ގަވާއިދުގެ 86 ވަނަ މާއްދާއަށް ރިއާޔަތްކޮށ، ރާއްޖޭގެ އެއްވެސް ކޯޓެއްގައި ޝަރީއަތް ކުރުމުގެ ޝަރުއިއްޔަތާއި އަހުލިއްޔަތާއި ވިލާޔަތު ގާޒީ މަރިޔަމް ވަހީދުގެ ކިބައިން ގެއްލިފައިވާ ކަމަށް ސްޕްރީމް ކޯޓުން ވަނީ ހުކުމް ކޮށްފައެވެ. ސްޕްރީމް ކޯޓުން މިގޮތަށް ނިންމި އިރު ކޯޓުތަކުން މައްސަލަތައް ބަލައިގަންނަ އުސޫލަކީ މައްސަލައެއް ކޯޓަށް ހުށަހެޅިއްޖެ ނަމަ އެ މައްސަލައެއް ކޯޓުން ބަލައިގަންނާނީތޯ ނުވަތަ ނޫންތޯ ނިންމަވަނީ ކޯޓުގެ ރެޖިސްޓްރާއެވެ. ރެޖިސްޓްރާ އެ މައްސަލައެއް ރެޖިސްޓްރީ ކުރުމަށް ފަހު ދެން އެ މައްސަލައެއް ފޮނުވަނީ ކޯޓުގެ އިސްފަނޑިޔާރަށެވެ.\nއޭގެފަހުން އެ މައްސަލަ ބައްލަވާނެ ފަނޑިޔާރެއް ނިންމަވަނީ އެ ކޯޓެއްގެ އިސްފަނޑިޔާރަށެވެ. އެހެންކަމުން ސިވިލްކޯޓުގެ ގާޒީ މަރިޔަމް ވަހީދު ނިންމެވި މައްސަލައާ ގުޅިގެން ހަމައެކަނި ފިޔަވަޅު އަޅަން ޖެހެނީ މަރިޔަމް ވަހީދަށް އެކަންޏެއް ނޫނެވެ. މަރިޔަމް ވަހީދާއި އެ މައްސަލަ ކޯޓަށް ބަލައިގަންނަން ނިންމެވި ރަޖިސްޓްރާ އާއި އެ މައްސަލަ ހަވާލުކުރެއްވި އިސްފަނޑިޔާރަށް ވެސް ފިޔަވަޅު އަޅަންޖެހޭނެއެވެ. ސަބަބަކީ އިސްފަނޑިޔާރަށް ނޭނގޭ ނުވަތަ ހަވާލުނުކުރާ މައްސަލައެއް ދަށަށް ތިބި ފަނޑިޔާރުންނަށް ނުބެލޭނެތީއެވެ. އެހެންކަމުން މަރިޔަމް ވަހީދު އާއި ދޭތެރޭ ފިޔަވަޅު އެޅި ފަދައިން ސްޕްރީމް ކޯޓުން ނިންމާފައިވާ މައްސަލައެއް ސިވިލް ކޯޓުގެ ރެޖިސްޓްރާ ބަލައިގަތް މައްސަލަ އާއި ސިވިލް ކޯޓުގެ އިސްގާޒީ އެ މައްސަލަ މަރިޔަމް ވަހީދާއި ހަވާލުކުރެއްވި މައްސަލައަކީ ޖޭއެސްސީ އިން ބަލަން ޖެހޭނެ މައްސަލައެކެވެ. ސަބަބެއް ނެތިއެއް ވެސް ނޫނެވެ. މިއީ ރާއްޖޭގެ ފަނޑިޔާރަކާ ދެކޮޅަށް މިފަދަ ފިޔަވަޅެއް އެޅުނު ފުރަތަމަ ފަހަރު ކަމަށް ވާތީއެވެ. ކޮންމެއަކަސް އުފެދޭ ސުވާލަކީ ފަނޑިޔާރުން އައްޔަންކުރުމާއި ވަކިކުރުމުގެ ބާރު ސްޕްރީމް ކޯޓަށް ލިބިގެންވޭތޯއެވެ؟\nގާނޫނުއަސާސީގެ 154 ވަނަ މާއްދާގެ (ށ) ގައި ބުނެފައިވާ ގޮތުގައި ފަނޑިޔާރަކު މަގާމުން ވަކިކުރެވޭނީ ފަނޑިޔާރު ކަމުގެ މަގާމަށް އެ މީހަކު ގާބިލް ނޫން ކަމަށް ނުވަތަ އެ މަގާމާ އެކަށީގެން ނުވާ ފަދަ އަމަލެއް އެ ފަނޑިޔާރަކު ކޮށްފައިވާ ކަމަށް ޖުޑިޝަލް ސާވިސް ކޮމިޝަނަށް ގަބޫލު ކުރެވިގެން އެ ފަނޑިޔާރަކު މަގާމުން ވަކިކުރުމަށް ރައްޔިތުންގެ މަޖިލީހަށް ހުށަހަޅައި މަޖިލީހުގެ ޖަލްސާ އަށް ހާޒިރުވެ ވޯޓުގައި ބައިވެރިވި މެމްބަރުންގެ ތިންބައިކުޅަ ދެބައިގެ އަގްލަބީއްޔަތުން ފާސްވުމުންނެވެ.\nހަމައެހެންމެ ގާނޫނޫއަސާސީގެ 159 ވަނަ މާއްދާގެ ދަށުން ޖުޑިޝަލް ސާވިސް ކޮމިޝަނާއި ހަވާލުކޮށްފައިވާ މަސްއޫލީއްޔަތުތަކުގެ ތެރޭގައި ފަނޑިޔާރުންނާ ބެހޭ ގޮތުން އުފުލާ ޝަކުވާތައް ބެލުމާއި އެ ފަރާތްތަކާ މެދު އަޅަން ޖެހޭ ފިޔަވަޅުތައް އެޅުމާއި މަގާމުން ވަކިކުރަން ޖެހޭ މީހުން ވަކިކުރުމަށް ހުށަހަޅަން ޖެހޭ ފަރާތްތަކަށް އެފަދަ މީހުން މަގާމުން ވަކިކުރުމަށް ހުށަހެޅުމުގެ ބާރަކީ ވެސް މުތަލަގުކޮށް ޖޭއެސްސީ އަށް ދީފައިވާ ބާރެކެވެ.\nގާނޫނުއަސާސީގެ މި މާއްދާތަކަށް ބަލާލުމުން ވެސް ފަނޑިޔާރުން ވަކި ކުރުމާއި އައްޔަން ކުރުމުގެ ބާރަކީ ސްޕްރީމް ކޯޓަށް ލިބިގެން ނުވާ ބާރެއް ކަން ހަމަބުއްދިން ވިސްނާލާ ކޮންމެ މީހަކަށް ވެސް ޔަގީންވެ ކަށަވަރުވާނެއެވެ. އަދި ގާނޫނުއަސާސީން ކަނޑައެޅިގެން ވަކި މުއައްސަސާއަކަށް ދީފައިވާ ބާރެއްގެ ތެރެއަށް ސްޕްރީމް ކޯޓުން ވަދެ ގާނޫނުއަސާސީގެ ބާރު ކަނޑުވާލާފައިވާކަން އެއީ މިއަދު ފެންނާ އޮތް ހަގީގަތެވެ. އެހެން ނަމަވެސް ސްޕްރީމް ކޯޓުގެ ފަނޑިޔާރުން ގާނުއަސާސީއާ ގާނޫނުތަކުގެ ބޭރުން އަމަލު ކުރައްވަމުން ގެންދެވި ނަމަވެސް އެ މީހުންނާ ދޭތެރޭ ފިޔަވަޅު އަޅަން ތިބި ޖޭއެސްސީ އަށް އެޅޭނެ އެއްވެސް ފިޔަވަޅެއް ނެތެވެ. ސަބަބަކީ ޖޭއެސްސީގެ ފުރިހަމަ ކޮންޓްރޯލް ސަރުކާރަށް ލިބޭ ގޮތަށް މިވަގުތު އޮތުމެވެ.\nރައްޔިތުންގެ ތެރޭގައި، ސްޕްރީމް ކޯޓުން ގާނޫނުއަސާސީއާއި ގާނޫތަކާ ހިލާފަށް އަމަލު ކުރަމުންދާ ކަމަށް ދެކެވޭ ވާހަކަތަކަކީ އިއްޔެ މިއަދަކު ދައްކާ ވާހަކަތަކެއް ނޫނެވެ. ސްޕްރީމް ކޯޓް ދިވެހިންނަށް ލިބުނީއްސުރެން ފެށިގެން ދައްކަމުން އަންނަ ވާހަކަތަކެވެ.\nހައިކޯޓު ދެކުނު ގޮފި ހަދައި އެތަނަށް ބޭނުންވާ ފަނޑިޔާރުން އައްޔަން ކުރީ ގާނޫނާއި ޚިލާފަށެވެ. ގާނޫނުގައި ބުނެފައިވާ މުއްދަތުގައި އެތަން ހަދައި ގާއިމު ކޮށްފައެއް ނުވެއެވެ. ގާނޫނުގައި 90 ދުވަސްތެރޭގައި އެތަނަށް ފަނޑިޔާރުން އައްޔަންކޮށް ކަންކަން ނިންމަން ޖެހޭނެ ކަމަށް ބުނެފައިވީ ނަމަވެސް އެކޯޓުން އެތަން ހުންނާނެ ތަން ކަނޑައެޅުމާއި އެނޫން ކަންކަމުގައި ވެސް ވަނީ ގާނޫނާ ޚިލާފުވެފައެވެ.\nސަބަބަކީ ދެކުނު ގޮފި ހުންނާނެ ތަން ކަނޑައެޅުމުގައި ވެފައިވާ އިހުމާލެވެ. ސ. މީދޫގައި ދެކުނު ގޮފި ހުންނާނެކަން ކަނޑައެޅިކަން އެނގޭ އެއްވެސް ލިޔުމެއް މިހާތަނަށް ފެންނަން ނެތުމެވެ. ނޫސްވެރިންނަށް ގޮފި ހަދާ ރަށްރަށް އެނގުނީ އެރަށްރަށުގައި އެތަން ހަދަން އެސްޓިމޭޓް ހޯދުމަށް ކުރެވުނު އިއުލާނުތަކުންނެވެ.\nސުޕްރީމު ކޯޓުގެ ކޮންމެ ނިންމުމެއް ވެސް ނިންމަންވާނެ ގޮތް ބުނެދީފައިވާއިރު، އާންމު ސިޓީތަކާއި ސާރކިއުލަރތަކުން އެކޯޓާއި މުޅި ޖުޑީޝަރީ ހިންގަމުންދަނީ އެއިން ނިންމުމެއް ނިންމި ގޮތެއް، ނިންމުމުގައި ބައިވެރިވި ބަޔެއް އެނގުމެއް ނެތިއެވެ.\nގޮފިތަކަށް ފަނޑިޔާރުން އައްޔަން ކުރުމުގައި ބަލަންޖެހޭނެ ކަމަށް ގާނޫނަށް ގެނެވުނު އިސްލާހުގައި ބުނެފައިވަނީ ހިންގުމުގެ ތަޖުރިބާއަށާއި ފަނޑިޔާރު ކަމުގައި ހޭދަކޮށްފައިވާ މުއްދަތަށެވެ. އެހެން ނަމަވެސް ގާނޫނުން މަތީ ތައުލީމު ހާސިލު ކޮށްފައިވާ ޑރ. އަޒްމިރަލްދާ އާއި އައްބާސް ޝަރީފް އަދި ޝުވައިބް ޒަކަރިއްޔާ ދެކުނު ގޮތްޕަށް ކަނޑައެޅީ އެއިން ކަމަކަށް ރިއާޔަތް ނުކޮށް ކަމަށް ޝަރުޢީ ދާއިރާގެ ފަރާތްތަކުން ގަބޫލުކުރެއެވެ.\nކަމެއް ނިންމާއިރު އެނިންމުމެއް ނިންމީ ކީއްވެތޯ، ނިންމުމުގައި ރިޢާޔަތް ކުރީ ކޮން ކަމަކަށްތޯ ބަލަން ޖެހެއެވެ. އަދި އެނިންމުމެއް ނިންމި ގޮތެއް އެކަމެއް ރައްދުވާ ފަރާތަކަށް ލިޔުމުން އަންގަންޖެހެއެވެ. އެކަމެއް ނިންމިގޮތާއި ސަބަބު ލިޔުމުން ލިބިގަތުމަކީ ކޮންމެ މީހަކަށްމެ ލިބޭނެ އަސާސީ ހައްގެއް ކަން ގާނޫނު އަސާސީގައި ބަޔާންކޮށްފައި ވެއެވެ. އަދި އެފަދަ ނިންމުމަކީ އެނިންމުމަކުން އަސަރުކޮށްފައިވާނެ ކޮންމެ މީހަކަށް އެކަމާގުޅިގެން ދަޢުވާ ކުރެވިދާނެ ކަމެއްކަމުގައި ގާނޫނު އަސާސީގައި ބަޔާންވެފައި އެބައޮތެވެ.\nކަން މިހެން އޮތް ނަމަވެސް މިނިންމުން ރިވިއުކޮށް ބެލޭނެ ކޯޓެއް ވެސް ނެތެވެ. ސުޕްރީމް ކޯޓުން ގަބޫލު ކުރާ ގޮތުގައި އެކޯޓުގެ އެއްވެސް އިދާރީ ނިންމުމަކާ މެދު ވެސް ޗެލެންޖު ނުކުރެވޭނެއެވެ. އަލްފްރެސްކޯއަށް ޕަނީނޯއަކަށް އޯޑަރު ދީފި ނަމަ އެތަނުން އެނުގެނައި ކަމަށް ވިޔަސް އެއީ އެކޯޓުގެ އަމުރަކާ ޚިލާފުވުން ކަމަށް މިހާރު މާނަކުރެވެއެވެ.\nއެއްވެސް ހާލެއްގައި ސަރުކާރުގެ ސިޔާސީ ފަރާތްތަކާ ސަރުކާރުގެ މަޖިލިސް މެންބަރުންނާއި އަދި އެމީހުންނަށް ވާގިދޭ އަދި ފައިސާ ދޭ ވިޔަފާރިވެރިންގެ މައްޗަށް ދައުވާ ކުރެވޭ މަދަނީ/އާއިލީ އަދި ޖިނާއީ މައްސަލަތައް ފަސޭހަގޮތަކަށް ހިންގައިނުލެވޭ ކަމަށް ވެއެވެ.\nއެފަދަ މައްސަލަތައް ހިންގުމުގައި ކޯޓުތަކުގައި އިސްގާޒީން އެހެން ގާޒީންނަށް ފިއްތުން ކުރިމަތިކުރުވާކަމުގެ ތުހުމަތުތައް ކުރެވެއެވެ. އަދި މިދެންނެވި ފަދަ ފަރާތްތަކަށް އެއްވެސް ފައިސާއެއް ހައްގެއް ލިބޭ ގޮތަށް އޮންނަ މައްސަލައެއް ނަމަ އެމައްސަލަ ވައިރޯޅިއެއްހާ އަވަހަށް ދަނީ ނިންމަމުންނެވެ. ނުވަތަ ނިންމުމަށް ދަނީ ބާރުއަޅައި އުނދަގޫ ކުރަމުންނެވެ. އެކަން މައްސަލަތައް ހިނގާ ގޮތުން ވަރަށް ސާފުކޮށް އެނގޭ ކަމަށް ވަކީލުން ތުހުމަތު ކުރެއެވެ. އަދި އެކަންކަން ކޮންމެ ދުވަހަކު ދެކެމުންދާ ކަމަށް އެމީހުން ބުނެއެވެ.\nމިހާރު ކޯޓުތައް ތަރުތީބު ކޮށްފައިވަނީ އުއްތަމަ ފަނޑިޔާރާއި އެކޯޓުގައި ތިބި ބާރު ގަދަ ފަނޑިޔާރުންނާއި، ޖުޑީޝަލް ސާވިސް ކޮމިޝަނުގައި ތިބި މީހުންނަށް ކޯޓުތަކަށް އަތް ބޭނޭ ގޮތަށެވެ. އެކަން އެދަނީ ރޯމާ ދުވާލުގައި ހިންގަމުންނެވެ. އެމީހުން ބުނާ ގޮތް ނުހަދާ ގާޒީން އެދަނީ ވަކިކޮށް ސަސްޕެންޑް ކުރަމުންނެވެ.\nޖުޑީޝަލް ސާވިސް ކޮމިޝަނާއި ސުޕްރީމް ކޯޓުގެ ބާރުވެރި ފަރާތްތަކުން ފަނޑިޔާރުންނާއި އިސް ގާޒީންނާއި އެހެން ގާޒީންނަށް ތަފާތު ރިކުއެސްޓް ކުރާއިރު އެއިން އެއްވެސް މީހަކު އެއިން ކަމަކަށް އިންކާރެއް ކުރާހެން ހިއެއްނުވެއެވެ.\nފެންނަނީ ހަމަ ވިދާޅުވި ގޮތެއް ހަދާ ތަނެވެ. މިއިން މީހެއްގެ މައްސަލައެއް ބެލޭނެ ތަނެއް ނެތެވެ. އެކަމަކު އަދި ދިވެހިރައްޔިތުން އިންސާފު ހޯދާނެއެވެ. މިގައުމުގައި ތިބި ކޮރަޕްޓް ފަނޑިޔާރުން ގާނޫނީ އިމުގެ ތެރެއިން ފިޔަވަޅު އަޅައި ވަކި ކުރާނެއެވެ.\nމީގެ އަހަރުތަކެއް ކުރިން ދިވެހިން ގަބޫލުކުރީ ސިޔާސީ ނިންމުންތައް ނިންމަނީ ހަމައެކަނި ކުރިމިނަލްކޯޓާއި ސުޕްރީމް ކޯޓުން ކަމަށެވެ. ނަމަވެސް މިއަދު ކޮންމެ ކޯޓަކަށް ބެލި ނަމަވެސް އެތަންތަނުގައި ތިބީ ސިޔާސީ މީހުންގެ ދަށުގައި ތިބި މީހުންކަން، ނިންމަމުންދާ ނިންމުންތަކާއި ދައްކާ މަންޒަރުތަކުން އެދަނީ ސިފަވަމުންނެވެ.\nބުނެވިދިޔަ ކަންކަމުގެ މައްޗަށް ފިކުރު ހިންގާލައްވާށެވެ. މިގައުމު އަދު މިދަތުރުކުރަނީ ނާއިންސާފާއި ޖަންގަލީގެ ގާނޫނަށެވެ. މިކަމުގެ ޒިއްމާ ނަގަންޖެހޭނީ ކޮންބައެއްތޯ ނިންމާނީ ލޮބުވެތި ރައްޔިތުންނެވެ. އެއްވެސް ކަހަލަ އަދުލުވެރިކަމެއް ނެތެވެ. ހަމަ ހަމަކަމެއް ނެތެވެ. މިއެންމެނަށް ގާނޫނުގައި ބުނާ އެންމެ ބޮޑު އަދަބު ދިވެހިރާއްޖޭގައި އުފެދޭ މިނިވަން ކޯޓުތަކުން ދޭނެއެވެ. މުޅި ގައުމު ފަނާ ވެފައިވަނީ އަދުލު އިންސާފު ނެތުމުންނެވެ. އިންސާފެއް ނުލިބި ޖަންގަލީގެ ގާނޫނު ހިންގާތީއެވެ.


Miskiyi massala nubalan vote dhinee Bonde aai Falah\nމިސްކިތްތަކުގެ މައްސަލަ ބަލައި ނުގަންނަން ވޯޓު ދެއްވި ބޮންޑޭ އާއި ފަލާހު\nމިސްކިތްތަކުގެ ހުރުމަތް ކަނޑާތީ އެކަން ހުއްޓުވައި މިސްކިތްތައް ބެލެހެއްޓުން އިތުރު ކުރަން މަޑުއްވަރީ ދާއިރާގެ މެމްބަރު އާދަމް ޝަރީފް އިއްޔެ ހުށަހެޅުއްވި މައްސަލަ ބަލައި ނުގަންނަން ވޯޓު ދެއްވީ އެމްޑީޕީގެ ދެ މެމްބަރުން ނެވެ.\nއެ މައްސަލަ ބަލައިގަތުމާ ގުޅޭ ގޮތުން މަޖިލީހުގެ ތަޅުމުގައި ނެގި ވޯޓުގައި ފެންނަކަމަށް 31 މެމްބަރަކު ވޯޓު ދެއްވި އިރު ނުފެންނަ ކަމަށް ދެ މެމްބަރަކު ވޯޓު ދެއްވި އެވެ. އަދި ވަކި ގޮތަކަށް ވޯޓު ނުދެއްވާ ވެސް ދެ މެމްބަރަކު ތިއްބެވި އެވެ.\nނުފެންނަ ކަމަށް ވޯޓު ދެއްވީ މާފަންނު ހުޅަނގު ދާއިރާގެ މެމްބަރު މުހައްމަދު ފަލާހާއި އަދި މާފަންނު މެދު ދާއިރާގެ މެމްބަރު މުހައްމަދު ރަޝީދު (ބޮންޑޭ) އެވެ. އަދި ވަކި ގޮތަކަށް ވޯޓު ނުދެއްވީ ހެންވޭރު އުތުރު ދާއިރާގެ މެމްބަރު އިބްރާހިމް މުއިއްޒާއި އަދި ދިއްގަރު ދާއިރާގެ މެމްބަރު އިކްރާމް ހަސަނެވެ.\nމިސްކިތްތަކުގެ މައްސަލަ މަޖިލީހަށް ހުށަހަޅުއްވަމުން އާދަމް ޝަރީފް ވިދާޅުވީ ކޮވިޑާ ގުޅިގެން މިސްކިތްތައް ބަންދު ކޮށްފައިވާ މި ދަނޑިވަޅުގައި ބައެއް މީހުން މިސްކިތްތަކުގެ ގަދަރާއި ހުރުމަތް ކެނޑޭފަދަ ވިޔާ ނުދާ، ދީނާ ހިލާފު އަމަލުތައް ހިންގަމުންދާ ކަމަށެވެ. ހަމަ އެހެންމެ މިސްކިތަތްތަކުގައި މަސްތުވާތަކެތީގެ ވިޔަފާރި ކުރުމާއި އެތަނުގައި ނިދާ ކާބޮއި ހަދަމުން ދިއުމަކީ ކަންބޮޑުވާ ކަމެއްގައި ވެސް ވިދާޅުވި އެވެ.\nރައްޔިތުންގެ މަޖިލިސް މިސްކިތް އާދަމް ޝަރީފު އުމަރު + ބޮންޑެ އިބްރާހިމް ރަޝީދު


covid 19 schememun 45 million rufiyaa ge loanu dhookohfi\nބީއެމްއެލް އިން ކޮވިޑް ސްކީމުން 45 މިލިއަން ރުފިޔާގެ ލޯނު ދޫކޮށްފި\nބީއެމްއެލްގެ ބިޒްނަސް ސެންޓަރެއް-- ފޮޓޯ: އަހުމަދު އަޝްހާދު އަބްދުﷲ (ޖެރީ)\nކޮވިޑް-19 އާ ގުޅިގެން މާލީ ގޮތުން ދަތިތަކާ ކުރިމަތިވެފައިވާ ވިޔަފާރިތަކަށް ތައާރަފުކުރި "ކޮވިޑް ރިކަވަރީ ސްކީމް" ގެ ދަށުން ދަށުން ބޭންކް އޮފް މޯލްޑިވްސް (ބީއެމްއެލް) މިހާތަނަށް 45 މިލިއަން ރުފިޔާ ދޫކޮށްފި އެވެ.\nބީއެމްއެލް އިން ބުނީ ދަތިތަކާ ކުރިމަތިވެފައިވާ އާންމު ފަރުދުންނާއި ވިޔަފާރި ތަކަށް އަމާޒުކޮށްގެން ސަރުކާރުން ގާއިމްކޮށްފައިވާ މި ސްކީމުން 35 ވިޔަފާރިއަކަށް މިހާތަނަށް ލޯނު ދީފައިވާ ކަމަށެވެ.\nކޮވިޑް-19 އާ ގުޅިގެން ލިބެމުންދާ ގެއްލުންތައް ކުޑަ ކުރުމަށްޓަކައި ބީއެމްއެލް އިން ފައިނޭންސްކޮށް ދެނީ ރިސޯޓްތަކުގެ އިތުރުން، އަހަރެއްގެ މައްޗަށް ޓާންއޯވާ 10 މިލިއަނަށް ވުރެ މަތިން ލިބޭ ވިޔަފާރި ތަކަށެވެ.\nބީއެމްއެލް އިން ބުނީ މިހާތަނަށް އެ ބޭންކުން އިވެލުއޭޓް ކުރުމަށްފަހު ފިނޭންސް މިނިސްޓްރީން އެޕްރޫވްކޮށްފައިވާ ލޯނުތަކުގެ ތެރެއިން 63 ލޯނާ ގުޅޭ ލިޔުންތައް ތައްޔާރުކޮށް ކަސްޓަމަރުންނަށް ފޮނުވާފައިވާ ކަމަށެވެ.\n"މީގެ ތެރެއިން ބޭންކަށް އަނބުރާ ލިޔުން ފޮނުވާފައިވާ ކަސްޓަމަރުންގެ ތެރެއިން 34 ކަސްޓަމަރަކަށް 45 މިލިއަން ރުފިޔާ މިހާތަނަށް ވަނީ ދޫކުރެވިފައި. ލޯނަށް ފައިސާ ދޫކުރުމުގެ މަރުހަލާ ނިމޭނީ ކަސްޓަމަރުން ބޭންކަށް އަންބުރާ ފޮނުވަންޖެހޭ،" ބީއެމްއެލް އިން ބުނެ އެވެ. އެ ބޭންކުން ވަނީ މި ލިޔުންތައް ފުރިހަމަ ކުރުމަށްފަހު އަވަހަށް ބޭންކް އަށް ފޮނުވަން އެދިފަ އެވެ.\nބޭންކް އިން ދޭ މި ފައިނޭންސް ސްކީމު ދޫކުރަނީ އަހަރަކު6ޕަސެންޓުގެ އިންޓެސްޓުގަ އެވެ. މި ފައިނޭންސިން އަނބުރާ ދައްކަން މަ މަހުގެ ގްރޭސް ޕީރިއަޑެއް ލިބެ އެވެ. އަދި ލޯނު ދައްކަން ހަލާސް ކުރަން ތިން އަހަރު ދޭނެ އެވެ.\nކޮވިޑް-19 އާ ގުޅިގެން ދިވެހިންނަށް އެންމެ ބޮޑު އެހީތެރިކަމެއް ދިން ފަރާތްތަކުގެ ތެރޭގައި ބީއެމްއެލް ހިމެނެ އެވެ. ބީއެމްއެލް އިން ވަނީ އެ ބޭންކުގައި ހުރި ހުރިހާ ލޯނެއް ފަސްކޮށްދީފަ އެވެ.


SunOnline: 30 aharah fahu alun African Union aa gulhen Morocco in edhijje\n30 އަހަރަށް ފަހު އަލުން އެފްރިކާ އިއްތިހާދާ ގުޅެން މޮރޮކޯ އިން އެދިއްޖެ\nމާހިލް މުހައްމަދު 19 Jul 2016, 10:13\nމޮރޮކޯގެ ރަސްގެފާނު މުހައްމަދު ހަ ވަނަ، އަދި ރުވަންޑާގެ ރައީސް ޕޯލް ކަގާމޭ --ފޮޓޯ/ އޭޕީ\nމީގެ 32 އަހަރު ކުރިން އެފްރިކާ އިއްތިހާދު (އެފްރިކަން ޔޫނިއަން) އިން އަމިއްލަ އަށް ވަކިވި މޮރޮކޯއިން އެ އިއްތިހާދާ އަލުން ގުޅުމަށް އެދިއްޖެ އެވެ.\nމޮރޮކޯ އެފްރިކަން ޔޫނިއަނުން ވަކިވީ 1984 ވަނަ އަހަރު، އެ އިއްތިހާދުން ވެސްޓަން ސަހަރާއަކީ މިނިވަން ދައުލަތެއްގެ ގޮތުގައި ބަލައިގަތުމުންނެވެ. މޮރޮކޯ އިން ބުނަމުން ދިޔައީ ވެސްޓަން ސަހަރާ ނުވަތަ ޞަޙްރަލް ޣަރްބިޔާއަކީ އެ ގައުމުގެ އެންމެ ދެކުނު ޕްރޮވިންސް ކަމަށެވެ.\nމި މައްސަލައާ ގުޅިގެން މިދިޔަ 30 އަހަރު އެފްރިކަން ޔޫނިއަނާ ދުރުގައި އޮތުމަށް ފަހު، މޮރޮކޯއިން ވަނީ އެ އިއްތިހާދާ ގުޅެން ބޭނުންވާކަމަށް ބުނެ، ޝައުގުވެރިކަން ފާޅުކޮށްފަ އެވެ.\nރުވަންޑާގެ ކިގާލީގައި އިއްޔެ ނިމިގެން ދިޔަ އެފްރިކަން ޔޫނިއަންގެ 27 ވަނަ ސަމިޓަށް މޮރޮކޯއިން ވަނީ ޚާއްސަ މަންދޫބެއް ފޮނުވައިފަ އެވެ. އަދި އެގައުމުން އިއްތިހާދުގައި އަލުން ބައިވެރިވާން ބޭނުންވާކަން ސަމިޓުގައި މޮރޮކޯ އިން ވަނީ ބުނެފަ އެވެ.\nއެހެން ނަމަވެސް އެފްރިކަން ޔޫނިއަނާ މޮރޮކޯއާ ޖެހިފައިވާ މައްސަލަ ކަމުގައިވާ ވެސްޓަން ސަހަރާގެ ދައުލަތުގެ މައްސަލައިގައި ދުލެއް ދިނުމަށް ނުވަތަ ޚިޔާލު ބަދަލު ކުރުމަށް އެފްރިކަން ޔޫނިއަން ހުރީ ތައްޔާރަށް ކަމަށް ނުބެލެވެ އެވެ. އެ އިއްތިހާދުން ބުނީ ވެސްޓަން ސަހަރާގެ ރައްޔިތުންނަށް އެމީހުންގެ ހައްގުތައް ކަށަވަރު ކޮށްދިނުމުގެ ގޮތުން، އަމިއްލައަށް ވެރިކަން ކުރުމަށް އެދޭތޯ ބެލުމުގެ ފެންނަ ނުފެންނަ ވޯޓެއް ނެގުމަށް އެދޭ ކަމަށެވެ.\nވެސްޓަން ސަހަރާގައި އުފެދިފައިވާ މައްސަލައާ ގުޅިގެން އެސަރަހައްދުގެ އަމަން ބަލަހައްޓަނީ އދގެ ޕީސްކީޕިން މިޝަންތަކުންނެވެ.


Dr.Murad: Sihhee Dhaairaa Ah Heyhan Kurumugai Khidhumaitheri 15 Aharu - Vaguthu\nދަރުބާރުގޭގައި އޮތް ނޫސްވެރިންގެ ބައްދަލުވުމެއްގައި ޑރ. މުރާދު ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nރާއްޖެ އަށް ކޮވިޑް-19 ގެ އެންމެ ނާޒުކު ދުވަސްވަރު، އާންމުންނަށް ނަސޭހަތްތެރިވުމުގައި އެއީ އެންމެ ބޮޑު ދައުރެއް އަދާ ކުރި ޑޮކްޓަރެވެ. ނެޝަނަލް އިމަޖެންސީ އޮޕަރޭޝަންސް ސެންޓަރު (އެޗްއީއޯސީ) އިން އާންމުކޮށް ކޮންމެ ރެއަކު ބާއްވާ ނޫސްވެރިންގެ ބައްދަލުވުންތަކުން ފެންނަ މޫނެކެވެ. ދިވެހިންގެ ސަމާލުކަން ދަމައިގަންނަ ފަދަ އިރުޝާދުތަކެއް ދެމުން އައި އައިޖީއެމްއެޗްގެ އެންމެ ދުވަސްވީ އެއް ޑޮކްޓަރެވެ.\nކޮވިޑް-19 ރާއްޖެއާ ބައްދަލު ކުރި ހިނދު، ދިވެހިންނަށް އެ ބަލީގެ މައުލޫމާތާއި އަދާހަމަތައް ފޯރުކޮށްދިނީ ކޮވިޑް-19 އާ ދެކޮޅަށް ހަނގުރާމަ ކުރަން ނުކުތް ހީވާގި ޑޮކްޓަރުންނެވެ. ދަރުބާރުގޭގައި ބޭއްވި ނޫސްވެރިންގެ ބައްދަލުވުންތަކުގެ ޒަރިއްޔާ އިން ރައްޔިތުންނަށްޓަކައި ކޮވިޑް-19 ގެ މައުލޫމާތުތައް ބަންޑުންކޮށްލެއްވުމަށް ޑޮކްޓަރުން ކުރެއްވި މަސައްކަތަކީ އެ ހައްސާސް ދަނޑިވަޅުގައި އެ ބޭފުޅުން ކުރެއްވި މިންނެތް މަސައްކަތެކެވެ.\nތ. ކަނޑޫދޫ އަށް އުފަން ޑރ. މޫސާ މުރާދަކީ މިއަދު ދިވެހިންނަށް ހިދުމަތް ކުރުމުގައި އިސް ސަފަށް ނުކުތް ޑޮކްޓަރެކެވެ.\nކޮވިޑް-19 އަކީ މުޅި ދުނިޔެއަށް ވެސް މުޅިން އާ ބައްޔަކަށް ވުމާއެކު އެ ބަލީގެ ދިރާސާތައް ކުރެވިފައި ނެތުމާއި، އެ ބައްޔަށް ބޭހެއް ހޯދިފައި ނުވާތީ އެތައް ގޮންޖެހުމެއް ޑޮކްޓަރުންނާ ދިމާވިއެވެ. ނަމަވެސް ގައުމަށް ދިމާވި ސިއްޚީ ކާރިސާގެ ވަގުތުގައި ގައުމުގެ އައްޑަނަ ކަމަށް ވެވަޑައިގެންނެވި ފަޚުހުރުވެރި ޑޮކްޓަރުންގެ ޓީމުގައި ޑރ.މުރާދުވެސް ހިމެނިވަޑައިގަންނަވައެވެ.\nކޮވިޑް-19 އާއި ގުޅިގެން ޑރ.މުރާދު ނޫސްވެރިންނަށް ނޫސްވެރިން އަށް މައުލޫމާތު ދެއްވަނީ؛- ވަގުތު އިމޭޖަސް- މުހައްމަދު އަފްޒަލް\nދިވެހިންނަށް ޑރ.މުރާދުގެ ނަން މިހާ އާއްމުކޮށް އިވިގެންދިޔަ ފަހަރަކީ މި ފަހަރު ކަމަށްވީ ނަމަވެސް ކޮވިޑް-19 ގެ ބަލިމަޑުކަމުގައި ޑރ.މުރާދު ކުރެއްވި ޚިދުމަތަކީ ޚިދުމަތުގެ ފޮތުން އެއް ސޮފްހާއެވެ.\nކޮވިޑް-19 ގެ ތަޖުރިބާ "ވަގުތު" އާ ޚިއްސާކުރައްވަމުން ޑރ.މުރާދު ވަނީ އެ ބަލީގެ އެންމެ ސައްހަ މައުލޫމާތު ނޭނގުމަކީ ދިމާވި ވަރަށް ބޮޑު ގޮންޖެހުމެއް ކަން ފާހަގަ ކުރައްވައިފައެވެ.\n" އާ ބައްޔެއްވީމަ، މައުލޫމާތު ވެސް އެހާ ސާފެއް ނޫން. ގައިޑްލައިނެއް ނެތް. މުޅި ދުނިޔެއަށް ދިމާވި ކަމެއް މިއީ. ވަރަށް ގިނަ އެހެން ކަންކަން ހުއްޓާލަން ޖެހޭ ގޮތަށް އައީ. މިކަމުގައި އުޅެމުން ވަރަށް ގިނަކަންކަން ދަސްވެ، ތަޖުރިބާ ވެސް ލިބިއްޖެ." ޑރ.މުރާދު ވިދާޅުވިއެވެ.\nއުމުރުން 44 އަހަރުގެ ޑރ.މުރާދައަކީ ފާއިތުވި 15 އަހަރު ދުވަހު ސިއްހީ ދާއިރާއަށް ޚިދުމަތްކުރެއްވުމުގައި މެދު ނުކެނޑި ހޭދަކުރެއްވި މުރާލި ޑޮކްޓަރަކަށް ވާއިރު، އޭނާއަކީ ދިވެހި ޤައުމު އެދިގެން ގޮވާލި ކޮންމެ ވަގުތަކު އެކަމަށް އިޖާބަދީ ގައުމަށް ޚިދުމަތްކުރުމަށް ނުކުންނެވި، މުޅި ގައުމު އެ ޝަހުސަކާއި މެދު ފަޚުރުވެރިވުން ހައްގު ބޭފުޅެކެވެ.\nއެގޮތުން 2004ގެ ސުނާމީ ކާރިސާގައި ކުރެވުނު ތަޖުރިބާއަކީ ޑ.މުރާދު ވިދާޅުވި ގޮތުގައި ހަނދާނުން ފިލުވާލަން ދަތި ތަޖުރިބާއެކެވެ. މީގެ އިތުރުން ސެޕްޓެމްބަރު 19، 2003 ވަނަ އަހަރު މާފުށި ޖަލުގައި ހިނގާދިޔަ ހަމަނުޖެހުންތަކާ ގުޅިގެން ބަޑި ޖެހުމުގެ ހާދިސާ ހިނގައި ދިޔަ ހާދިސާއަކީވެސް އެހާމެ ހަނދާނުން ފިލުވާލަން ދަތި ކަމެއްކަން ޑރ.މުރާދު ވަނީ ފާހަގަކުރައްވާފައެވެ.\n" ވަރަށް ގިނަ ތަންތަނަށް ގޮސް ވަރަށް އެހެން ކަހަލަ ތަޖުރިބާތަކެއް ކުރަން ޖެހުނު ދުވަސްތަކެއް އެއީ. ދެން އޭގެ ފަހުން އެދިޔަ، ދުވަސްކޮޅުތަކުގެ ތެރޭގައި. އަޅުގަނޑުމެން ގޮސް ޖަލުގައި ޕޯސްޓްހަދާ، އެ ހިނގައި ދިޔަ ކަންތައްތަކަކީ ވަރަށް މެމޮރެބްލް ކަންތައްތަކެއް." ޑރ.މުރާދު ވިދާޅުވިއެވެ.\n"އުންމީދު ކަނޑާލާ ހިސާބަށް ގޮސްފައި ތިބޭ މީހުން ފަރުވާއިން ރަނގަޅުވެގެން ދިޔައީމަ ވަރަށް އުފާވޭ. ވަރަށް ދެރަވޭ ޒުވާން އުމުރުގައި މީހުން މަރުވީމަ. ފަރުވާ ކުރާ މީހުން ކުރިމަތީގައި ނިޔާވާ ކޮންމެ ފަހަރަކުވެސް ދެރަވޭ. ޑެންގީ ހުން ފެތުރޭ ފަހަރު ޅަ އުމުރުގެ މީހުން ދުނިޔެ ދޫ ކުރީމަ ވަރަށް ދެރަވާ ވަގުތުތަކެއް އެއީ،"\nސިއްހީ ދާއިރާ އިން 1996 ވަނަ އަހަރު ތައުލީމް ހާސިލް ކުރައްވަން ފެއްޓެވި ޑރ.މުރާދު އެމްބީބީއެސް ފުރިހަމަކުރައްވާ ސިއްޚީ ދާއިރާ އަށް ޚިދުމަތްކުރައްވަން ފެއްޓެވީ 2003 ވަނަ އަހަރެވެ. އެ ހިސާބުން ފެށިގެން އައިޖީއެމްއެޗްގައި ބަލި މީހުންނަށް ޚިދުމަތް ކުރެއްވުމުގައި އޭނާ ދެއްކެވީ ނަމޫނާ ހިތްވަރެކެވެ.\nއޭގެ ފަހުން 2007 ވަނަ އަހަރު ފިޒީޝަންއެއްގެ ގޮތުގައި ތަމްރީންވާން ޑރ.މުރާދު ވަނީ ފައްޓަވައިފައެވެ. އެގޮތުން ފިޒީޝަންއެއްގެ ގޮތުގައި ތަމްރީނުވެވަޑައިގެން 2010 ވަނަ އަހަރު ޚިދުމަތަށް ނުކުންނެވި ޑރ.މުރާދު ވަނީ ސްޕެޝަލިސްޓެއްގެ ގޮތުގައި ވެސް 10 އަހަރު ބުރަ މަސައްކަތްތަކެއް ކުރައްވައިފައެވެ.\nއައިޖީއެމްއެޗްގެ މެޑިކަލް ވޯޑާއި، އައިސީޔޫގައި ވެސް ޚިދުމަތްކުރައްވާފައިވާ ޑރ.މުރާދު ގަބޫލުކުރައްވާ ގޮތުން އޭނާ އަށް ލިބޭ އެންމެ ބޮޑު ކުރިއެރުމަކީ ބަލި މީހުންނާއި، ބަލި މީހުންގެ އާއިލާއިން ބަލައިގަންނާނެ ފަދަ ޚިދުމަތްތަކެއް ކުރެވިފައިވާކަމުގެ އިޙުސާސްކުރެވުމެވެ.\n"ބަލި މީހުންނާ ޑީލްކުރުމުގައި ވަރަށް ގިނަ ތަޖުރިބާ ކުރެވިއްޖެ. އިރާދަކުރެއްވީތީ ވަރަށް ގިނަ މީހުން ބަލައިގަނޭ، އަޅުގަނޑުގެ ޚިދުމަތް ނޫނީ ކޮށްދޭ ކަންކަން. އަނެއްހެން ހިތްހަމަނުޖެހިގެން އެއްޗެއް ބުނި މީހަކު ވަރަށް ދިމާވެފައި ނެތް. އަޅުގަނޑު ދެކޭ ގޮތުގައި އެއީ އެންމެ ބޮޑު ހިތްހަމަޖެހުމަކީ." ޑރ.މުރާދު ވިދާޅުވިއެވެ.\nޑރ.މުރާދު އާންމުކޮށް މަސައްކަތު ދުވަހެއްގައި ގާތްގަނޑަކަށް 12 ގަޑިއިރަށް ވުރެ ގިނަ ވަގުތު މަސައްކަތުގައި ހޭދަ ކުރައްވަން ޖެހިވަޑައިގަންނަވާ އިރު، ޑރ.މުރާދު ވިދާޅުވީ އާއިލާ އަށް ވަގުތު ހުސްކުރައްވަނީ ހަފްތާ ބަންދާއި ދިމާކޮށް ކަމަށެވެ.\n" އާއްމުކޮށް މަސައްކަތް ކުރާ ދުވަހަކު ވަރަށް ގިނަ ވަގުތު ހޭދަވޭ. އެހެންވީމަ ބަލަނީ ހަފްތާ ބަންދު އާއިލާ އަށް ހުސްކުރެވޭތޯ." ޑރ.މުރާދު ވިދާޅުވިއެވެ.\nސިއްޚީ ދާއިރާއަށްޓަކައި ޑރ.މުރާދު ކުރައްވާ ފޮނި އުންމީދަކީ އެކަށީގެންވާ ތަމްރީނާއި ތަޖުރިބާ ލިބިފައިވާ ދުނިޔޭގެ ފެންވަރުގައި ފަވާލެވޭ ފަދަ، ދާއިރާ އާއި ދޯޅު ދިވެހި ޑޮކްޓަރުންތަކެއް އުފެދިގެން އައުމެވެ. އަދި ސިއްހީ ދާއިރާގެ މުސްތަގްބަލް ފަރުމާކުރެއްވުމުގައި ވެސް ޑރ.މުރާދު ހޭދަކުރައްވަނީ ފާހަގަކޮށްލަންޖެހޭ ފަދަ މުހިންމު ދައުރެކެވެ.\nއެގޮތުން އައިޖީއެމްއެޗްގެ ޑޮކްޓަރުން ތަމްރީނު ކުރުމުގައި މިހާރުވެސް މުދައްރިބެއްގެ ހައިސިއްޔަތުން ޑރ.މުރާދު ބައިވެރިވެވަޑައިގަންނަވައެވެ. އަދި ނަރުހުންނާއި އެހެނިހެން ފަރާތްތަކަށް ތަމްރީނު ދިނުމުގެ މަސައްކަތް ވެސް ކުރިއަށް ގެންދަވައެވެ.\nމި ދާއިރާއަށް ނުކުންނަވަން ބޭނުންވާ ފަރާތްތަކަށް ޑރ.މުރާދުގެ ނަސޭހަތަކީ މި ދާއިރާއަކީ ގިނަ ވަގުތުތަކެއް އާއިލާ އާއި ރަހުމަތްތެރިންނާ ދުރުގައި ހޭދަ ކުރަން ޖެހޭ ދާއިރާއަކަށް ވުމުން އެކަމަށް ތައްޔާރު ވެގެން ނުކުތުމެވެ.\nއަދި ބަލިވާ ވަގުތަކީ މީހާއަށް އެހެން މީހުންގެ އަޅާލުމާއި އޯގާތެރިކަން ބޭނުންވާ ވަގުތަކަށް ވާތީ، ބަލި މީހުންގެ އިހުސާސްތައް ދެނެގަތުމަކީ ރަނގަޅު ޑޮކްޓަރަކަށް ވުމަށް ނުހަނު މުހިންމުކަމެއްކަމަށް ވެސް ޑރ.މުރާދު ފާހަގަކުރައްވައެވެ.\nނޮވެމްބަރު 22, 2020 13:29\nޑޮކްޓަރ މޫސާމުރާދަކީ އަޙުލާގު ރަގަޅު، ގައުމަށް ޙިދުމަތްކުރުމުގައި ލާމަސީލު ނަމޫނާ ޑަކްޓަރެއް. ވަރަށް މަދުވާނެ ޑޮކްޓަރ މުރާދު ކަހަލަ ޙިދުމަތްތެރި ބޭފުޅުން .\nނޮވެމްބަރު 23, 2020 23:55\nމި އެޗްޕީއޭގަ އުޅޭ އެންމެނަކީ ގައުމަށްޖެހިފަ އޮތް ބޮޑު ބަލާވެރިކަމެއް\nނޮވެމްބަރު 25, 2020 05:04\nޑރ.މުރާދުއަކީވަރަށްހިތްހެޔޮއަޚްލާގުރަގަޅު ބޭފުޅެއް. މިކަހަލަޤަވުމަށްއަގުހުރި ޚިދުމަތް ތެރި ބޭފުޅެއްގެވާހަކަނޫހަކުން ގެނެސް ދިނަސްކޮމެންޓްއެއްކޮށްލެވޭބޭފުޅުންވަރަށް މަދުކަމަށްފާހަގަކުރެވޭ. ޢަޅުގަނޑުގެ ދުޢާ އަކީތިޔަޚިދުމަތްތެރިޔާއަށްއިތުރުކުރިއެރުމާއި ބާއްޖަވެރިކަންމާތްﷲމިންވަރުކޮށްދެއްވުން.. އާމީން


SunOnline: Hussain Waheed maraali kujja ah ivvi mauru ge hukumah high court in thaaeedhu koffi\nހުސައިން ވަހީދު މަރާލި ކުއްޖާއަށް އިއްވި މަރުގެ ހުކުމަށް ހައިކޯޓުން ތާއީދުކޮށްފި\n30 Apr 2019, 17:57\nމއ. އައިޝާ ހުސައިން ވަހީދު: އޭނާ މަރާލި ދެ ކުޑަކުދީންގެ މަޗަށް ޖުވެނައިލް ކޯޓުން ވަނީ މަރުގެ ހުކުމް އިއްވާފައި -- ސަން ފައިލް ފޮޓޯ\nދެހާސް ތޭރަވަނަ އަހަރުގެ ތެރޭގައި މއ. އައިޝާ ހުސައިން ވަހީދު މަރާލި ކުއްޖާއަށް ޖުވެނައިލް ކޯޓުން އިއްވު މަރުގެ ހުކުމަށް ހައިކޯޓުން ތާއީދުކޮށްފިއެވެ.\nހުސައިން ވަހީދު މަރާލާފައި ވަނީ 2013 ވަނަ އަހަރުގެ ޑިސެމްބަރު މަހުގެ 24 ވަނަ ދުވަހުގެ ރޭ 10:30 އެހާކަންހާއިރު މއ. ކޮފީކޯނާ ކައިރީ ހުއްޓައި އޭނާގެ މެޔަށް ވަޅިން ހަމަލާދީއެވެ.\nޖުވެނައިލް ކޯޓުގެ ހުކުމްގައި ވަނީ ހުސައިން ވަހީދު މަރާލާފައި ވަނީ ބަދަލުހިފުމުގެ ރޫހު އޮވެގެންކަން ޝަރީއަތަށް ހާޒިރުކުރެވުނު މީހުންގެ ބަހުންނާއި ލިޔެކިޔުންތަކުން އެނގެން އޮންނަ ކަމަށެވެ.\nހުސައިން ވަހީދަށް ހަމަލާދިނުމުގައި ބައިވެރިވެ އޭނާ މަރާލާފައިވަނީ އެ ދެކުދިން ބާލިޣުވެ ބުއްދިސަލާމަތުންވާ ހާލު އެއްވެސް ފަރާތެއްގެ މަޖުބޫރުކަމެއް ނެތި މަރާލުމުގެ ގަސްދު އޮވެގެންކަން ޝަރުއީ މިންގަނޑުން ސާބިތުވާ ކަމަށް ވެސް އެ ހުކުމްގައި ވެއެވެ.\nއިސްލާމީ ޝަރީއަތުގައި ގަސްދުގައި މީހަކު މަރާލުމުގެ ކުށުގެ އަދަބަކީ މަރުވި މީހާގެ ވާރިސުން އެދޭނަމަ ގާތިލްގެ ކިބައިން މަރަށް މަރުހިފުން ކަމުގައިވާއިރު، ހުސައިން ވަހީދުގެ ވާރިސުންގެ ގޮތުގައި ހިމެނޭ ނުވަ ވާރިސުން ވެސް ބޭނުންވަނީ ގާތިލުންގެ ކިބައިން މަރަށް މަރުހިފުމަށް ކަމަށް ވެސް އެހުކުމްގައި ވެއެވެ.\nއެ ހުކުމަށް ތާއީދުކޮށް ހައިކޯޓުން މިއަދު އިއްވި ހުކުމްގައި ވަނީ ހުސައިން ވަހީދަށް އެ ކުއްޖާ ވަޅިން ހަމަލާދިން މަންޒަރު ދުށް ކަމަށް ފަސް މީހަކު ހެކިބަސްދީފައިވާ ކަމަށެވެ. އަދި އެ ހެކީންގެ އަދުލުވެރިކަން ގެއްލޭ އެއްވެސް ކަމެއް ފެންނަން ނެތުމުން އެ މީހުންގެ ހެކިބަސް ބަލައިގަނެވޭނެ ކަމަށް އެ ހުކުމްގައިވެއެވެ،\nއަންހެނެއްގެ އަނގަޔަށް ލައްފިލުވާ އެޅުމުން ބޮޑު ދައުވާއެއް


Film Industry Ah Nikunnan Thayyaaru Vamundha Bollywood Fannaanunge Dharin - Vaguthu\nބޮލީވުޑު ފިލުމު އިންޑަސްޓްރީގެ ގިނަ ފަންނާނުންގެ ދަރިން ވެސް އެމީހުންގެ މަސައްކަތެއްގެ ގޮތުގައި ކުރަން ބޭނުންވެފައި އޮންނަނީ އެމީހުންގެ މައިންބަފައިން ވެސް ކުރާ މަސައްކަތެވެ. މިގޮތުން އެތައް ފަންނާނުންނެއްގެ ދަރިން މިހާރު ވެސް ދަނީ ބޮލީވުޑު ފިލުމު އިންޑަސްޓްރީގައި މަސައްކަތް ކުރަމުންނެވެ.\nފިލުމު އިންޑަސްޓްރީއަށް އަލަށް ނިކުންނަން ތައްޔާރުވަމުންދާ ބޮލީވުޑު ފަންނާނުންގެ ދަރިންނަކީ:\nސުޝްމިތާ ސެންގެ ދަރިފުޅު ރެނޭ މިހާރު ވެސް ވަނީ ކުރު ފިލުމެއްގައި މަސައްކަތް ކޮށްފައެވެ. އޭނާ ދެން ފެންނިގެންދާނީ ފިލުމު ޑްރާމާޔަމާއިން ތާރޭޒޭ ޒަމީންޕަރުގެ ''އިޝާން'' ދަރުޝީލު ޝެފްރީއާއި އެކުގައެވެ.\nޖުނެއިދު ޚާންއާއި އިރާ ޚާން\nއާމިރު ޚާންގެ ދަރި ޖުނެއިދުގެ ފުރަތަމަ ފިލުމު މަހަރާޖާގެ ޝޫޓިން މިހާރު ވެސް ފެށިގެން ކުރިއަށް ދަނީއެވެ. އަދި ކެމެރާގެ ފުރަގަހުގައި މަސައްކަތް ކުރަން ބޭނުންވާ އާމިރު ޚާންގެ އަންހެން ދަރި އިރާ ވަނީ އޭނާގެ ފުރަތަމަ ކުރުފިލުމު ޑައިރެކްޓް ކޮށްފައެވެ.\nޝްރީދޭވީއާއި ބޯނޭ ކަޕޫރުގެ ދެވަނަ ދަރިފުޅު، އަދި ޖާންވީ ކަޕޫރުގެ ކޮއްކޮގެ ބޮލީވުޑަށް ތަޢާރަފްވާ ފިލުމުގެ ނަން ހާމަކޮސްފައި ނެތް ނަމަވެސް ކުޝީގެ ފިލުމުގެ މަސައްކަތް ވަރަށް އަވަހަށް ފަށާނެ ކަމަށް ރިޕޯޓްތަކުގައިވެއެވެ.\nއާރްޔަން ޚާނާއި ސުޙާނާ ޚާން\nޝާހުރުކް ޚާނާއި ގައުރީ ޚާންގެ ދަރިން ކަމުގައިވާ އާރްޔަންއާއި ސުހާނާ ޚާން ވެސް ޑައިރެކްޝަންގެ މަސައްކަތްތައް ވަނީ ފަށާފައެވެ. ޝާހު ބުނެފައިވާ ގޮތުގައި އާރްޔަންއަކީ ކާމިޔާބު ޑައިރެކްޓަރަކަށް ވާނެ ކުއްޖެކެވެ. އަދި ސުހާނާ ވަނީ އޭނާގެ ކުރު ފިލުމެއް ކުޅެ ޑައިރެކްޓް ވެސް ކޮށްފައެވެ.\nއިބްރާހިމް ޢަލީ ޚާން\nސައިފް ޢަލީ ޚާނާއި އަމްރިތާ ސިންގްގެ ދަރިފުޅު އިބްރާހިމްއަކީ އެކްޓް ކުރުމަށް ޝައުގުވެރިކަން ހުންނަ ކުއްޖެއް ކަމަށް ސައިފް ޢަލީ ޚާނާއި ސާރާ ޢަލީ ޚާން ވެސް ވަނީ ބުނެފައެވެ.\nބޮލީވްގެ އެންމެ ކުރީގައި މިހާރު ވެސް ފިޔަޖަހަމުން އަންނަ ބައެއް ތަރިންނަކީ މައިންބަފައިންގެ ފަސްފަހަތުން މިދާއިރާއަށް ވަން މީހުންނެވެ. ބައެއް ފަންނާނުން އެމީހުންގެ މައިންބަފައިން ބޮލީވުޑްގެ ނުފޫޒުގަދަ ތަރިންގެ ގޮތުގައި ދާއިރާއަށް ވަންނަމަވެސް އެދެވޭ ކާމިޔާބެއް ނުހޯދި ދާދި އަވަހަށް ދާއިރާއިން ގެއްލިފައި ވެސް ވެއެވެ.


World Cup Ge Mifaharuge Tharin: Messi - Vaguthu\nވޯލްޑް ކަޕްގެ މިފަހަރުގެ ތަރިން: މެސީ\nލިއޮނަލް މެސީ - ފޮޓޯ: އޭއެފްޕީ\nއުފަން ތާރީހު: 24 ޖޫން 1987\nއުފަން ރަށް: ރޮސާރިއޯ، އާޖެންޓީނާ\nކްލަބް: ބާސެލޯނާ (ސްޕެއިން)\nގައުމީ ޓީމަށް ކުޅެން ފެށީ: 2005 ވަނަ އަހަރު\nއާޖެންޓީނާ އަކީ އަބަދު ވެސް ފުޓްބޯޅައިގައި މޮޅެތި ކުޅުންތެރިން ނެރޭ ޤައުމެކެވެ. އެކަމަކު ލިއޮނަލް މެސީ އަކީ އެ ޤައުމުން ނިކުތް އާދަޔާ ހިލާފު ކުޅުންތެރިއެކެވެ. އާޖެންޓީނާގެ ކުރީގެ ކެޕްޓަން ޑިއޭގޯ މަރަޑޯނާ އަށް އެ ޤައުމުގައި ލިބިފައިވާ ދަރަޖައާ އެންމެ ހަމައަކަށް މިހާތަނަށް އާދެވުނު ހަމައެކަނި ކުޅުންތެރިއަކީ މެސީ އެވެ.\nމެސީގެ ފުޓްބޯޅައިގެ ހުނަރު އޭނާ ވަރަށް ކުޑައިރު ވެސް ވަނީ ފާހަގަވެފަ އެވެ. އިސްކޮޅުން ކުޑަ ނަމަވެސް، އޭނާގެ ހުނަރުން ފުޓްބޯޅައިގައި އޭނާ އަށް ކުރިއަށް ދިއުމުގެ މަގު ފަހިވި އެވެ. އުމުރުން ހަ އަހަރުގައި މެސީ ވަނީ އާޖެންޓީނާގެ ނެވިލް އޯލްޑް ބޯއީސްގެ އެކަޑަމީއާ ގުޅިފަ އެވެ.\nއެހެން ނަމަވެސް، މެސީ އަށް "ގްރޯތް ހޯމޯން ޑެފިޝެންސީ" (ބޮޑުވުމަށް ހުރަސްއެޅޭ ބައްޔެއް) އަށް އުމުރުން 10 އަހަރުގައި ފަރުވާކުރަން ޖެހުމާއެކު، އޭނާގެ ކެރިއަރަށް ހުރަސްއެޅުނެވެ. މެސީ އޭރު ކުޅުނު ނެވިލް އޯލްޑް ބޯއީސް އަދި އާޖެންޓީނާގެ އެހެން ބައެއް ކްލަބުތަކަށް ވެސް މެސީގެ ބައްޔަށް ފަރުވާ ކުރުމަށް ފައިސާ ހަރަދުކުރެޥޭ ގޮތްނުވި އެވެ. އެހެންކަމުން މެސީގެ އާއިލާ އިން ސްޕެއިންގެ ބާސެލޯނާ އިން އޭނާ އަށް ޓްރައިލްއެއް ހޯދި އެވެ.\nބާސެލޯނާގެ ޓްރައިލްގައި މެސީގެ ފެންވަރު ފެނުމާއެކު، އެ ކްލަބުން އޭނާގެ ބޭސް ފަރުވާ އަށް ހަރަދުކުރަން އެއްބަސްވެ، އޭނާ އަށް ކޮންޓުރެކްޓެއް ދިނެވެ. އަދި 2001 ވަނަ އަހަރު މެސީ ވަނީ އޭނާގެ އާއިލާއާއެކު ސްޕެއިން އަށް ބަދަލުވެފަ އެވެ.\nއުމުރުން 14 އަހަރުގައި ބޭސް ފަރުވާ ފުރިހަމަ ކުރުމަށް ފަހު، މެސީ ވަނީ ބާސެލޯނާގެ ޔޫތު ޓީމުގައި ވިދާލައިފަ އެވެ.\nމެސީއާއެކު އޭރު ބާސެލޯނާގެ ޔޫތު ޓީމުގައި ސެސް ފެބްރިގާސް އާއި ޖެގެރާޑް ޕީކޭ ފަދަ ހުނަރުވެރި ކުޅުންތެރިން ތިބި އެވެ.\nމެސީ ބާސެލޯނާގެ ސީނިއާ ޓީމަށް ކުޅެން ފެށީ 2003 ވަނަ އަހަރެވެ. އަދި ބާސެލޯނާގައި އޭނާ މިހާރުވެފައިވަނީ ދުނިޔޭގައި އުފެދުނު އެންމެ މޮޅު އެއް ކުޅުންތެރިޔާ އަށެވެ. މެސީ ވަނީ ދުނިޔޭގެ މޮޅު ކުޅުންތެރިއާގެ މަޤާމު ފަސް ފަހަރު ހޯދައިފަ އެވެ. ބާސެލޯނާއާއެކު އޭނާ ވަނީ މިހާތަނަށް ޖުމްލަ 29 ތަށި އުފުލާލައިފަ އެވެ. މީގެ އިތުރުން އޭނާ ވަނީ ބާސެލޯނާ އަށް 400 އަށްވުރެ ގިނަ މެޗު ކުޅެ، ސްޕެއިން ލީގުގައި މިހާތަނަށް އެންމެ ގިނަ ލަނޑު ޖެހި ކުޅުންތެރިއާގެ ރެކޯޑް ހޯދައިފަ އެވެ.\nމެސީ އަށް ކްލަބު ކެރިއަރުގައި ގިނަ ކާމިޔާބީތަކެއް ލިބުނު ނަމަވެސް، ޤައުމީ ޓިމާއެކު އޭނާ އަށް މިހާތަނަށް ތައްޓެއް އުފުލާލެވޭ ގޮތެއްނުވެ އެވެ. އެއީ މެސީގެ ކެރިއަރުގައި މިހާރު އުނިވެފައިވާ ކަމެކެވެ.\nމެސީ ޤައުމީ ޓީމަށް ކުޅެން ފެށީ 2005 ވަނަ އަހަރު އެވެ. އާޖެންޓީނާއާ އެކު 20 އަހަރުން ދަށުގެ ވޯލްޑް ކަޕާއި 2008 ވަނަ އަހަރު އޮލިމްޕިކްސްގެ ރަން މެޑަލް މެސީ ހޯދި އެވެ. އެކަމަކު ސީނިއާ ޓީމާއެކު މިހާތަނަށް ކާމިޔާބެއް ނުލިބެ އެވެ.\nމެސީގެ ފުރަތަމަ ވޯލްޑް ކަޕަކީ 2006 ވަނަ އަހަރު ޖަރުމަންގައި އޮތް މުބާރާތެވެ. އެ ފަހަރު އޭނާ ވަނީ ބަދަލު ކުޅުންތެރިއެއްގެ ގޮތުގައި ކުޅެންއަރައި، މިހާތަނަށް ވޯލްޑް ކަޕެއްގައި އާޖެންޓީނާގެ ޓީމަށް ކުޅުނު އެންމެ ޒުވާން ކުޅުންތެރިއާގެ މަޤާމު ވަނީ ހޯދައިފަ އެވެ.\nއާޖެންޓީނާ 2010 ވަނަ އަހަރުގެ ވޯލްޑް ކަޕްގައި ކެޓީ މުބާރާތުގެ ކުއާޓާ ފައިނަލުންނެވެ. ދެހާސް ސާދަ ވަނަ އަހަރުގެ ވޯލްޑް ކަޕްގައި މެސީގެ ކެޕްޓަންކަމުގެ ދަށުން އާޖެންޓީނާ ފައިނަލަށް ދަތުރުކުރި އެވެ. އެކަމަކު ފައިނަލްގައި ޖަރުމަން އަތުން އާޖެންޓީނާ ވަނީ ބަލިވެފަ އެވެ.\nދެހާސް ސޯޅަ ވަނަ އަހަރު ކޮޕާ އެމެރިކާ ސެންޗަރީނޯގެ ފައިނަލްގައި އާޖެންޓީނާ ބަލިވުމާއެކު، މެސީ ވަނީ ޤައުމީ ޓީމުން ރިޓަޔާކޮށްފަ އެވެ. މިއީ ބައިނަލްއަގުވަމީ މުބާރާތެއްގެ ފައިނަލުން އާޖެންޓީނާ ޖެހިޖެހިގެން ބަލިވި ތިން ވަނަ ފަހަރެވެ.\nމެސީ ޤައުމީ ޓީމުން ރިޓަޔާކުރުމާއެކު، އޭނާގެ ހިޔާލު ބަދަލުކުރުމަށް އާޖެންޓީނާގައި ވަނީ ބޮޑު ކެމްޕޭނެއް ފަށައިފަ އެވެ. އަދި އާޖެންޓީނާގެ ރައީސް ވެސް ވަނީ އެ ނިންމުން ބަދަލުކުރުމަށް މެސީ ގާތު އެދިވަޑައިގެންފަ އެވެ. އާޖެންޓީނާގެ ރައްޔިތުންގެ އެދުމާއެކު، މެސީ ވަނީ މާގިނަ ދުވަސްތަކެއް ނުވެ އަލުން ޤައުމީ ޓީމަށް ކުޅެން ފަށައިފަ އެވެ. އަދި ވޯލްޑް ކަޕަށް އާޖެންޓީނާ ކޮލިފައިކޮށްދިނުމުގައި މުހިންމު ރޯލެއް މެސީ އަދާކުރި އެވެ.\nޖޫން 14, 2018 13:17\nމެސީއަކީ ދުނިޔޭގައި އުފެދުނު އެންމެ މޮޅު އެއްކުޅުންތެރިޔާއެއް ނޫނެވެ. އަދި ކީއްހެއްޔެވެ ދުނިޔޭައި މިހާތަނަށް އުފެދުނު އެންމެ މޮޅު ކުޅުންތެރިއަކީ މެސާީއެވެ. މަރަޯނާއެއް ޕެލޭއެއް ރޮނާލްޑޯައެއް ކިޔާނެކަމެއްނެތެވެ.\nޖޫން 14, 2018 17:54


Fathuruverikan ishthiaaru kurumah Italy gai gina harakaaiy thakeh - vNews.mv\nރާއްޖޭގެ ފަތުރުވެރިކަން އިޝްތިހާރުކުރުމަށް އެމްއެމްޕީއާރުސީން އިޓަލީގައި ގިނަ ހަރަކާތްތަކެއް ފަށައިފި\nމަރްޔަމް ލީން 10 October 2019, 16:36\nރާއްޖޭގެ ފަތުރުވެރިކަން އިޝްތިހާރުކުރުމަށް، މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) އިން އިޓަލީގައި ގިނަ ހަރަކާތްތަކެއް ފަށައިފިއެވެ.\nރާއްޖެ އިޝްތިހާރުކުރުމުގެ ގޮތުން އިޓަލީގެ ސިޓީއެއް ކަމަށްވާ ރިމިނީގައި ބާއްވާ "ޓީޓީޖީ ޓްރެވަލް އެކްސްޕީރިއަންސް" ފެއާގައި އެމްއެމްޕީއާރުސީން ވަނީ ބައިވެރިވެފައެވެ. އިޓަލީގެ ފަތުރުވެރިކަމުގެ ވިޔަފާރިއަށް އަމާޒުކޮށްގެން ބޭއްވޭ ފަތުރުވެރިކަމުގެ އެންމެ ބޮޑު އެއް ފެއާ ކަމުގައިވާ "ޓީޓީޖީ ޓްރެވަލް އެކްސްޕީރިއަންސް" ފެއަރ ކުރިޔަށްދާނީ މި ހިނގާ އޮކްޓޯބަރު މަހުގެ9ވަނަ ދުވަހުން ފެށިގެން 11 ގެ ނިޔަލަށެވެ. މި ފެއަރގައި އެމްއެމްޕީއާރުސީއާއެކު ފަތުރުވެރިކަމުގެ ދާއިރާގައި ހަރަކާތްތެރިވާ 25 ކުންފުންޏަކުން ވަނީ ބައިވެރިވެފައެވެ.\nރާއްޖޭގެ ފަތުރުވެރިކަން އިޓަލީގެ މާކެޓުގައި މިހާރަށްވުރެ ބޮޑަށް އިޝްތިހާރު ކުރެވޭނެ ގޮތްތަކާމެދު ފެއާރގެ އެކި ބައިވެރިންގެ މެދުގައި މަޝްވަރާކުރެވޭނެ ކަމަށް އެމްއެމްޕީއާރުސީން ބުނެއެވެ. އެ ކޯޕަރޭޝަނުން ބުނިގޮތުގައި މި ފެއަރގައި ބައިވެރިވުމުގެ އެންމެ ބޮޑު އެއް މަގްސަދަކީ އިޓަލީގައި ރާއްޖެ އިޝްތިހާރުކޮށް، ވިޔަފާރި އިތުރަށް ފުޅާކުރުމަށް ހުޅުވިގެންދާނެ ފުރުސަތަކަށް ވެގެންދާނެތީ ކަމަށެވެ.\n"ޓީޓީޖީ ޓްރެވަލް އެކްސްޕީރިއަންސް" ފެއަރ އަކީ އިޓަލީގައި ބާއްވާ ފެއަރއެއް ކަމުގައި ވިޔަސް 90 ގައުމަކުން 2،131 އެކްޒިބިޓަރުން މި ފެއަރގައި ބައިވެރިވެއެވެ. މީގެ އިތުރަށް މި ފެއަރއަށް 44،647 މީހުން ޒިޔާރަތްކުރާނެ ކަމަށް އަންދާޒާކުރެވޭ ކަމަށް އެމްއެމްޕީއާރުސީން ބުނެއެވެ.\nމިފެއަރގައި 64 އަކަމީޓަރުގެ ސްޓޭންޑެއްގައި ރާއްޖެ ތަމްސީލްކުރާއިރު، ދިވެހިރާއްޖޭގެ ރީތިކަން ދައްކާލުމަށްޓަކައި ބޭނުންކޮށްފައިވަނީ ރާއްޖޭގެ ހިތްގައިމު މަންޒަރުތަކެވެ. ރާއްޖޭގެ ސްޓޭންޑަށް ޒިޔާރާތްކުރާ ފަރާތްތައް އިތުރުކުރުމަށްޓަކައި ހިންގޭ ހަރަކާތަކުގެ ތެރޭގައި ސްޓޭންޑްގައި ބެހެއްޓިފައިވާ އިންސްޓަގްރާމް ޕްރޭމްއާއިއެކު ފޮޓޯއެއް ނަގައި #ވިޒިޓްމޯލްޑިވްސް ގެ ހޭޝްޓެގާއިއެކު އިންސްޓަގްރާމް ކުރާ ފޮޓޯތަކުގެ ތެރެއިން އެންމެ ގިނަ ކޮމެންޓް ލިބޭ ފޮޓޯއަކަށް ފުރަވެރި ރިޒޯޓުން ދޭ ޗުއްޓީ ދަތުރެއް ލިބޭނެއެވެ. މީގެ އިތުރުން ދިވެހިރާއްޖޭގެ ކެއުންތަކުގެ ރަހަތައް ތަޖުރިބާކޮށްލުމަށް، ކުޅިކާޖާއާއި ބޮނޑި ފަދަ ލުއިކާނާވެސް ސްޓޭންޑުގައި ބެހެއްޓިފައި ހުންނާނެ ކަމަށް އެމްއެމްޕީއާރުސީން ބުނެއެވެ.\n"ޓީޓީޖީ ޓްރެވަލް އެކްސްޕީރިއަންސް" ފެއަރގައި ބައިވެރިވުމުގެ އިތުރަށް ރާއްޖެ އިޝްތިހަރުކުރުމަށް "ޖާރނީ ޓު ދަ ސަނީ ސައިޑް" ގެ ދަށުން ކުރިޔަށް ގެންދާ ރޯޑް ޝޯއެއްވެސް އޮކްޓޯބަރު 14 އިން 15 އަށް އިޓަލީގެ ރޯމް އަދި މިލާންގައި ކުރިޔަށްގެންދިޔުމަށް ވަނީ ނިންމާފައެވެ. މި ރޯޑްޝޯގައި ރާއްޖޭގެ ފަތުރުވެރިކަމުގެ ދާއިރާއިން9ފަރާތަކުން ވަނީ ބައިވެރިވުމަށް ނިންމާފައެވެ.\nމި ރޯޑްޝޯގައި ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުގެ ޕްރޮޑަކްޓް އިޝްތިހާރުކުރުމުގެ ފުރުސަތު އިޓަލީގެ އެކި ޓުއާރ އޮޕަރޭޓަރުންނާއި މީޑިއާއަށް ލިބިގެންދާނެ ކަމަށް އެމްއެމްޕީއާރުސީން ބުނެއެވެ. މީގެ އިތުރަށް އިޓަލީގެ ފަތުރުވެރިން ރާއްޖެ ގެނެވޭނެ ގޮތްތަކާއި ގުޅޭގޮތުންވެސް މަޝްވަރާކުރެވޭނެ ކަމަށް އެ ކޯޕަރޭޝަނުން ބުނެއެވެ.\nރާއްޖެއަށް އެންމެ ފުރަތަމަ ފަރުތުވެރިން އައި ގައުމަކަށް އިޓަލީ ވެފައިވާއިރު، އިޓަލީއަކީ ރާއްޖެއަށް ފަތުރުވެރިން އެންމެ ގިނައިން ޒިޔާރާތް ކުރާ އެއް މާކެޓެވެ. މި އަހަރުގެ އޮގަސްޓުމަހުގެ ނިޔަލަށް އިޓަލީގެ 92،162 ފަތުރުވެރިން ރާއްޖެއަށް ޒިޔާރާތްކޮށްފައިވާއިރު، މިއީ 2018 ވަނަ އަހަރުގެ މި މުއްދަތާ އަޅާބަލާއިރު 32.1 އިންސައްތައިގެ ކުރިއެރުމެކެވެ.\nރާއްޖޭގެ ފަތުރުވެރިކަން ޕްރޮމޯޓްކޮށް، އިޝްތިހާރުކުރުމަށްޓަކައި އެމްއެމްޕީއާރުސީން އަންނަނީ ބައިނަލްއަގްވާމީ ފެންވަރުގައި ގިނަ މަސައްކަތްތަކެއް ކުރަމުންނެވެ.


Iheavan mashroou ge master plan nimijje: Raees Yaamin | Mihaaru\nރިޔާސީ ބަޔާން އިއްވެވެވުމަށް މިރޭ ދަރުބާރުގޭގައި ބޭއްވި ޖަލްސާގައި ރައީސް ޔާމީނާއި މަޖިލީހުގެ ރައީސް މަސީހު ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nއައިހެވަން މަޝްރޫއުގެ މާސްޓަ ޕްލޭން ނިމިއްޖެ: ރައީސް ޔާމީން\n21 ފެބުރުއަރީ 2018 - 22:50 35 comments\nއައިހެވަންގެ މާސްޓަ ޕްލޭންގެ މަސައްކަތް ސިންގަޕޫރުގެ ސުރުބަނާ ޖުރޮންގް ކުންފުންޏާ ހަވާލު ކުރީ 2016 ވަނަ އަހަރުގެ ފަހުކޮޅުގަ އެވެ. އަދި ފީސިބިލިޓީ ހެދީ އެެމެރިކާގެ ބޮސްޓަން ކޮންސަލްޓެންސީ ގްރޫޕާ (ބީސީޖީ) އިންނެވެ.\nއައިހެވަން މަޝްރޫއުގެ ކުރެހުމެއް\nއައިހެވަން އަކީ އިހަވަންދިއްޕޮޅުގައި ޒަމާނީ ބަނދަރަކާ އެކު، ބަނދަރުގެ ވިޔަފާރި އަށް ބޭނުންވާ އިތުރު ދާއިރާތަކެއް ހިމެނޭ ބޮޑު މަޝްރޫއެކެވެ. އެ ތަނުގައި މުދާ އުފެއްދުމާއި ބަންދުކުރުމާއި ޕްރޮސެސްކުރުމާއި ގުދަންކުރުމުގެ އިތުރަށް، ބައިނަލްއަގުވާމީ ކްރޫޒް ފެސިލިޓީ އާއި އެއާޕޯޓަކާއި ރިއަލް އެސްޓޭޓްގެ ބައިތައް ވެސް ހިމެނެ އެވެ. އެކަމަކު، މި މަސައްކަތުގެ އަމަލީ މަސައްކަތް އަދިވެސް ނުފެށެ އެވެ.\nރައްިޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ ފުރަތަމަ ޖަލްސާގައި މި ރޭ އިއްވެވި ރިޔާސީ ބަޔާނުގައި، އައިހެވަން މަޝްރޫއާ ބެހޭ ގޮތުން ރައީސް ޔާމީން ހަމައެކަނި ވިދާޅުވީ އިހަވަންދިއްޕޮޅު މަޝްރޫއުގެ ފީސިބިލިޓީ އާއި މާސްޓާ ޕްލޭން ނިމިފައިވާ ކަމަށެވެ.\nއޭގެ އިތުރުން ޒުވާނުންނަށް ވަޒީފާގެ ފުރުސަތު އިތުރުކޮށް، ސަރަހައްދަށް ޓޫރިޒަމް ފުޅާ ކުރުމުގެ ގޮތުން ހއ. ހޯރަފުށީގައި އެއާޕޯޓެއް އެޅުމުގެ މަސައްކަތް މި އަހަރު ފަށާނެ ކަމަށް އެ މަނިކުފާނު ވިދާޅުވި އެވެ.\nރައީސް ވިދާޅުވީ މިދިޔަ އަހަރުގެ ގައުމީ އިގްތިސާދީ ދުވެލި 6.2 ޕަސަންޓުން 6.9 ޕަސަންޓަށް ކުރިއަރާފައިވާ ކަމަށެވެ. މިއީ 2016 އަށް ވުރެ މަތީ އަދަދެއް ކަމަށް ވާއިރު، އެއީ އިގްތިސާދީ ދުވެލި ރަނގަޅުވަމުން އަންނަ ކަމުގެ ނިޝާނެއް ކަމަށް އެ މަނިކުފާނު ވިދާޅުވި އެވެ.\nއެގޮތުން ރާއްޖެއަށް ޒިޔާރަތް ކުރި ޓޫރިސްޓުންގެ އަދަދު މިދިޔަ އަހަރު ވަނީ 8 ޕަސަންޓު އިތުރުވެފައި ކަމަށް ރައީސް ވިދާޅުވި އެވެ. މިދިޔަ އަހަރު 1.3 މިލިއަން ޓޫރިސްޓުން ރާއްޖެ ޒިޔާރަތް ކުރި އެވެ.\nއިތުރު ލިޔުންތައް އިގްތިސާދު ތަރައްގީގެ މަޝްރޫއުތައް ރައްޔިތުންގެ މަޖިލިސް ރިޔާސީ ބަޔާން ރައީސް އަބްދުﷲ ޔާމީން އައި-ހެވަން


Bodu molhakaa eku Inter thaavaluge kuri ah | Mihaaru\nބޮޑު މޮޅަކާ އެކު އިންޓަ ތާވަލުގެ ކުރިއަށް\nއިންޓަ މިލާނުގެ ލޮޓާރޯ މާޓިނޭޒް (ކ) އާއި މާސެލޯ ބްރޮޒޮވިޗް ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\n03 ޖެނުއަރީ 2021 - 19:13\nމިލާން (ޖެނުއަރީ 3) – އާޖެންޓީނާ ފޯވާޑް ލޮޓާރޯ މާޓިނޭޒްގެ ހެޓްރިކާ އެކު ކްރޮޓޯނޭ 6-2 އިން ބަލިކޮށް އިންޓަ މިލާނުން އިޓާލިއަން ލީގުގެ އެއް ވަނަ އަށް އަރައިފި އެވެ.\nއެކަމަކު އެ ޓީމުން ތާވަލުގެ ކުރި ހޯދީ، ކުރިން އެ މަގާމުގައި އޮތް ވާދަވެރި އޭސީ މިލާނަށް ވުރެ އިތުރަށް މެޗެއް ކުޅެގެންނެވެ. އިންޓަ 15 މެޗުން 36 ޕޮއިންޓް ހޯދާފައިވާއިރު މިލާނަށް 14 މެޗުން ލިބިފައިވަނީ 34 ޕޮއިންޓެވެ.\nމިލާން މިރޭ ކުޅޭ މެޗުން މޮޅުވެގެން އަލުން އެއް ވަނަ ހޯދޭނެ އެވެ. މިލާން މިރޭ ނުކުންނަނީ އެ ޓީމުގެ ކުރީގެ ފޯވާޑް އަދި ކޯޗު ފިލިއްޕޯ އިންޒާގީ ކޯޗު ބެނެވެންޓޯއާ ދެކޮޅަށެވެ.\nފިނި މޫސުމަށް މެދުކަނޑާލުމަށް ފަހު އިޓާލިއަން ލީގު އަލުން ފަށައިގެން ކުޅުނު މެޗުގައި ލީޑު ނެގީ ކްރޮޓޯނޭ އިންނެވެ. މި ލަނޑު 12 ވަނަ މިނެޓުގައި ޖެހީ ނިކޯލޯ ޒަނެލަޓޯ އެވެ. އިންޓަ އަށް 20 ވަނަ މިނެޓުގައި އެއްވަރުކޮށްދިނީ މާޓިނޭޒެވެ. އިންޓަ އަށް ލީޑު ލިބުނީ 31 ވަނަ މިނެޓުގައި ކްރޮޓޯނޭގެ ލޫކާ މެރޯން އަތުން ބައިކޮޅަށް ވަން ލަނޑުންނެވެ. އޭގެ ފަހުން 36 ވަނަ މިނެޓުގައި ޕެނަލްޓީއަކުން ކްރޮޓޯނޭގެ ލަޑިމިއާ ގޮލެމިޗް ލަނޑު ޖަހައި އެއްވަރުކުރި އެވެ.\nއިންޓަ މޮޅުވީ ދެ ވަނަ ހާފުގައި މާޓިނޭޒްގެ ޖެހި އިތުރު ދެ ގޯލާއި ރޮމެލޫ ލުކާކޫ އަދި އަޝްރަފް ހަކީމީ ޖެހި ގޯލްތަކުންނެވެ.\nލުކާކޫ ލީގުގައި އިންޓަ އަށް މިއަދު 50 މެޗު ވަނަ މެޗު ކުޅެންދިން އިރު އޭނާ ވަނީ 35 ގޯލް ޖަހައި ފަސް ގޯލް ޖަހަން އެހީވެދީފަ އެވެ. މެންޗެސްޓާ ޔުނައިޓެޑުގެ ކުރީގެ ފޯވާޑަކީ އެންޓޯނިއޯ ކޮންޓޭ ކޯޗުކޮށްދޭ އިންޓަގެ އެޓޭކް ލީޑުކުރާ ކުޅުންތެރިޔާ އެވެ.\nއިޓާލިއަން ލީގު އިންޓަ މިލާން